
REDAKSIE-ADRES  EN  ADMINISTRATIEWE  ADRES: 

(Vir  bydraes,  intekening  en  sirkulasie) 

TYDSKRIF  VIR  LETTERKUNDE,  Posbus  1758,  PRETORIA. 
INTEKENGELD: 

R5  per  jaar.  Los  nommers:  Rl,25  per  eksemplaar. 

L.W.:  Skole  word  versoek  om  direk  by  die  bg.  adres  in  te  teken. 

Die  publikasie  van  hierdie  tydskrif  word  moontlik  gemaak 
deur  ’n  jaarlikse  skenking  van 

DIE  DEPARTEMENT  NASIONALE  OPVOEDING 

en  van 

DIE  AFRIKAANSE  PERSFONDS 
aan  die  Afrikaanse  Skrywerskring  wie  se  amptelike  orgaan  dit  is. 


Menings  wat  deur  medewerkers  uitgespreek  word,  is  nie  noodwendig  ook 
menings  van  die  redaksie  of  van  die  Afrikaanse  Skrywerskring  nie, 


D.J.  OPPERMAN 


Letterkundige  Laboratorium  — 20  Jaar 

Wat  word  van  die  jong  skeppende  genie  wat  eensaam  op  die  kampus 
ronddwaal  en  geen  raad  met  sy  talent  weet  nie?  Hy  vir  wie  dit  hoofsaak  in  die 
lewe  is:  Is  die  jambe  uitgedien?  Sy  gawe  geniet  geen  akademiese  erkenning  of 
leiding  nie,  dit  is  geen  studievak  nie.  Later,  as  hy  eers  gebundel  het,  word  sy 

werk  wel  bestudeer.  Daarop  word  punte  en  grade  verwerf,  maar  hy ? 

Êrens  is  daar  iets  skeefs. 

Ons  het  vroeër  op  Stellenbosch  Jan  Celliers  as  ’n  buitengewone  hoog- 
leraar  op  die  kampus  gehad  en  die  gedagte  was  seker  dat  hy  deur  die 
skeppende  jeug  geraadpleeg  moes  word,  want  dit  was  op  Langenhoven  en  die 
jeug  se  aandrang  dat  hy  van  sy  vertalerspos  vrygemaak  is.  Die  Universiteit 
het  met  sy  bedanking  tien  jaar  later,  nie  verder  in  dië  rigting  voortgegaan  nie. 

Toe  ek  in  1960  as  professor  aangestel  is,  het  ek  aan  die  Afrikaanse 
Studiekring  gesê: 

“My  eerste  taak  is  natuurlik  om  die  literatuur  te  doseer,  maar  as  iemand 
wat  self  skryf,  stel  ek  ook  belang  in  die  skeppende  werk  van  die 
studente.  Met  die  groot  Afrikaanse  studentemateriaal  behoort  die 
verhouding  van  die  Afrikaanse  skeppende  genie  hier  aansienliker  as  op 
die  meeste  ander  plekke  te  wees.  Die  bedoeling  is  dan  om  ’n  groepie 
studente  hulle  eie  skeppende  werk  krities  te  laat  bespreek,  dus  ’n  soort 
letterkundige  laboratorium  aan  te  lê.  Dit  kan  ’n  uiters  omslagtige  en 
tydrowende  manier  van  doseer  wees  — daarom  is  dit  noodsaaklik  dat 
die  deelnemers  tot  ’n  klein  groepie  beperk  word.  Diê  groepie  moet 
alreeds  in  die  literatuur  onderrig  ontvang  het  en  dus  oor  ’n  sekere  agter- 
grond  beskik.  Dit  sal  heel  moontlik  gevorderde  studente  wees  wat  al  self 
gedig  het.’’  (Naaldekoker,  bl.  72). 

Aanstaande  jaar  by  my  uittrede  as  professor  sal  dit  twintig  jaar  wees  dat 
ek  hierdie  “Letterkundige  Laboratorium’’  bedryf  het.  Deur  vanaand  se 
lesing  wat  u van  my  afgepers  het,  roep  u as  ’t  ware  my  om  verslag  te  doen  van 
my  rentmeesterskap. 

Die  “Letterkundige  Laboratorium’’  word  beoefen  in  die  tweede 
semester  van  die  3e  jaar  deur  studente  wat  in  die  lettefkUnde  spesialiseer. 
Kandidate  wat  aan  die  einde  van  die  tweede  jaar  60%  of  meer  behaal  het, 
kan  deur  akademiese  bekwaamheid  vir  die  kursus  in  aanmerking  kom.  Dan 
kry  ’n  mens  produkte  soos  Kannemeyer,  Smuts,  Spies,  Strydom,  Van 
Vuuren,  Britz,  Olivier,  e.a.  Maar  die  eintlike  kandidate  wat  ek  hier  wil 
bereik,  is  die  skeppende  studente  en  hulle  is  nie  altyd  so  slim  as  die  vorige 
groep  nie  — ’n  goeie  kunstenaar  is  dikwels  dom!  Die  dommes  lê  dan  van 
hulle  werk  voor  en  kry  meestal  daardeur  toegang  tot  die  kursus.  Die  voordele 
van  hierdie  bestudering  van  studentewerk  is  o.m.  ’n  baie  sterk  gemotiveerde 
meedoen,  ’n  persoonlike  betrokkenheid  by  die  kunswerk  en  die  beoordeling 
daarvan  deur  medestudente,  en  omdat  die  gedigte  anoniem  aangebied  word, 
kan  ’n  student  sy  eie  werk  verdedig  of  aanval  — hierdie  genadelose  bloot- 
stelling  aan  kritiek  sonder  dat  die  student  in  die  openbaar  getref  word  en 


*Lesing  gehou  by  die  aanvaarding  van  ere-lidmaatskap  van  die  Afrikaanse  Skrywerskring,  9 
Augustus  1978,  te  Stellenbosch. 

waar  die  dosent  ook  daaraan  deelneem  en  leiding  gee,  voer  tot  ’n  uiters 
boeiende  avontuur  in  die  letterkunde.  Omdat  die  werk  van  beginners  gebruik 
word,  kom  elementêre  sondes  van  die  letterkunde  oor  die  algemeen  na  vore 
en  staan  die  voortreflikhede  ook  duideliker  uit.  Dit  verskaf  die  nodige 
wakkerheid  en  astrantheid  aan  die  student  om  ook  erkende  letterkundige 
werke  opnuut  te  bekyk. 

Die  studente  lewer  hulle  skeppende  werk  in.  Punte  word  daaraan 
toegeken.  Uit  die  bydraes  stel  ek  ’n  bloemlesing  saam  van  ± 20  gedigte.  Dit 
is  nou  hulle  voorgeskrewe  werk.  Soos  reeds  gesê,  die  name  word  weggelaat. 
Elke  student  kry  nou  ’n  beurt  om  ’n  gedig  te  ontleed  en  die  waarde  te  bepaal. 

Ook  daarvoor  ken  ek  hom  ’n  syfer  toe.  Nou  is  die  debat  oop Die  aandele- 

mark  begin.  Daar  word  gedebatteer,  jy  teken  met  stippeltjies  die  reaksie  van 

die  studente  aan en  gee  op  die  ou  end  vir  elkeen  ook  nog  ’n  responsies^der. 

Jy  tree  ten  slotte  as  arbiter  op:  wys  uit  ervaring  op  sekere  aspekte die 

studente  kan  ook  hier  weer  van  my  verskil  en  onverwags  fratspunte  verdien. 
’n  Gemiddelde  syfer  word  vasgestel,  en  die  eksamenvraag  is  altyd  dieselfde: 
’n  ontleding  en  vergelyking  van  die  gedigte  wat  natuurlik  elke  jaar  ander  is. 
Hier  is  vanjaar  se  werkboek  tw.  19.  Aanstaande 

jaar  sal  daar  twintig  van  hierdie  bloemlesings  wees. 

Soos  reeds  gesê,  dit  is  ’n  praktiese  kursus  en  besprekings  volg  uit 
bepaalde  voorbeelde;  dit  lei  tot  vergelykings  en  waardebepalings.  Hieruit 
volg  raad  ter  oorweging  vir  herskryf  of  vir  nuwe  gedigte.  Dit  bly  spanwerk  — 
skerpsinnige  kritiek  en  voorstelle.  Op  die  oomblik  is  die  kursus  veels  te  kort 
— ’n  mens  moes  opnuut  kon  kyk  na  die  gewysigde  kunswerke. 

Ek  gee  nou  voorbeelde  van  die  soort  opdragte  wat  jy  naas  hulle  spontane 
skeppingswerk  gee.  Jy  laat  die  groep  twee  dodcverse  vergelyk:  een  uit  Die 
Burger  — hier  is  een  van  ’n  paar  dae  gelede: 

So  dikwels  noem  ons  nog  sy  naam, 

Soms  met  ’n  glimlag, 

Soms  met  ’n  traan. 

Net  God  alleen  weet  van  ons  smart, 

Maar  bring  vertroosting  elke  dag. 

Die  ander  een  is  die  Egidiuslied: 

Egidius,  waer  bestu  bleven? 

Mi  lanct  na  di,  gheselle  mijn: 

Du  coors  die  doot,  du  liets  mi  tleven.  ens.' 

In  albei  gevalle  het  ons  diep  gevoel,  rymwoorde,  e.d.m.  Hoekom  is  die  een 
vers  ’n  gedig  en  die  ander  nie?  So  kom  egtheid  in  die  kuns  ter  sprake:  geykte 
uitdrukkings,  stoplappe,  klankbinding  en  nog  ander  elemente.  As  korrektief 
op  die  jong  talent  se  kunstenaarswaan  gee  ek  hom  soms  die  opdrag  om  sy  eie 
doodsberig  te  berym  of  sy  eie  grafskrif  te  skryf. 

Wat  ’n  mens  gou  ter  sprake  bring,  is  juis  die  kunstenaarswaan,  die 
vraagstuk  oor  inspirasie:  die  inblasing,  die  besieling,  die  en  theos:  die  god 
binne  my.  Aansluitend  hierby  is  daar  die  gebed  om  besieling  waar  die 
kunstenaar  ’n  mag  bo  hom,  buite  hom  aanroep  tot  hulp  met  die  woord.  Hy 
wend  hom  vroeër  tot  een  of  ander  Griekse  Muse,  later  tot  die  Christelike 
God,  byna  altyd  tot  ’n  nooi,  soms  ’n  pil,  ’n  paar  dop,  tot  grass,  ’n  injeksie  of 
ander  goëlmiddele.  Byna  al  hierdie  prikkels  wek  valse  verwagtings,  die  gees- 
drif  is  veel  groter  as  die  vervulling.  Dit  loop  uit  op  vernietiging  van  die 
skepping  en  ook  uiteindelik  van  die  kunstenaar.  Dieselfde  gekoringde  onsin 

vind  ons  in  die  droom  — daar  is  baie  min  gedroomde  gedigte  wat  na  die 
oggendlig  duur.  Ek  het  self  wel  onverw  ags  een  present  gekry: 

Sondag  van  'n  Kind 

My  vader.  moeder,  broer  en  ek 
het  rape  uit  die  land  getrek. 

hulle  in  die  spruitjie  skoon  gewas 
en  saam  gaan  eet  op  klawergras, 

Later  toe  ons  by  ’n  waenhuis  kom 
was  al  die  bure  saamgedrom, 

en  by  die  een  vervalle  hoek 
lees  iemand  vir  ons  uit  ’n  boek. 

Klip  na  klip  word  van  die  muur  gerol 
to  by  ’n  lam  met  raapwit  wol. 

Maar  ís  die  mediumistiese  opvatting  van  die  kunstenaar  heeltemal  ’n  fiksie? 
William  Blake  het  geglo  dat  sy  werk  van  die  anderkant  af  aan  hom  gedikteer 
word,  hy  was  slegs  sekretaris.  Hy  het  aan  heldersiendheid  geglo.  Toe  hy  op  ’n 
keer  ge\Ta  word,  wat  hy  sien,  het  hy  gesê  ’n  vlooi.  Hy  is  gevra  om  die  vlooi  te 

teken hy  het  telkens  weer  begin,  en  toe  iemand  sê:  hoe  sukkel  jy  so?,  het 

hy  geantwoord:  Die  vlooi  spring  te  veel  rond.  In  die  literatuur  ken  ons  ook 
gevalle,  soos  van  Nathalia  Crane  wat  vanaf  haar  agtste  jaar  reeds  gedig  het. 
Ek  gee  een  voorbeeld  van  haar  werk: 

The  Dead  Bee 

Beside  me  there  is  resting 
A great  biography, 

That  crumpled  panorama  — 

The  historv'  of  the  bee. 

A husk  of  ebon  velvet, 

A powdering  of  gold, 

Lies,  at  the  end,  a bankrupt 
With  honey  stiH  unsold. 

What  an  extensive  failure  — 

{Sheriffs  are  in  the  air) 

Barrels  of  good  wild  honey  — 

Nobody  knows  just  where; 

Only  a little  bankrupt, 

Truly  too  tired  to  care. 

Is  dit  bedrog  of  besieling?  In  elk  geval,  dis  ’n  verruklike  vers!  Maar  ek  kan 
net  uit  eie  ondervinding  praat.  My  vader  was  ’n  sterk  oortuigde  spri’-itualis 
en  hy  wou  my  as  wetenskaplik  opgeleide  , o.m.  in  die  abnormale  sielkunde, 
tot  ander  insigte  bring.  Na  sy  dood  het  ek  — nie  ten  onregte  nie  — verwag 

dat  hy  met  sy  oortuigingswerk  sou  voortgaan  en  ek  het  hom  die  volle  geleent- 
heid  volgens  sy  voorskrifte  gegun,  maar  ek  moet  erken  hy  het  my  in  die  steek 
gelaat  en  nooit  enige  digterlike  hulp  van  die  anderkant  af  aan  sy  seun  verskaf 
nie. 

Teenoor  dië  romantiese  opvatting  van  die  digterskap,  naamlik  dat  jy 
geïnspireer  word,  die  gedig  spontaan  sou  ontstaan,  jy  dit  as  ’t  ware  gegee 
word,  is  die  opvatting  van  harde  werk,  van  langdurige  arbeid.  Breytenbach 
“hamer...sy  kop...om...’n  gedig  te  fabriseer’’.  Tagore  laat  ’n  kind  sy 
digterlike  vader  beskryf  as  iemand  wat  sorg  dat  daar  soggens  snipper- 
mandjies  vol  opgefrommelde  papier  uit  sy  studeerkamer  gedra  word.  Sulke 
snippermandjies  papier  word  vandag  aan  Amerikaanse  universiteite  gekoop 
en  bestudeer.  Ons  Afrikaanse  kunstenaars  hou  van  welsynswerk,  hulle  is  gul 
en  vrygewig.  ’n  Mens  kan  kyk  na  ’n  paar  bladsye  uit  die  snippermandjie  van 
Van  Wyk  Louw,  terwyl  hy  besig  was  om  “Die  Swart  Luiperd’’  te  skryf. 

Uit  die  stapel  sou  jy  ’n  paar  voorbeelde  kon  kies  om  verskillende  stadia 
in  die  skeppingsproses  aan  te  toon:  formulering  van  “idee”,  opbou, 
instruksies,  verskillende  ontwerpe,  pogings  tot  skryf...  eers  impulsief,  later 
beheers...  Uiteindelik  die  gedig  wat  koers  vat. 

Les:  As  die  grote  Van  Wyk  Louw  so  geswoeg  en  gesweet  en  gevloek  het,  wat 
mompel  ons  nietige  laboriete  nog  van  spontane  opwelling,  besielde  kunste- 
naars...? 

Ons  het  dus  twee  opvattings  wat  dikwels  oordryf  word:  algehele 
besieling...  daarvan  is  daar  min  voorbeelde  in  die  literatuur.  Selfs  by  ’n  gedig 
wat  met  ’n  skynbare  enkele  worp  kom,  is  daar  voorarbeid,  soms  in  die  gees, 
in  die  onderbewuste.  Hierteenoor  is  dan  die  opvatting  dat  die  kunswerk  slegs 
deur  arbeid  verkry  word,  soos  die  diggenootskappe  geglo  het:  die  ywerige 
werkers  met  die  vyl,  die  skaaf  en  skuurpapier.  Die  waarheid  is  tussen  hierdie 
twee  opvattings,  soos  Staring  dit  in  sy  sneldig  “Polijsten”  saamgevat  het. 

Gij  zonen  van  Apol,  die  min  doldriftig  ijlt, 

En  ’t  warmgesmede  Vers  bedachtzaam  koelt  en  vijlt, 

Gedenk;  schoon  ’t  Berenjong  bij  Moeders  lekken  winn’, 

Als  ’t  lieve  Leven  faalt,  dat  lekt  geen  tong  er  in. 

Overgesetsynde:  Julle  digters  wat  so  arbei  en  werskaf  aan  ’n  vers, 
onthou:  die  jong  beerwelpie  vind  wel  baat  by  die  arbeid  van  die  moedertong, 
bv.  die  slymvlies  verdwyn,  die  kraakbeentjies  stoot  oop,  die  pootjies  druk  die 
liggaam  op;  maar  as  die  worp  doodgebore  is,  sal  geen  tong  lewe  daaruit  kan 
wek  nie. 

Kortom:  die  primêre  is  die  lewe,  die  vonk,  die  insig  (vgl.  Watson  se 
katte,  en  Kohler  se  ape).  Lees  verder  H.A.  Mulder  se  stuk  “Die  Ontstaan  van 
Poësie”  uit  Opstelle  oor  Poësie  en  skaf  die  bloemlesing  aan  van  Brewster 
Ghiselin:  The  Creative  Process.  Dit  bevat  belydenisse  oor  die  skeppings- 
proses  o.a.  deur  Einstein,  Van  Gogh,  Yeats,  Henry  Moore,  Mozart,  Valêry, 
Tate  en  Spender.  Eliot  sê: 

Between  the  conception 
And  the  creation 
Falls  the  shadow. 

In  hierdie  “skaduwee”  van  swoeg  en  werk  kom  die  belonings,  die  vondste. 

soos  Jacques  Bloem  erken  het.  Yeats  sê  hy  kan  slegs  met  die  pen  op  papier 
dink.  Auden  waarsku:  eers  as  ek  klaar  geskryf  het,  sal  ek  vir  jou  kan  sê 
waaroor  dit  gaan. 

Hierdie  opvatting  het  ek  vir  my  studente  saamgevat  in  “Paars  Poëtica”: 

Woord  wek  woord 
en  wederwoord, 
en  die  gedig 
ontstaan  dan, 
ensovoort. 

Maar  ensovoort 
is  bloot  dat  ek 
as  tussenganger 
onverstoord 
dít  laat  voltrek: 

geen  verbrouer, 
maar  die  doel 
van  die  gedig 
binne  homself 
ontdek: 

ek:  handlanger, 
hy:  sy  eie  bouer 
en  argitek. 

Dit  is  die  wiskunde  van  die  woord  — dit  is  ’n  wetenskap  in  sy  eie  reg,  en 
“Letterkundige  Laboratorium”  is  ’n  kursus  in  hierdie  nog  predikaatlose 
vakrigting.  As  dit  ’n  steriele  spel  word,  dan  het  ons  die  bedreiging  deur  ’n 
“purper”-kultus,  daarom  in  my  titel  die  woord  “paars”.  Die  kuns  word 
daarvan  gered  deur  ’n  aanvoeling  vir  die  lewe  self. 

Die  wêreld  van  die  kunswerk  is  antropomorfies.  Dit  stel  ek  altyd  baie 
sterk  vir  my  studente.  Die  mens  is  die  middelpunt,  die  mens  is  maatstaf  vir 
die  binnebou  van  ’n  kunswerk.  ’n  Suiwer  beskrywing  van  kristalle  hoort  nie 
tot  die  wêreld  van  die  kunswerk  nie,  ook  nie  van  die  plant  as  plant,  of  van  die 
dier  as  dier  nie.  Hoogstens  op  die  periferie  verskyn  hulle  — dit  is  eers  as 
menslike  hoedanighede  aan  hulle  toegeken  word  dat  hulle  van  betekenis  vir 
die  kunswerk  is.  Ook  God  openbaar  hom  deur  menswees  of  antimenswees.  In 
die  struktuur  van  ’n  kunswerk  is  die  geskakeerdheid  van  menswees  van  die 
grootste  belang. 

Vir  die  vormgewing  van  die  kunswerk  is  die  menslike  waarnemings- 
apparaat  oppermagtig.  Die  eerste  wat  ek  wil  noem,  is  'n  kultivering  van  die 
sintuie.  Hier  is  die  belangrikste  die  oog:  die  oog  moet  opgevoed  word:  hy 
moet  skerp  kyk  en  waarneem,  dit  word  die  denkapparaat  van  die  digter,  hy 
dink  met  sy  oog,  dis  sy  kamera:  ’n  swart-en-wit  opname,  kleur,  stereo,  tellie, 
wyehoek,  splinterlens;  ook  deur  verskillende  oë  moet  gekyk  word:  dië  van  ’n 
kind,  ’n  slak,  ’n  vuurtoring,  ’n  vlieg.  Hierdie  waarnemings  moet  neergeskryf 
word  in  oefeningboeke.  Dan  is  daar  die  oor:  hy  moet  verskillende  geluide 
hoor:  ’n  kokkewiet,  ’n  betonboor,  kinderliedjies,  die  gewone  geselstaai,  raai- 

sels,  die  tamboerslag  van  die  oerwoud,  elektroniese  gille...  klankreekse, 
stuwings  en  vertragings...  Dan  is  daar  nog  Meneer  die  Neus  wat  moet  leer: 
die  sweet  uit  pere,  die  droëperskes  uit  rugbyskoene,  die  muskaat  van  vroue. 
Die  tong:  die  ía5-sintuig...  oral  eie  waarnemings  op  die  pad  na  oorspronklik- 
heid.  Dit  is  ’n  volledige  blootstel  van  jou  menswees:  van  jou  liggaam  en  gees 
aan  waarnemings  en  ondervindings  wat  die  skeppende  drif  opeis. 

Die  kunswerk  is  ’n  sintuiglike  aanbod  en  dit  word  bedreig  deur  -ismes, 
die  wetenskap,  die  heerskappy  van  die  abstrakte,  bv.  die  filosofie.  Daarom 
waarsku  ek  altyd  my  studente  teen  sulke  voortreflike  dosente  soos  prof. 
Degenaar,  prof.  Esterhuyse  en  prof.  Rossouw.  Hulle  is  ’n  bedreiging  vir  my 
klein  skeppende  kudde.  Hulle  het  amper  Lina  Spies  gehad  en  ek  kyk 
gespanne  na  Marlene  van  Niekerk.  — Net  ter  wille  van  duidelikheid:  Van 
Wyk  Louw  se  belangstelling  in  die  filosofie  het  wel  ’n  ietsie  aan  sy  kunste- 
naarskap  toegevoeg  maar  gelukkig  kon  hy  dit  heeltemal  besweer.  In  elk 
geval:  die  raad  aan  die  laboriete  is:  weg  van  abstraksies,  die  afgetrokke  self- 
standige  naamwoorde,  die  woorde  van  die  “weet”  en  die  “ing”. 

Ná  die  kultivering  van  die  sintuie  wil  ek  in  die  tweede  plek  noem  die 
verkenning  van  die  woord.  Hier  gaan  dit  oor  die  gevarieerde  woordeskat,  die 
woord  wat  die  mense  om  jou  heen  gebruik,  van  die  Klub  Here  Sewentien,  van 
Athlone,  van  die  Noordweste  — daardie  nuwe  kultus.  Die  letterkunde  moet 
telkens  die  gesproke  taal  inhaal.  Hier  lê  die  geheim  van  alle  letterkundige 
vernuwings:  nuwe  spreekritmes,  woordeskat,  beelde.  ’n  Woord  het  nie  net  ’n 
hede  nie,  maar  ook  ’n  verlede,  ’n  doedoe  en  ’n  dodo  waarvan  die  gevoeligste 
kunstenaars  bewus  is.  Idiomatiese  uitdrukkings  word  weer  radio-aktief,  atol- 
le  blom. 

’n  Woord,  ’n  teks  is  ook  ’n  literêr-historiese  situasie.  ’n  Digter  moet 
binne  én  buite  sy  eie  woordtradisie  lees,  en  baie  lees.  Van  die  “gevormde 
literatuur”  is  nie  weer  literatuur  te  maak  nie,  sê  Van  Wyk  Louw.  Die  digter 
moet  weet  wat  reeds  vorm  geword  het ...  sodra  hy  begin  skr^d",  neem  hy  deel 
aan  die  gesprek  van  die  gedigte.  Hopkins  sê:  “I  read  masterpieces  and  do 
otherwise”.  Dif  moet  die  student  leer,  ook,  soos  Vondel  gesê  het  om 
“behendig  te  steel”. 

Die  grootste  versoeking  van  die  jong  kunstenaar  is  om  te  bieg,  om  te 
bely;  om  regstreeks  van  sy  vreugde  en  sy  smart  te  getuig.  Jy  ontmoedig 
hierdie  slobberige  kwyldrade  van  die  bibberende  mond.  ’n  Mens  beveel  saam 
met  Nijhoff  aan:  skryf  weg  van  jou  self.  Moenie  jou  mond  gebruik  om  te  fluit 
nie  — sy  skaal  is  te  beperk:  jy  kan  vir  ’n  nooi  ’n  wolfgeluid  maak,  ’n  uilgeluid 
vir  kinders  en  fluit  om  die  skape  aan  te  jaag.  Maar  as  jy  ’n  instrument,  soos 
bv.  ’n  klarinet  na  jou  mond  bring,  dan  kom  die  fyn  wisselende  vreugdes  en 
verdriete  van  ’n  Mozart. 

Of  nog  anders  gestel:  vind  vir  jou  ervaring  ’n  parallelle  situasie  in  die 
geskiedenis,  die  mitologie,  die  Bybel,  Die  Burger.  Soos  Eliot  sê:  vind  ’n 
“objective  correlative”. 

Of,  na  aanleiding  van  Keats,  sê  ek:  identifiseer  jouself  met  iets  of 
iemand  anders  — word  ’n  klapperdop  met  sy  baard,  sy  pit,  die  langsteelpalm 
met  sy  nek  in  die  móremis;  word  die  bruin  meisie  wat  oor  die  rooiteestruike 
na  Clanwilliam  kyk  ...  word,  ag!  die  hele  skepping  lê  vir  jou  oop;  die  klein  en 
alledaagse  dinge  soos  ’n  oopgesnyde  konfytblik,  ’n  skêr  ...  die  wonder  om  die 
goddelike  in  huishoudelike  terme  te  sien. 

Die  voordeel  van  hierdie  wegskryf  van  jouself  af  is:  jy  bekyk  jouself 

klinies  en  selfs  sinies,  in  elk  geval  objektief.  Dit  bring  verhouding  en 
perspektief  en  die  siening  van  alles  in  betreklikheid.  En  die  allerbelangrikste 
nog:  jy  kan  rustig  werk  en  oordeel  oor  die  finale  vormgewing.  Jy  byt  deur  die 
atavistiese  naelstring. 

Ek  kom  weer  terug  na  die  wêreld  van  die  kunswerk.  Die  voorloper  van 
die  kunstenaar  is  die  joernalis,  die  soeker  na  nuus...  en  nuus  is  die  wegbreek 
van  die  normale.  Vir  alle  tye  en  alle  streke  het  Hall  Caine  dit  die  drie  H’s 
genoem. 

Die  eerste  H is  die  wêreld  van  die  hoer.  Dit  is  die  grootste  belangstelling- 
sfeer  van  die  koerant:  die  meisie,  bo  die  huwelik  van  voortplanting,  verhef  tot 
appel-  of  piesangkoningin  wat  bekroon  en  beloon  word  deur  enkeling  of 
massa  en  die  polsing  van  die  tamboerslag  aangee  vir  die  wieging  van  heupe, 
die  klink  van  kelkies  en  kraf.  Soos  vir  die  mens  gaan  daar  vir  die  kunstenaar, 
en  veral  vir  die  jong  kunstenaar,  ’n  eindelose  bekoring  uit  van  hierdie  wêreld. 
Die  probleem  is  om  tussen  sensasie  en  kuns  te  onderskei. 

Die  tweede  H is  die  wêreld  van  die  hospitaal  — die  stukke  vlees.  Die 
liggaam  deur  geweld  verwring:  deur  masjien,  mes,  kanker,  aardbewings, 
wolkbreuke;  selfmoord.  Ook  nog  verminkte  gees  in  stiklands  en  taras:  ’n 
nasionale  selfmoord,  moorde  van  beskawings;  ’n  wisselspel  van  oorplantings. 
Ook  dit  is  boeiende  materiaal:  en  in  moderne  literatuur  veral  die  ont- 
wrigtings  van  die  gees,  die  verskillende  gesigshoeke,  en  die  literêre  vraag- 
stelling  oor  die  pyn. 

Ons  is  as’t  ware  amper  vanself  by  die  derde  H.,  nl.  die  hqf.  Konstabels, 
speurders,  corpus  delecti,  klagstate,  advokate,  vervolgingsproses,  skuld  en 
boete,  die  ingryp  van  ’n  hoër  mag,  van  die  irrasionele  en  van  die  genade- 
beoefening  van  God.  Hiér  het  ons  van  die  grootste  uitdagings  vir  die  kuns. 

Van  hierdie  drie  H’s:  die  hoer,  die  hospitaal  en  die  hof,  is  sowel  die 
joernalis  as  die  kunstenaar  verslaggewers  deur  die  woord:  een  vir  vandag,  die 
ander  ook  vir  more.  Maar,  soos  ek  reeds  gesê  het:  die  joernalis  is  die 
voorloper  van  die  kunstenaar.  U kan  dus  begryp  waarom  ek  Piet  Cilliê 
aangestel  het  as  professor  op  Stellenbosch.  Vandag  het  die  joernalistiek: 
d.w.s.  die  dagblad  en  tydskrif,  die  verwysingsveld  en  die  mitologie  van  die 
kunstenaar  geword. 

Dit  bring  my  o.m.  by  die  optelgedigte:  gedigte  wat  jy  feitlik  klaar 
gevorm  vind  in  telefoonboeke,  katalogusse  en  in  kolomme  van  Die  Burger. 
Daar  het  ek  my  “Klara  Majola’’  en  “Draaiboek’’  gekry  en  uit  Die  Beeld 
“Ruimtesentrum,  Houston’’  wat  ek  feitlik  net  so  opgeteken  het.  In  my  laai 
wag  daar  nog  vir  Rykie  van  Reenen  ’n  gedig  van  haar  en  ook  van  Schalk 
Pienaar...  en  miskien  Piet  CiIIiê...  afhangend  van  gedrag  en  omstandighede 
sal  hulle  ter  gelegener  tyd  openbaar  gemaak  word. 

Daar  is  nog  talle  probleme  en  ander  aangeleenthede  wat  bespreek  word, 
soos  byvoorbeeld  die  aanlê  van  kweektonnels  vir  die  kuns,  e.s.m.  Maar  vir  ’n 
gratis  demonstrasie  van  wat  in  “Letterkundige  Laboratorium’’  aangaan, 
dink  ek  dit  is  genoeg. 

Soos  ek  aan  die  begin  gesê  het,  u roep  my  vanaand  tot  verantwoording 
van  my  beoefening  van  “Letterkundige  Laboratorium’’  die  afgelope  twintig 
jaar.  Om  dit  te  doen,  raadpleeg  ons  eers  ons  Kannemeyer,  die  literatuur- 
geskiedenis,  oor  die  woordkunstenaars  wat  van  Stellenbosch  gekom  het. 

(i)  Wat  die  drama  betref,  is  daar:  Fagan,  Malherbe,  Grosskopf, 
Schlengemann,  Uys  Krige,  W.A.  de  Klerk  en  G.  Beukes. 

(ii)  Maar  Stellenbosch  lewer  veral  prosaskrywers  op:  D.F.  Malherbe, 
Langenhoven,  Schoeman,  Krige,  Jonker,  Venter,  Alba  Bouwer,  Audrey  Blig- 
naut,  Etienne  Leroux,  Anna  M.  Louw,  Elsa  Joubert,  Elise  Muller,  Holleman, 
Rabie,  Aucamp,  De  Vries,  e.a. 

(iii)  Party  kunstenaars  beweeg  op  meer  as  een  gebied,  soos  bv.  ons  eerste 
belangrike  digter,  die  dertiger  Uys  Krige.  Stellenbosch  lewer  ’n  bont  groepie 
besondere  digters  op.  Daar  is  ook  die  veertigers  Emst  van  Heerden,  Water- 
meyer;  vyftigers,  Peter  Blum,  Barend  Toerien,  R.  Belcher,  Ina  Rousseau  en 
George  Louw.  ’n  Sestiger  is  W.  Knobel  en  die  sewentigers  Wilma  Stocken- 
strom  en  I.L.  de  Villiers. 

By  hulle  sluit  die  digters  van  “Letterkundige  Laboratorium’’  aan.  In 
1965  in  Stiebeuel  2,  is  daar  ses,  nl. 

1)  Pieter  Fourie,  Pieter  Harteveld,  Andrë  Potgieter,  Lina  Spies,  Annette 
Theron  en  Margaretha  van  der  Merwe. 

2)  Hierna  verskyn  gedurende  die  jare  sewentig  debuutbundels  van  agt 
digters:  Lina  Spies,  Fanie  Olivier,  Leon  Strydom,  Niel  van  Tonder,  André  le 
Roux,  Rika  Cilliers,  Marlene  van  Niekerk  en  Charles  Fryer  — van  hulle 
altesaam  reeds  12  bundels.  Antjie  Krog  was  ’n  ruk  lank  gasstudent  in  die 
“Letterkundige  Laboratorium’’.  Die  meeste  van  hierdie  digters  is  reeds  in 
Groot  Verseboek  ingesluit  en  by  die  volgende  herdruk  sal  ek  hulle  almal  ver- 
teenwoordig. 

A1  afleiding  wat  ek  wil  maak,  is  dat  daar  ’n  duidelike  Stellenbosse 
impuls  in  ons  jongste  digkuns  gekom  het. 

Dit  is  in  die  eerste  plek  te  danke  aan  die  skeppende  talent  van  die 
studente  self.  Daarna  moet  ek  die  spanwerk  van  die  hele  Departement 
Afrikaans  en  Nederlands  noem,  want  al  die  dosente  is  sterk  ingestel  op  nou- 
keurige  teksontleding.  Uit  hulle  moet  ek  in  die  besonder  noem  my  kollega 
prof.  W.E.G.  Louw  (een  van  die  bundels  is  o.a.  aan  hom  opgedra),  en  ook  die 
werk  van  een  van  die  digters  nl.  mej.  Spies  wat  self  nou  dosent  hier  is  en  een 
keer  die  “Letterkundige  Laboratorium’’  waargeneem  het. 

My  bydrae  wil  ek  aandui  deur  ’n  verwysing  na  die  etimologiese  betekenis 
van  my  van  — een  van  die  digters,  nl.  Pieter  Harteveld  \vat  by  die  W.A.T. 
werk,  het  my  daarvan  bewus  gemaak:  Opperman  beteken  handlanger.  Meer 
as  dit  kon  ek  nie  vir  hierdie  digters  wees  nie,  maar  wat  my  betref: 

“Dit  was  gheselscap  goet  ende  fijn”. 

Ten  slotte.  Ek  sal  dit  waardeer  as,  uit  die  werk  van  die  hiervoormaalse 
genoemde  William  Blake,  daardie  Vlooi  nou  wil  kom,  nl.  mnr.  Frans  du 
Plessis,  en  diê  negentien  werkboeke  wil  neem  vir  bewaring  in  die  Carnegie- 
Biblioteek.  Aanstaande  jaar  sal  ek  hopelik  die  twintigste  aan  hom  besorg. 
Hierin  is  die  beginwerk  van  ’n  hele  groep  jong  Stellenbosse  digters. 

9 Augustus  1975 

A.P.  GROVë 


A.G.  Vísser:  Groeípunte  ín  sy  poësie  * 

In  en  om  die  digterlike  arbeid  van  A.G.  Visser  is  daar  veel  wat  enigsins 
ongerymd  of  paradoksaal  voorkom.  lets  daarvan  merk  ons  al  dadelik  as  ons 
na  ’n  paar  datums  kyk.  Reeds  teen  die  einde  van  die  vorige  eeu  publiseer  hy 
as  18-jarige  seun  sy  eerste  versies.  Dan  swyg  hy  vir  sowat  dertig  jaar  net  om 
dan  op  47-jarige  leeftyd  binne  ’n  jaar  of  twee,  drie  die  werk  te  skep  wat  hom 
geliefd  en  beroemd  gemaak  het.  Tereg  merk  Eugêne  Marais  in  1929  met  die 
oorlye  van  Visser  op  dat  “indien  dr.  Visser  vier  jaar  vroeër  die  ewige  stilte 
ingegaan  het,  Suid-Afrika  nooit  die  naam  van  een  van  sy  mees  populêre 
digters  sou  geken  en  sy  skielike  heengaan  sou  betreur  het  nië’’. 

Na  gebóórte  is  hy  ’n  jonger  tydgenoot  van  die  Driemanskap.  Hy  gaan 
skool  saam  met  D.F.  Malherbe  en  Totius,  maar  as  digter  moet  hy  om  meer  as 
een  rede  gereken  word  by  die  veel  jongere  Twintigers  soos  Toon  van  den 
Heever  en  Theo  Wassenaar.  En  as  sy  eerste  bundel  Gedigte  verskyn  (in  1925) 
word  dié  verse  waarderend  ingelei  deur  Eugêne  Marais,  wat  vir  Visser  ook  tot 
publikasie  aangepor  het. 

Visser  het  homself  nie  ’n  digter  geag  nie,  het  slegs  vir  sy  eie  plesier 
versies  gemaak.  Hy  moes  deur  belangstellendes  as’t  ware  gedwing  word  om  te 
publiseer.  En  as  hy  dan  toegee  aan  die  druk,  word  hy  plotseling  die  mees 
gelese  digter  in  Suid-Afrika. 

En  daarmee  is  die  teenstrydighede  rondom  Visser  se  digterskap  nog  glad 
nie  uitgeput  nie.  Om  die  oop,  vriendelike  en  ongekompliseerde  aard  van  sy 
poësie  word  hy  ’n  volksdigter  genoem.  En  tog  is  dit  opvallend  hoe  dikwels 
hierdie  einste  ongekompliseerde  poësie  die  kritici  deurmekaar  gejaag  het.  In 
die  jare  dertig,  die  jare  van  die  hooggestemde  profetepoësie,  het  Van  Wyk 
Louw  byvoorbeeld  in  een  “bose  sinnetjie’’  met  Visser  probeer  afreken  waar 
hy  skryf:  “Ek  wil  dit  nie  wreed  sê  nie,  maar  verbeel  jou  ’n  volk  wat  ’n 
literatuur  van  A.G.  Vissers  het,  of  waarin  Visser  een  van  die  hoogtepunte  is’’ 
(Lojale  verset).  Jare  later  het  hy  in  een  van  die  merkwaardigste  front- 
veranderings  in  ons  kritiek  vir  hierdie  neerhalende  uitspraak  probeer 
vergoed  deur  in  ’n  hele  artikelreeks  met  groot  waardering  veral  van  die  gees- 
tige  poësie  van  Visser  te  praat  en  deur  ’n  hele  aantal  gedigte  as  “pragtige 
poësie’’  uit  te  sonder.  Hy  praat  van  die  onderskatting  en  “verwaarlosing’’  van 
Visser  se  poësie  en  verwys  in  die  proses  o.a.  krities  na  Opperman  se  Groot 
Verseboek,  waarin  veral  die  geestige  werk  van  Visser,  volgens  hom,  te  min 
ruimte  en  erkenning  ontvang.  Hierop  volg  dan  Opperman  se  verweer:  een 
van-die  skerpste  teregwysings  in  ons  polemiese  prosa. 

Dit  ís  natuurlik  so  dat  ons  ouer  kritiek  die  aksent  te  swaar  op  Visser  se 
ernstige  poësie  gelê  het,  sy  liefdes-  en  nasionale  verse.  Dit  sien  ons  by  E.C. 
Pienaar  en  ook  in  G.  Dekker  se  bloemlesing  uit  Visser  se  werk,  hoewel  beide 
tog  ook  ’n  oog  gehad  het  vir  die  geestigheid  in  Visser  se  poësie.  Onlangs  het 
daar  ’n  nuwe  keur  uit  Visser  se  poësie  verskyn,  byeengebring  deur  prof.  F.I.J. 
van  Rensburg.  Hier  word  die  aksent  weer  (tereg)  swaar  op  die  geestige  en 
puntige  gedigte  gelê,  terwyl  ander  belangrike  aspekte  van  Visser  se  werk, 
soos  bv.  die  ballade-agtige  vertellings,  weer  nie  tot  hulle  reg  kom  nie.  En  een 


*Praatjie  gelewer  by  geleentheid  van  die  R.G.N.  se  Visser-uitstalling  op  30  Mei  1978. 

van  die  allerbeste  Visser-gedigte,  “Wit  en  swart”,  kom  nie  in  een  van  die 
twee  bloemlesings  voor  nie.  Die  paradoksale  kry  dus  nie  end  nie.  En  een  van 
die  grootste  paradokse  is  dat  die  veelgelese  Visserpoësie  in  hierdie  wyd- 
gevierde  Visserjaar  blykbaar  nie  goed  genoeg  is  om  in  een  netjiese  versamel- 
bundel  uitgegee  te  word  nie. 

Visser  het  na  sy  eie  poësie  eerder  inhoudelik  as  tegnies  of  formeel  gekyk. 
Hiervan  getuig  die  rubriek-indeling  van  sy  bundel  Gedigte:  “Van  rose  en 
liefde,  Van  volk  en  vaderland,  Erns  en  luim,  Die  kleinspan  en  (ten  slotte)  Om 
te  sing.”  Ook  sy  ander  gedigte  sal  maklik  onder  hierdie  rubriekindeling  tuis- 
gebring  kan  word.  Dis  egter  nie  my  plan  om  dië  indeling  op  die  voet  te 
probeer  volg  nie.  Ook  wil  ek  nie  oorsigtelik  die  digter  se  lewensloop  gee  of  ’n 
ontwikkelingslyn  in  sy  poësie  probeer  trek  nie.  Dit  lyk  my  sinvoller  om  kort- 
liks  in  te  gaan  op  Visser  se  bydrae.  Wat  bring  hy?  Waar  lê  die  groeipunte,  die 
ontwikkelingsmoontlikhede  van  sy  poësie? 

In  hierdie  verband  is  daar  verskillende  belangrike  oorwegings,  bv.  die 
feit  dat  Visser  met  sy  geestige  aanslag  ’n  welkome  verskyning  was  in  ons 
oorwegend  ernstige  literêre  landskap.  Maar  om  effens  fyner  te  onderskei  wil 
ek  vier  aspekte  van  hierdie  digkuns  ’n  bietjie  nader  toelig. 

Dit  is  waar  dat  Visser  se  poësie  meermale  in  ’n  uiterlike  vormdiens  bly 
steek  en  in  ’n  serebrale  vernufspel  ontaard.  Maar  die  positiewe  kant  hiervan 
is  dat  hy  tog  ook  ’n  sterk  sin  vir  patroon  in  die  poësie  geopenbaar  het.  So 
word  die  bekende  “Eheu  Fugaces”  vindingryk  gekomponeer  op  meisiename 
uit  verskillende  lande;  in  “La  belle  dame  sans  merci”  word  telkens  weer  ’n 
ander  faset  van  die  genadelose  vrou  teen  die  lig  gehou;  in  “Die  tuinman” 
word  die  mens  se  lewe  met  sy  lyding  sinvol  en  ontroerend  belig  in  en  deur  die 
arbeid  van  die  tuinier.  En  dan  die  geestige  “Blou  maandag”  waar  die 
rasionalisasie  van  die  luiaard  patroonmatig  tot  die  absurde  gevoer  word 
vanaf  “’n  Mens  is  mal  om  op  te  staan!”  tot  by  “Gebore  word  is  pure  bog!” 
Telkens  die  soek  na  ’n  patroon.  En  tereg,  want  sonder  die  patroon  kan  die 
poësie  nie  leef  nie. 

Maar  daar  is  ’n  tweede  oorweging,  en  dit  is  dat  Visser  openliker  en  meer 
bewustelik  as  enige  van  sy  voorgangers  binne  ’n  literêre  tradisie  gewerk  het. 
In  sy  poësie  het  hy,  op  watter  beskeie  skaal  dan  ook,  as’t  ware  in  gesprek 
getree  met  digters  ver  en  naby.  Dit  sien  ons  al  in  die  tekste  bo-aan  baie  van  sy 
gedigte:  Latyn,  Duits,  Engels,  Frans  — so  asof  hy  die  digterswoord  as  ’n 
soort  weerklank  sien  wat  oor  tyd  en  afstand  sy  eggo’s  laat  hoor.  Deur  die 
kritiek  is  daar  gewys  op  “beïnvloeding”  van  Visser  deur  ander  digters.  Prof. 
G.S.  Nienaber  wys  bv.  daarop  hoe  Visser  met  sy  “Princesse  Lointaine” 

aansluit  by  “A  match”  van  Swinburne,  en  hoe  “Ou  Heidelberg  hang ” ’n 

“suiwere  omwerking”  is  van  Percy  French  se  “The  mountains  of  Mourne”. 
En  daar  is  meer  sulke  voorbeelde.  Visser  dui  self  aan  dat  hy  in  sy  bekende 
“Lotos-land”  meer  as  iets  verskuldig  is  aan  Perceval  Gibbon.  Elders  erken  hy 
weer  sy  skatpligtigheid  jeens  Leipoldt.  Maar  ons  het  hier  geen  blote 
naskrywery  nie.  Ons  het  hier  eerder  ’n  ontginning  van  die  oorspronklike,  ’n 
aanpassing  daarvan  by  eie  behoeftes.  Die  digter  teer  nie  slegs  op  die 
bestaande  nie;  hy  bring  ook  sy  eie  winste.  In  die  einste  luimige  “Lotos-land” 
kan  hy  bv.  ligtelik  parodiërend  na  die  werk  van  sy  kollegas  verwys:  Jan 
Celliers,  Langenhoven,  Leipoldt,  Malherbe: 

Had  Moses  dit  swaar  met  Gods  ou  Volk, 

O laat  staan  nie  vir  Pieter  Naudê; 

Mismoedige  Neelsies  en  Rouvolk 
Het  vir  hom  ook  grys  hare  gegee. 

En  as  die  trekkers  hulle  in  die  beloofde  luilekkerland  vestig,  verneem 

ons; 


Die  rooibokke  wei  by  die  tente, 

Net  so  mak  soos  die  bok  van  ’n  wa: 

’n  Landstreek  van  Leipoldtse  lente 
Waar  geen  lewenslas  hinder  of  pla. 

Die  grond  hoef  hulle  net  maar  te  kielie 
Vir  Malherbe  se  lande  vol  graan. 

En  telkens  kom  Visser  in  hierdie  speelse  gedig  met  ’n  fyn  degenstootjie 
vorendag,  ’n  feit  wat  hierdie  vers  vandag  nog  aktueel  maak:  “Trekkerswee 
word  per  slot  trekkersvet’’. 

So  trek  Visser  voordeel  uit  die  moontlikhede  wat  ’n  literêre  tradisie  hom 
bied,  en  in  dië  opsig  vorm  sy  gedigte  ’n  nederige  voorspel  tot  wat  ons  later  op 
indrukwekkende  wyse  by  Opperman  gedemonstreer  sal  vind. 

Ook  in  ’n  ander  opsig  was  Visser  ’n  belangrike  wegbereider,  nl.  in  sy 
boeiende  transponeringspel,  sy  vermoë  om  ’n  Bybelse  situasie  of  gegewe, 
dikwels  met  geestige  effek,  oor  te  plaas  na  ’n  wêreld  wat  deur  en  deur 
Afrikaans  is.  Twee  uitnemende  voorbeelde  hiervan,  en  meteen  twee  van  die 
beste  gedigte  wat  Visser  geskryf  het,  is  “Toe  die  wêreld  nog  jonk  was’’  en 
“Wit  en  swart’’.  In  die  eerste  gedig  word  die  lewensverhaal  van  Metusalem 
vertel  soos  hy  “vermenigvuldig  het  by  tien”.  Maar  die  besondere  en 
opvallende  van  die  gedig  lê  in  die  volhardende  wyse  waarop  die  opgroei, 
rypword  en  oudword  van  dië  Bybelse  figuur  in  oerafrikaanse  terme  gegee 
word  — met  hier  en  daar  ’n  opsetlik  gekose  argaïese  Bybelwoord,  net  genoeg 
om  die  spanning  tussen  die  twee  wêrelde  te  bewaar: 


Hy  was  g’n  vier  jaar  in  die  land 
Toe  kry  hy  al  sy  eerste  tand  

Nog  skaars  was  hy  ’n  jaar  of  elf 
Toe  stap  klein  Lemmie  al  vanself, 

So  groei  hy  op  tot  sestig  jaar 
Die  eerste  wisseltand  was  daar  

Sy  vaders  trots,  sy  moeders  vreugd’, 
Met  Step  by  Step  en  Trap  der  Jeugd 
In  Hoog-Galdeeus  en  Aramees, 

Want  almal  moes  tweetalig  wees  

Vemiet  dat  Vader  loop  en  brom: 
"Kniehalter-span  sal  ek  vir  hom! 

’n  Bog  van  honderd-tagtig  jaar 
Praat  al  van  trou  — so  wrintie  waar. 
Maar  styf  sal  hy  sy  rieme  loop  — 

Hy  dink  glo  trou  is  kemel  koop.” 


Alles  bymekaar:  ’n  meesterlike  gedig. 

Opvallend  hoe  die  deftige  of  verhewene  in  die  gewone  spreektaal  tot  die 
gemeensame  en  alledaagse  vlak  herlei  word.  Dit  sien  ons  ook  in  “Wit  en 
swart”.  As  Petrus  een  middag  wegdut  en  die  duiweltjies  die  geleentheid  te 
baat  neem  om  met  “Jakobs  ladder”  hemel  toe  te  klim,  kan  dit  nie  lank  goed 
gaan  nie: 

Een  trek  die  mooiste  veertjies  uit 
’n  Engeltjie  se  vlerk, 

Die  ander  rol  ’n  ligkrans  rond, 

Doen  enig  duiwelswerk. 

Die  blomme  van  die  hemelsveld 
Die  trek  hul  roek’loos  uit 
Metdat  Sint  Petrus  wakker  skrik 
En  op  sy  Sleutel  fluit. 

Maar  toe  hy  al  die  onraad  merk, 

So  woedend  kwaad  was  hy 
Dat,  as  hy  nie  onsterflik  was, 

Hy  kon  beroerte  kry. 

Wat  hom  die  bloedigste  vererg, 

Was  nie  die  groot  lawaai, 

Maar  dat  hul  skewe  bekkies  trek 
En  hard  soos  hane  kraai! 

Die  swart  kabouters  laat  hy  vang 
En  vat  hul  aan  die  nek 
En  laat  hul  soos  klein  katjies  val 
T’rug  in  die  Ander  Plek. 

In  hierdie  effektiewe  aanwending  van  die  gewone  spreektaal  lê  Visser  se 
krag  en  hieruit  is  dit  te  verklaar  waarom  sy  geestige  poësie  vandag  bo  sy 
ernstige  werk  gestel  word.  In  sy  ernstige  poësie  wend  hy  die  taal  aan,  vlot  en 
met  gemak,  terwyl  hy  in  sy  geestige  en  puntige  gedigte  die  taalmoontlikhede 
ontgin.  In  sy  liefdepoësie  ontmoet  ons  te  dikwels  verslete  troebadoer-terme 
soos:  lied  van  verlange,  liefdesvuur,  skoonheid  soewerein  en  rosegloed.  Maar 
wanneer  die  digter,  soos  in  “Man  en  vrou”,  die  verhewe  eenheid  van  die 
huwelik  op  geestige  wyse  in  egte  boeretaal,  met  boerebeelde  en  met  vinding- 
ryke  aanpassing  en  toepassing  van  geykte  segswyses  na  die  gemeensame  vlak 
herlei,  het  ons  die  taalontginner,  die  ware  digter  van  die  goedige  spot  en  die 
parodie  aan  die  woord: 

Die  vrou  is  vir  die  man  gemaak, 

Die  man  weer  vir  die  vrou: 

Soos  die  braaiboud  vir  die  haak, 

Soos  die  stewel  vir  die  kraak, 

Die  apie  vir  die  mou, 

Die  stertveer  vir  die  pou  — 

Die  vrou  is  vir  die  man  gemaak, 

Die  man  weer  vir  die  vrou! 

HEWITT  VISSER 


Rustelose  gees 

“Jou  rustelose  gees”:  dis  snaaks,  A.G., 
dat  jy  die  skuiwing  van  die  see 
as  vredeloosheid  sou  beskou. 

Vir  my  dui  dit  ’n  stukrag  aan 

wat  sterkte  put  uit  wind  en  maan 

en  hom  met  verre  bergreën  voed  en  -dou. 

So  baie  sondeurdrenkte  ure  bring 
ek  deur  in  skoon  bewondering 
oor  al  sy  skuimende  energie. 

Want  elke  aanslag  op  die  strand 
word  afgeweer  deur  korrels  sand 
tog  tart  hy  weer  dië  massatirannie. 

M.C.  BOTHA 


Díe  Reísíger 

’n  Goeie  reisiger  kan  nooit  ’n  stabiele  persoon  wees  nie.  Net  ’n  mens  wat 
onstabiel  is,  selde  seker  is  van  homself  en  ’n  deurmekaar  lewe  lei  kan  reis: 
weet  waar  om  wat  te  sien  op  die  regte  tyd. 

Geen  stabiele  mens  sou  ooit  kon  raai  wat  hy,  behalwe  sy  eie  reis,  sou 
gesien  en  ondervind  het  as  hy  saam  met  die  reisiger  gereis  het  nie.  Hy  sou 
alles  wat  jy  hom  sou  vertel  oor  die  reisiger  nie  eers  geglo  het  nie  — al  sweer  jy 
met  jou  hand  op  die  Bybel. 

Die  reisiger  is  die  onstabielste  mens  in  Suid-Afrika,  die  enigste  land 
waarin  hy  reis.  Hy  is  so  onstabiel  dat  sy  knieë  permanent  bewe.  Boonop  is  hy 
ook  wat  beskou  kan  word  as  ’n  slapgat,  want  hy  vermy  enige  vorm  van  werk 
so  goed  soos  sy  klein  brein  dit  maar  kan  regkry. 

A1  wat  hom  interesseer  is  om  ’n  werk  te  hou  totdat  hy  genoeg  geld 
gespaar  het  om  op  reis  te  gaan.  Hy  weet  in  hierdie  lewe  kan  mens  nie 
gelukkig  wees  voordat  jy  nie  geld  het  nie.  Maar  gelukkig  lewe  hy  nie 
spandabelrig  nie,  en  sy  enigste  werklike  uitgawe  is  net  petrol.  Nog  nie  een  van 
sy  vier  motors,  waarvan  nog  net  een  vandag  loop,  is  al  afbetaal  nie. 

Hy  is  so  bang  vir  ’n  permanente  werk  omdat  sy  grootste  vrees  is  dat  hy 
eendag  stabiel  gaan  word.  En  as  dit  gebeur  sal  sy  liefde  vir  reis  stadig  weg- 
kwyn. 

Sy  honderde  reise  deur  Suid-Afrika  het  omtrent  tien  jaar  gelede  begin, 
of,  wat  hom  betref,  vyftig  jaar  gelede.  Die  reisiger  het  geen  konsepsie  van  tyd 
nie.  Dit  is  moontlik  nog  ’n  rede  hoekom  hy  so  ’n  vernuftige  reisiger  is.  Hy  dra 
nooit  ’n  horlosie  nie,  en  die  drade  van  die  snelheidsmeters  van  al  sy  motors  — 
eers  die  Anglia,  toe  die  Renault,  daarna  die  Volksie,  en  nou  die  Peugeot  — 
het  hy  uitgepluk  die  dag  toe  hy  elkeen  gekry  het. 

Die  merkwaardige  ding  van  die  reisiger  is  dat  sy  reise  presies  gereguleer 
word  deur  sy  brein.  Of,  anders  gestel,  nie  die  petrolpedaal  van  sy  motor  nie, 
maar  sy  menslike  brein,  bepaal  hoe  vinnig  hy  ry,  waar  hy  die  aand  gaan 
slaap,  wanneer  hy  gaan  stilhou.  As  iets  hom  grief,  of  hy  dink  aan  iets  wat 
hom  diep  ongelukkig  stem,  jaag  hy  soos  ’n  besetene  en  ’n  malmens,  wat  hy 
sekerlik  op  daardie  oomblik  is.  Maar  as  hy  tevrede  is  met  homself  en  die 
wêreld  om  hom  ry  hy  rustig  en  stadig  voort  met  die  geduld  van  kosmiese  tyd. 

Die  reisiger  is  ’n  besonderse  fyn  waarnemer,  en  dit  is  eintlik,  sou  mens 
dink,  in  stryd  met  sy  geaardheid.  Hoe  kan  ’n  onstabiele  mens  konstant  fyn 
waarneem?  Nou  ja,  as  ’n  knap  reisiger  is  alle  teenoorgesteldes  in  die  reisiger 
se  kop  getroud.  Hy  kan  so  tevrede  of  ongelukkig  wees  met  die  Karoo  of  die 
Laeveld. 

Die  reisiger  het  goed  besef  dat  sy  reise  ’n  spieëlbeeld  is  van  sy  emosies,  ’n 
afdruk  is  van  sy  brein  se  gevoel-toestand.  In  die  opsig  is  hy  soos  ’n  vrou  — 
wat  nie  kan  verhelp  nie  om  haar  emosionele  toestand  te  reflekteer  volgens  die 
stand  van  haar  siklus.  Maar  watter  man,  hoe  braaf  of  sterk  ook  al,  kan  met 
sekerheid  sê  hy  het  nooit  enige  trekke  van  ’n  vrou  in  hom  nie? 

In  die  afgelope  tien  jaar  het  die  reisiger  ’n  halfmiljoen  kilometer  in  Suid- 
Afrika  gery.  Daar  is  seker  min  plekke  wat  hy  nog  nie  gesien  het  nie.  Soos  ’n 
spinnekop  ’n  web  spin  so  het  hy  die  land  oorkruis  en  deurkruis  van  Kaapstad 
na  Onseepkans  na  Beitbrug  na  Port  Elizabeth,  George,  Beaufort-Wes, 

Zastron,  Hazyview,  Mafeking,  Humansdorp...ag,  te  veel  om  op  te  noem. 

Een  van  sy  geliefkoosde  paaie  om  te  ry  is  N 1 , van  George  ooswaarts  na 
Graaff-Reinet.  Hy  het  juis  gisteraand  in  die  Outenikwaberge  geslaap,  reg  op 
die  toppunt  van  die  Montagupas. 

Op  die  oomblik  ry  hy,  soos  altyd  alleen,  by  Kykoe  verby,  ooswaarts.  ’n 
Kouerige  wintersoggend.  Hy  beskou  die  berge  aan  sy  linkerkant  noukeurig, 
en  stel  sy  oë  in  op  skrefies,  want  die  son  het  pas  agter  die  berge  uitgekom.  ’n 
Wit  mistigheid  lê  hulpeloos  en  dryf  aan  die  voet  van  die  berge  in  amperse 
windstilte.  Die  son  sukkel  om  regtig  te  skyn  en  die  hele  landskap,  ook  die 
oneindige  oopte  vorentoe  en  aan  die  regterkant,  lê  in  helfte  swart  skaduwee 
en  helfte  lig.  Die  beligte  dele  skitter  soos  die  sonstrale  laasnag  se  dou  op- 
flikker. 

Stadig  skuif  die  son  hoër,  en  hoe  hoër  hy  gaan  hoe  vinniger  kwyn  die 
mis.  Skaduwees  maak  plek  vir  Hg.  Triljoene  waterdruppeltjies  op  plante, 
struike  en  bome  verdwyn  stilletjies  en  ongesiens  op  na  niks.  Die  dag  breek. 

Die  reisiger  voel  skielik  mismoedig.  Hy  is  al  ’n  hele  paar  uur  op,  en  hy 
voel  nou  hartseer  dat  die  son  so  gevoelloos  die  hele  misterie  van  nag  wat  oor- 
gaan  na  dag  so  plotseling  kan  verpletter.  Maar  so  seker  soos  die  son  opkom 
so  seker  is  die  dag  ’n  dwaas  om  sy  opkoms  weg  te  smeek. 

Hy  ry  bedeesd  aan.  Potjiesbergpas  oor.  By  Uniondale  draai  hy  nie  af  nie, 
maar  hou  op  die  verbypad  teenaan  die  dorp.  Mens  sou  nie  sê  hy  was  jare 
gelede  laas  daar  nie 

Toe  die  son  sy  limiet  bereik  draai  hy  af  na  Poukop.  Nou  moet  hy 
versigtig  wees,  want  dit  is  in  dië  tyd  van  die  dag  wanneer  ’n  mens  homself  die 
maklikste  kan  vergis.  Die  middel  van  die  dag  is  ’n  tyd  om  voor  op  te  pas  — 
miskien  omdat  daar  dan  die  minste  skaduwee  is  en  die  mens  met  sy 
sensitiewe  ogies  amper  geen  plek  het  om  van  die  son  te  vlug  nie. 

Asof  hy  dink  dat  hierdie  idee  werklik  waar  kan  wees  begin  hy  skielik 
vinniger  te  ry.  Hy  sien  maar  min  raak  behalwe  die  horisonte  van  berge  om 
hom.  Aanstons  jaag  hy  wild  soos  ’n  padvark,  deur  die  Vallei  van  Verlaten- 
heid. 

Hy  kom  om  ’n  draai  van  ’n  hoë  bergpas  geskuif  toe  ’n  merkwaardige 
vallei  skielik  aan  sy  linkerkant  oopvlek:  die  oorsprong  van  die  Sondagsrivier, 
by  Nieu-Bethesda. 

Met  klippe  wat  waai  kom  sy  Peugeot  804  op  die  grondpad  tot  stilstand. 
Die  stof  wat  die  bewegende  motor  veroorsaak  het  vlieg  by  sy  oop  venster  in  en 
gaan  maak  nes  in  sy  baard.  Ook  sy  verfynde  gelaatstrekke  en  langerige  hare 
loop  deur  onder  die  stofaanslag.  Behendig  hop  die  1,8  m lange  reisiger  met  sy 
blou  jeans  en  bruin  langmouhemp  uit  die  motor.  Dié  is  nou  ’n  prentjie  om  te 
aanskou. 

Honderde  meter  reg  onder  hom  strek  een  landery  na  die  ander  aan 
weerskante  van  die  sleperige  rivier.  Die  hoë  bergreekse  aan  albei  kante  van 
die  plat  deel  langs  die  rivier  word  geleidelik  heuwels  in  die  verte;  totdat  hulle 
met  die  oop  vlakte  saamsmelt  en  strek  tot  in  die  niet,  waar  die  horison  ’n 
illusie  word  om  die  skeidslyn  tussen  hemel  en  aarde  voor  te  stel. 

Hy  neem  alles  stadig  in.  Stadig,  van  hier  onder  waar  arbeiders  op  die 
landerye  werskaf  tot  daar  by  Aasvoëlkrans,  en  dan  tot  daar  ver,  ver.  In  sy  kop 
juig  Beethoven  se  Pastorale  Simfonie  oor  en  oor....  Dit  is  asof  sy  hele  bestaan 
geleidelik  verdamp  om  opgeneem  te  word  in  die  klanke  van  harmonie. 

Een  van  sy  seldsamer  emosies  kom  nou  by  hom  op:  hy  voel  lus  om  met 

iemand  te  praat.  Flink  hop  hy  terug  in  sy  motor,  steek  ’n  Benson  & Hedges 
aan,  en  kronkel  saam  met  die  paadjie  af  ondertoe. 

In  die  hoofstraat  van  Nieu-Bethesda,  wat  meer  deur  voetgangers  en 
beeste  gebruik  word  as  voertuie,  hou  hy  stil  langs  ’n  groepie  jong  bruin  seuns. 
“Wat  maak  julle  in  Nieu-Bethesda?’’  vra  hy,  en  kyk  rond  asof  daar  niks  is 
om  te  sien  nie. 

Asof  hulle  al  hulle  hele  lewe  wag  om  hierdie  vraag  gevra  te  word, 
antwoord  almal  gelyktydig,  “niks,  Baas.’’ 

Die  reisiger  kyk  weer  rond  en  sien  dat  daar  werklik  niks  is  om  te  sien 
nie.  “Hoe  weet  julle  ek  is  ’n  baas?’’ 

Hulle  kyk  verleë  af  na  hulle  tone  of  iets,  en  die  oudste  een  antwoord  dan 
met  wit  tande  “ons  kan  mos  sien  Baas.’’ 

“Hoekom  gee  julle  nie  hier  pad  voor  dit  te  laat  is  nie?’’ 

“Ons  kry  nie  ’n  lift  nie  Baas.’’ 

Een  knapie  hou  ’n  fiets  met  wiele  maar  sonder  rubberbande  vas,  en  die 
reisiger  wys  met  sy  vinger  daarna,  “maar  hier’s  dan  ’n  fiets.’’ 

“Die  pad  is  te  ver  Baas.’’ 

“Was  julle  al  ooit  êrens  anders?’’ 

“Nog  nooit  nie  Baas.’’ 

Toe  hy  wegry  van  die  groepie  nadat  hy  vir  elkeen  ’n  lemoen  gegee  het, 
dink  hy  Nieu-Bethesda  is  seker  die  enigste  plek  in  die  wêreld  waar  mens  niks 
kan  doen  nie  sonder  om  mal  te  word. 

’n  Entjie  verder  kom  hy  op  twee  jong  bruin  meisies  af  wat  bondeltjies 
hout  dra.  “Waar  is  die  pad  na  Cradock?’’ 

“Baas  is  nou  hier  op  hom,’’  sê  die  voorste  een. 

“Hoe  weet  jy  ek  is  ’n  baas?” 

“Ek  kan  mos  sien  Baas.” 

“Wat  maak  jy  hier  op  Nieu-Bethesda?”  vra  hy,  en  merk  hoe  die  ander 
een,  ’n  entjie  agtertoe,  begin  giggel. 

“Niks  nie  Baas,”  sê  sy  dadelik. 

“Dra  julle  dan  nie  hout  nie?” 

“Ons  dra  hout  Baas.” 

“Wel,  mooi  loop,”  sê  hy  en  trek  stadig  weg. 

’n  Ent  uit  Nieu-Bethesda  kom  hy  op  ’n  ou  bruin  man  met  ’n  saag  in  sy 
hand  langs  ’n  donkiewaentjie  af.  Net  toe  hy  stilhou  ry  ’n  wit  dogtertjie  op  ’n 
fiets  verby  en  glimlag  onophoudelik  vir  hom.  “Jou  mus  sit  skeef!”  gil  sy  toe  sy 
by  hom  verbyry,  steek  haar  rooi  tongetjie  vir  hom  uit  en  jaag  met  ’n  uit- 
dagende  laggie  weg. 

Die  reisiger  steur  hom  nie  veel  aan  die  kind  wat  hom  getart  het  nie  en 
stap  na  die  ou  man.  Maar  voor  hy  iets  kan  sê  groet  die  ou  man  hom  met  ’n 
tandlose  mond,  “dag  my  Baas!” 

“Hoe  weet  jy  ek  is  ’n  baas?” 

“Baas  lyk  dam  soos  ’n  baas  Baas!” 

“Was  jy  al  in  ’n  stad?” 

“Graaff-Reinet,  Baas,  dis  al,  ook  nog  nie  Kaap  toe  nie.” 

“Wanneer  laas  was  jy  daar?” 

“Nog  net  een  keer  Baas.” 

“Onlangs?” 

“Vyf-en-veertig  jaar  gelede  Baas.” 

“Hoe  oud  is  jy  nou?” 

“Vyf-en-sestig  Baas,  gebore  in  1913.” 

“Hoe  lank  was  jy  in  Graaff-Reinet?” 

“’n  Halwe  dag,  Baas.” 

“Wil  jy  weer  gaan?” 

“Ja  Baas!” 

“Hoekom  gaan  jy  nie?” 

“Dis  te  ver  Baas ek  het  al  ’n  paar  slae  die  bicycle  gevat,  maar  hierdie 

paste  is  te  groot  Baas ” 

“Wat  maak  jy  hier?” 

“Baas  meen  non  in  Bethesda?” 

“Ja ” 

“Ons  werskaf  maar  ’n  bietjie  Baas.” 

“Sê  my,  waar’s  die  pad  na  Cradock?” 

“Hier’s  hy  Baas,”  en  hy  geduie  na  die  aarde  tussen  sy  voete. 

“Wel,  dankie,”  sê  hy  en  draai  om  terug  na  sy  motor. 

Sonder  om  die  ou  man  se  goeie  totsienswense  aan  te  hoor  klap  hy  sy 
motor  se  deur  toe  en  trek  wild  weg.  Min  dinge  het  die  reisiger  in  sy  lewe  so 
gehinder  as  om  “Baas”  genoem  te  word.  Hy  kan  dit  nie  verdra  nie  — hy  is 
dan  nie  eers  baas  oor  homself  nie.  Maar  goed,  het  hy  gedink,  sê  iemand  weer 
vir  hom  “Baas”  sê  hy  vir  hom  “Kaffer”. 

Skaars  het  hy  die  teerpad  30  km  verder  bereik  of  hy  pluk  die  stuurwiel 
na  links,  en  trap  die  petrolpedaal  diep  in  om  weg  te  kom.  Maar  net  na  hy  die 
Oompiesrivier-Suid  oor  is  het  die  Peugeot  vinnig  spoed  verminder, 
omgedraai,  en  moes  noodgedwonge  sien  hoe  sy  neus  Graaff-Reinet  toe  wys. 
Die  reisiger  het  woes  deur  die  dorp  geflits,  en  gelukkig  het  hy  in  geen 
verkeerskonstabel  se  gesigsveld  beland  nie.  Met  die  reguit  pad  voor  hom  het 
hy  nog  vinniger  op  Aberdeen  toegesak,  en  skaars  gemerk  hoe  die  Kamdeboo- 
berge  uitgerek  word  deur  die  ondergaande  son. 

Nou  is  hy  op  pad  terug  van  waar  hy  gekom  het.  Maar  hy  is  ’n  goeie 
reisiger,  en  het  geweet  wanneer  dit  nodig  is  om  om  te  draai. 

Selfs  in  die  nag  merk  mens  Uniondale  se  kerk  eerste  op.  Toe  hy  eers  in 
die  dorp  is,  het  hy  bedaar  en  stadig  die  strate  deurgery.  Die  skool,  die  twee 
teerstrate,  die  skoonheidsalon,  die  Royal  Hotel,  alles  nog  net  so  van  sy 
kinderjare.  Selfs  die  reënmeter  by  die  Uniondale  Gevangenis,  kan  hy  as  ’n 
silhoeët  in  die  nag  sien,  is  nog  vasgemaak  aan  die  oostekant  van  die  boom 
wat  so  ’n  geweldige  dik  stam  het.  Ná  al  die  jare  het  niemand  nog  gedink  nie 
dat  as  die  reën  van  die  weste  kom  mens  tevergeefs  sal  soek  vir  ’n  druppeltjie 
in  die  houer 

Toe  hy  eindelik  die  Kafferbuurt  nader  het  talle  prentjies  van  sy  jeug 
deur  sy  kop  gefladder  soos  skoenlappers:  die  kleilatgooiery  met  die  klonkies, 
die  kalfry,  die  ontdekkingstogte  in  die  barre  Karoo,  die  bakleiery  onder 
mekaar.  Ja,  dink  hy,  al  het  hulle  miskien  die  hardste  geslaan,  ek  het  altyd 

gewen,  ek  het  altyd  my  hele  gemeenskap  agter  my  gehad inderdaad,  ek  is 

nou  nog  “Baas”. 

Met  ’n  effense  glimlag  op  sy  gesig  ry  hy  na  die  begraafplaas,  sy  ma  en  pa 
se  graf,  Johanna  Magdalena  en  Johannes  Gerhardus  Petrus,  en  as  hy  in  die 
donker  ’n  blom  kon  pluk  sou  hy  dit  daar  gaan  neerlê. 

Hulp  van  díe  ou  nian 

Gisteroggend  om  7.30  het  C.M.  Aboth  wakkergeskrik.  Die  slaap  en 
oorblyfsels  van  drome  uit  sy  oë  gevee  en  besef  vandag  is  Woensdag  die  tiende. 
Ek  het  raad  nodig. 

Na  ontbyt  het  hy  homself  uitgerek,  sy  oë  opgeslaan  na  die  berge  agter  sy 
huis,  en  koers  gekry.  Hy  sou  by  ’n  ou  man  met  ’n  wit  baard  gaan  aanklop. 
lemand  wat  al  jare  lank  reg  bo-op  die  berg  woon. 

Toe  kom  hy  by  sy  grotjie  aan:  “More  Ou  Man.’’ 

“Ja,  vriend.” 

“Ek  sien  u grys  baard  is  deurweef  met  wysheid.  Ek  sien  ondervinding 
weerspieël  in  u oë.  Ek  tel  die  jare  van  ’n  lang  leeftyd  in  die  plooie  van  u 
hande.  Gee  my  raad!” 

“Raad  waaroor  Boetie?....  ’n  Vrou?” 

“Nee  nee...  Oor  skrywers  en  mense...  mense  en  skrywers...  van  Suid- 
Afrika.” 

Sonder  om  eers  te  dink  begin  hy:  “Elke  skrywer,  en  dalk  elke  mens,  het 
in  sy  brein,  of  verbeelding,  ’n  perfekte  toestand  van  menslikheid  bewerk- 
stellig.  ’n  Gemeenskap  of  samelewing  idillies  geformuleer  tot  ’n  toestand 
waar  min,  indien  enige,  probleme  t.o.v.  menswees  en  gewone  lewe  bestaan. 
Inderdaad  is  hierdie  ‘perfekte  aarde’  niks  anders  as  die  Ou-Testamentiese 
konsep  van  die  Paradys  nie. 

“’n  Skrywer  is  in  die  eerste  instansie  ’n  fyngevoelige  waarnemer.  En  in 
Suid-Afrika  vandag  is  daar  sovëél  diverse  faktore  wat  ’n  rol  speel  by  blote 
waarneming  dat  daar  nie  sprake  is  van  ’n  hoe  geringe  versoening  ook  al 
tussen  die  waarneembare  werklikheid  en  die  nie-werklike  of  perfekte 
verbeeldingsland  nie.  Om  maar  twee  van  hierdie  diverse  faktore  te  noem, 
selfs  afgesaagde  clichés  teen  dië  tyd  al:  apartheid  en  sensuur. 

“Nou  ontstaan  die  vraag:  Wat  staan  ’n  skrywer  te  doen  t.o.v.  hierdie 
vlamskerp  swaarde  wat  oor  sy  kop  hang  en  sy  uitsig  vertroebei?  Moet  hy 
hulle  gewetenloos  uit  sy  pad  probeer  kap  en  dalk  self  sy  hand  sny?  Of  moet 
hy  hulle  maar  net  daar  los  en  in  ’n  groef  voortploeter?  lets  moet  hy  doen, 
want  hy  wil  graag  ’n  kykie  hê  op  sy  verbeeldingsland.  En  die  stimulus  moet  in 
die  werklikheid  gekry  word! 

“Dan  begin  hy  ’n  studie  maak  van  die  swaarde  om  sy  kop.  Na  ’n  tyd  ken 
hy  hulle  bewegings  en  fatsoene  goed.  Hy  kan  hulle  nie  verander  nie,  hy  kan 
hulle  net  dophou,  want  hy  is  ’n  skrywer,  nie  ’n  politikus  of  waarsêer  nie.  Na 
’n  tyd  ken  hy  hulle  so  goed  soos  sy  beste  vriende.  Sodat  hy  weet  wanneer  om 
hulle  te  aanvaar  en  te  ignoreer,  in  plaas  daarvan  om  hulle  te  probeer  ver- 
ander.  En  hierdie  wete  is  die  bevrediging  wat  hy  nodig  het  alvorens  hy  sy 
Paradys  kan  binnegaan.” 

C.M.  Aboth  het  lank  stilgesit  en  stilgebly.  Gewonder.  Eindelik  het  hy 
opgestaan  en  die  ou  man  bedank.  Toe  is  hy  weer  terug  na  sy  huis.  En  terwyl 
hy  so  van  die  berg  afstap  het  hy  gedink:  “Mens  moet  nogal  baie  geduld  hê 
met  oumense.” 


Die  Skare  en  die  Vissernian 

’n  Man  met  ’n  mus  het  in  die  kleinerige  huisie  heel  aan  die  suidekant 
van  die  dorp  gewoon.  Hy  was  ’n  visserman.  Met  sy  bootjie  het  hy  elke  oggend 
vir  die  skare  gaan  vis  vang. 

Die  skare  het  die  res  van  die  dorp  uitgemaak. 

Die  dorp  was  ’n  kusdorp  van  die  Republiek  van  Suid-Afrika. 

Die  man  was  ongetroud.  Hy  het  eenkeer  gedink  aan  vrouvat  maar 
eintlik  het  hy  nie  tyd  vir  sulke  dinge  nie.  Sy  hele  lewe  sentreer  om  die  skare 
wat  hy  moet  voed. 

Die  skare  eet  niks  anders  as  vis  nie.  Meer  as  die  helfte  van  die  dorp  se 
vullishoop  bestaan  uit  grate  en  skubbe.  A1  die  visderms  word  deur  die  see- 
meeue  gevreet.  Hulle  kry  dit  verniet. 

Die  man  was  nie  gelukkig  nie.  Hy  moes  die  hele  tyd  onder  druk  werk. 
Boonop  het  hy  nie  net  een  baas  gehad  nie,  maar  564. 

Die  skare  het  uit  564  mense  bestaan. 

Die  man  met  die  mus  se  naam  was  Harry  Lategan. 

Harry  Lategan  was  33  jaar  oud.  Sy  huis  se  naam  was  HIER  WOON  EK. 
Aan  die  voordeur  van  sy  huis  het  ’n  bordjie  gepryk:  KOM  BINNE  — TOE 
WEENS  BESOEDELING. 

Meer  as  die  helfte  van  die  dorp  se  vullishoop,  die  grate  en  skubbe,  het 
aan  HIER  WOON  EK  gegrens.  Omdat  die  huis  so  naby  hierdie  deel  van  die 
vullishoop  was,  het  die  meeue  die  dak  gebruik  as  afspringplek. 

Die  dak  was  wit  gekak. 

Harry  was  bang  vir  die  meeue.  Dit  het  vir  hom  gevoel  asof  hulle  nie  kon 
wag  om  sy  oë  uit  te  pik  nie.  Harry  se  linkeroog  was  halfblind. 

Die  skare  is  omtrent  altyd  oorvriendelik  met  Harry,  want  hy  moet  hulle 
vis  bring.  Kos.  Solank  Harry  elke  dagdie  regte  hoeveelheid  en  die  regte  soort 
vis  vir  die  skare  vang,  was  daar  geen  moeilikheid  nie.  Dis  net  as  hy  een  of 
ander  berekeningsfoutjie  maak,  bv.  twee  snoeke  i.p.v.  een  snoek  en  een 
steenbras  aan  ’n  familie  oorhandig,  dat  ’n  lid  van  die  familie  in  opstand  mag 
kom.  Dit  het  ook  nog  nooit  gebeur  dat  meer  as  een  familielid  in  opstand 
gekom  het  oor  ’n  berekeningsfout  nie.  Dis  altyd  net  een  indiwidu  wat  voel  hy 
is  persoonlik  in  sy  eer  gekrenk  en  in  die  verleentheid  gestel  deur  ’n  fout  wat 
Harry,  volgens  die  indiwidu,  aspris  gemaak  het.  Maar  Harry  was  te  mens- 
liewend  om  ooit  ’n  fout  aspris  te  maak. 

A1  die  klagtes  wat  Harry  so  ver  moes  aanhoor  oor  sy  sogenaamde 
“foute”  het  hóm  gegrief.  Hy  het  aan  die  gemiddelde  mens  in  die  skare  gedink 
as  iemand  met  ’n  verwronge  sin  van  sensitiwiteit. 

Die  burgemeester  van  die  dorp,  Alfons  van  der  Walt,  het  Harry  jammer 
gekry.  In  die  33  jaar  wat  Harry  op  die  dorp  is,  so  ver  soos  hy  kan  onthou,  het 
hulle  nog  nooit  ’n  nare  woord  vir  mekaar  te  sê  gehad  nie. 

Alfons  van  der  Walt  was  die  enigste  vriend  van  Harry  Lategan.  Alfons 
was  allergies  vir  seekatte.  As  kind  het  hy  eendag  ’n  seekatpootjie  geëet, 
waarna  sy  magie  in  een  minuut  opgeswel  het  soos  ’n  swanger  vrou  s’n  in  nege 
maande.  Die  dokter  het  later  gesê  as  hy  twee  seekatpootjies  geëet  het  sou  hy 
definitief  dood  gewees  het.  Sy  magie  sou  gebars  het. 

Harry  Lategan  het  nie  geweet  Alfons  van  der  Walt  is  allergies  vir  see- 
katte  nie.  Hy  het  hom  nooit  vertel  nie. 

Elke  dag,  of  die  see  nou  spieëlglad  of  so  beneuks  soos  ’n  vis  aan  ’n  hoek 
is,  ry  ’n  man  met  ’n  mus  die  hawe  met  sy  boot  uit  om  vir  die  skare  vis  te  vang. 
Niemand  het  hom  ooit  hulp  aangebied  nie.  Nie  eers  sy  vriend  die  burgemees- 
ter  Alfons  van  der  Walt  het  ooi  aangebied  om  ’n  handjie  by  te  sit  nie.  Hy 
doen  sy  werk  alleen  al  van  sy  pa  dood  is. 

Harry  Lategan  se  pa  is  dood  toe  hy  14  was. 

Harry  het  al  gedink  die  enigste  verskil  tussen  ’n  masjien  en  ’n  mens  is 
dat  die  een  olie  gebruik  en  die  ander  bloed. 

* * * 


Laat  die  middag  kom  Harry  die  hawe  binnegeroei  met  sy  skuit  vol  vis. 

Snoek,  kabeljou,  geelbek,  steenbras en,  as  ’n  spesiale  present  vir  die 

burgemeester,  twee  seekatjies.  Harry  gloei  van  binne. 

Vir  die  eerste  keer  in  baie  jare  voel  Harry  Lategan  goed.  Hy  het  vir 
iemand,  nogal  sy  beste  vriend,  ’n  geskenk  van  onskatbare  waarde. 

Meteens  voel  Harry  só  gelukkig  dat  hy  van  pure  opgewondenheid  begin 
sing.  Sy  klein  hartjie  smelt  as  hy  dink  aan  dié  wonderlike  gebaar:  twee  see- 
katjies  vir  Alfons. 

Weg  is  al  die  nare  ondervindinge  van  sy  armsalige  lewe.  Die  enkeles  in 
die  skare  wat  altyd  kla,  die  slegte  weer  as  hy  móét  vis  kry  verdwyn  van  sy 
gesigseinder  en  in  die  plek  van  ’n  leë  horison  rys  ’n  koningsbeeld  van  Alfons 
met  ’n  seekatjie  in  elke  hand. 

Harry  is  effens  oorweldig  deur  die  romantiese  ervaring  van  ’n  geskenk  te 
kan  gee;  en  sy  skuit  het  skaars  die  kant  geraak  of  hy  spring  op  die  kaai  en 
laat  waai  met  die  twee  seekatjies  na  Alfons! 

Verlate  dobber  die  skuit  vol  vis  vir  die  skare. 

* * * 

“Alfons!  Alfons!”  skree  Harry  al  van  ver  op  pad  na  dié  se  huis.  Die 
burgemeester  was  besig  om  sy  tuin  water  te  gee  met  ’n  groen  tuinslang  toe 
Harry  Lategan  die  tuinhekkie  oopskop. 

“Alfons!  Hier  het  ek  jou  present,  kyk!”  Hy  omhels  sy  beste  vriend  en 
druk  die  seekatte  in  die  proses  styf  teen  Alfons  se  lyf  aan. 

Alfons  probeer  koes.  Seekatte  was  nie  eintlik  sy  idee  van  ’n  goeie  lewe 
nie. 

“Jou  vark!”  skree  Alfons,  “is  jy  gek!  Neem  wegdie  duiwelsdrek!” 

“Maar  Alfons...?”  probeer  Harty  protesteer. 

Die  twee  seekatjies  druip  slymerig  van  sy  hande. 

Buite  Alfons  se  erf  het  die  skare  begin  saamdrom. 

“Neuk  hier  uit  mal  man!  Jy  wil  my  dood  hê!”  Hy  gryp  sy  eie  bors  vas. 

“...Alfons,  dis  jou  present...” 

Sommige  in  die  skare  giggel. 

“Moet  ek  jou  hier  uitboener!  Trap!”  Alfons  se  gesig  swel  soos  ’n  rooi 
ballon. 

“Dis  jou  present  Alfons...”  Harry  lyk  verlep  soos  die  dooie  seekatte. 

Die  skare  begin  onrustig  rondtrap  — ’n  trop  wild  by  ’n  watergat. 

Alfons  se  ballon-gesig  wil-wil  bars. 

Die  skare  drom  al  nader  aan  Harry.  Hy  is  by  die  tuinhekkie,  op  pad  uit. 

Toe  hy  aan  die  hekkie  vat  omgolf  die  mense  hom.  Almal  gryp  hom 
gelyktydig  vas  asof  hy  ’n  reuse-magneet  is  en  hulle  spelde. 

Die  seekatjies  word  vertrap. 

lets  skiet  soos  ’n  spies  in  Harry  Lategan  se  brein.  Dis  te  laat  dink  hy, 
dom  mense  is  baie  gevaarlik. 

Díe  liefde  is  sterker  as  plastiek 

Hulle  het  almal  in  een  huis  gebly.  Die  meisies  was  jonk,  in  hul  vroeë 
twintigerjare. 

Die  winkelpop  was  ’n  man,  uit  plastiek  vervaardig  en  aanmekaar- 
gesmelt  deur  ’n  masjien.  Die  Here  het  hom  nie  geskape  nie. 

Dis  eintlik  ’n  snaakse  verloop  van  omstandighede  wat  daartoe 
aanleiding  gegee  het  dat  die  meisies  en  die  winkelpop  saam  in  een  huis  woon. 
Maar  die  basiese  gedagte,  die  eenparige  besluit  wat  die  twintig  vriendinne 
geneem  het  voor  hulle  gesamentlike  intrek,  was  dit:  die  alledaagse  lewe  het 
vir  die  vrou  as  simbool  van  gevoel  nie  meer  agting  nie,  dit  is  mans  se  skuld,  en 
wie  het  in  elk  geval  ’n  man  nodig? 

Toe  kry  hulle  ’n  winkelpop. 

Vandag  staan  hy  in  die  middel  van  die  grootste  kamer  in  die  huis,  op  die 
middelpunt  van  die  sirkel  wat  perfek  gevorm  word  deur  die  twintig  meisies  se 
beddens. 

Hy  lyk  baie  meer  gehawend  as  twee  jaar  gelede,  toe  hy  nog  ’n  netjiese 
pak  klere  aangehad  het,  mooi-gekamde  pruik,  wel,  toe  hy  nog  ’n  blink 
winkelpop  w'as.  Maar  hy  kon  nie  die  belangrike  toets  van  tyd  weerstaan  nie; 
van  die  intrek  twee  jaar  gelede  tot  nou  was  miskien  twee  jaar  te  lank  in  sy 
lewe.  Die  liefde  is  sterker  as  plastiek,  en  selfs  vir  ’n  winkelpop  is  om  twee  jaar 
gelyktydig  liefgehê  te  word  deur  twintig  ryp  vrouens,  net  te  erg. 

Wat  nou  oorbly  is  slegs  ’n  kaalgestroopte,  koue  poplyf,  met  deurmekaar 
hare  en  oneindige  lipstiffiemerke  van  alle  kleure  en  geure  geplak  oor  sy  hele 
liggaam.  Maar  die  meisies  word  by  die  dag  nog  net  liewer  vir  hom. 

Heel  in  die  begin  was  hulle  skaam  en  teruggetrokke,  en  twee  jaar  gelede 
sou  net  die  waaghalsigstes  dit  gewaag  het  om  voor  hom  te  verklee.  Niemand 
sou  toe  eers  gedink  het  daaraan  om  aan  hom  te  vat  nie,  wat  nog  te  sê  ver- 
troetel.  Inteendeel,  so  iets  sou  ’n  verbreking  van  hulle  hele  ideaal  en  doelwit 
wees:  om  sonder  ’n  man  te  kan  klaarkom. 

Maar  ’n  vrou  bly  maar  ’n  vrou,  en  dank  die  Vader  daarvoor.  Een  maand 
na  die  intrek  het  een  van  die  meisies,  Venus,  saggies  met  haar  vinger  aan  sy 
mond  gevoel. 

Dit  is  ’n  blote  toevalligheid  dat  al  twintig  meisies  wat  in  die  huis  woon  se 
naam  Venus  is. 

Binne  die  volgende  maand  het  ’n  meisie  sy  hare  gestreel  terwyl  sy  liggies 
aan  sy  skouer  druk  asof  dit  uit  vlees  en  bloed  bestaan.  Die  ander  negentien 
het  gevolg  en  soos  voëls  met  uitgestrekte  nekke  om  hom  beweeg,  nuuskierig 
om  iets  te  ontdek. 

Die  eerste  meisie  wat  daaraan  gedink  het  om  hom  te  ontklee  was  die 
lelikste  van  die  spul.  Sy  had  sletterige  toutjieshare,  ’n  gesig  vol  puisies,  lippe 
te  rooi  en  ’n  lyf  soos  ’n  stomp.  Maar  haar  naam  was  Venus,  en  met  eelthande 
het  sy  stilletjies  die  baadjie  van  hom  afgeskil,  toe  sy  hemp  en  frokkie,  sodat  sy 
met  haar  lippe  haarself  kon  afdruk  op  sy  bors. 

Die  ander  meisies  was  verheug  oor  hierdie  ontwikkeling,  en  het  met 
verwondering  die  res  van  sy  liggaam  ontklee.  Hoe  het  hulle  nie  alles  saam 
ontdek  nie! 

Die  merkwaardigste  van  hul  saamwoon,  selfs  nou  ná  twee  jaar,  is  dat  die 
meisies  geen  teken  van  jaloesie  of  afguns  toon  nie.  Niemand  veroordeel  die 
ander  oor  wat  hulle  doen  nie.  Elkeen  is  geregtig  om  die  man  Ilef  te  hê  soos  sy 

wil.  En  elkeen  het  geglo  mý  liefde  is  uniek,  mý  gevoel  die  treffendste. 

Hierdie  toestand  van  algehele  onbesitlikheid  kon  slegs  heers  omdat  die 
man  nie  kon  praat  nie.  Die  winkelpop  was  stom. 

Sou  hy  vir  die  een  kon  sê  ‘jy  het  mooi  voete’,  of  vir  die  ander  ‘jou  borste 
is  sag  soos  meel’,  sou  almal  dadelik  mekaar  se  oë  begin  uitkrap.  Inderdaad, 
dit  was  die  waarborg  vir  die  twintig  meisies  se  gelukkige  voortbestaan:  die 
winkelpop  was  stom. 

En  hulle  sou  nooit  oud  word  van  kinders  kry  nie. 


HENNIE  DU  TOIT 


Bedagsaamheíd 

Vir  die  geleentheid  sal  ek  my  klee 
en  my  mooi  vrou  en  kroos 
statig  voor  jou  huis  parkeer 
om  vir  ’n  uur  of  twee 
ou  kos  op  te  warm, 
maar  die  gesprek  bly  arm  — 
ons  monde  trap  versigtig 
oor  die  pad  wat  agter  lê, 
want  daar’s  dorings  wat  steek 
as  ons  vrouens  dit  weet. 

verveel  dan  eerder  met  ’n  tog  deur  die  tuin 
en  skimp  van  die  diens  oor  ’n  uur. 

meld  hoflikheidshalwe: 

die  besoek  was  kort  van  duur. 


H.P.  VAN  COLLER 


Dood  van  'n  dassíe 

Deur  my  bewasemde  brilglase  neem  alles  groteske  afmetinge  aan.  Links 
van  my  skiet  die  bossies  in  ’n  bruin  onophoudelike  stroom  verby,  voor  punt 
die  pad  na  die  dorp  en  regs  is  hy.  Net  sy  bruin  linkerarm  met  die  goue 
haartjies  is  sigbaar.  Om  sy  dik  pols  is  die  horlosie  wat  hy  by  die  matroos 
gekry  het;  om  sy  gespierde  bo-arm  is  die  opgerolde  mou  ’n  dik  en  vuil 
opdrifsel.  Die  bakkie  breek  weg  en  wil-wil  met  sy  gatkant  deur  die  bossies 
sleep,  maar  skiet  dan  deur  die  draai  as  hy  behendig  die  stuurwiel  terugpluk. 

Ruitveërs  wat  heen  en  weer  swiep;  Bossie  se  maer  heupe  wat  druk  teen 
jou  in  die  oorvol  ruimte  terwyl  die  bakkie  skommelend  voortbeweeg.  Pol  het 
gesê  huUe  kon  maar  self  gou  die  koeldranke  vir  die  afskeid  by  die  Griek  gaan 
haal.  En  toe  is  hulle  met  die  plaaspad  af  met  Paul  voor  die  wiel,  Bossie  soos 
’n  stuk  mosbeskuit  tussen  hulle  geknyp,  sodat  jou  neus  vlak  by  die  kraak  in 
die  ruit  was.  Dit  was  ’n  yl  reëntjie,  nes  pis  in  die  stof;  dun  en  aanhoudend  om 
later  sulke  dammetjies  te  vorm. 

Bossie  het  hom  eerste  gesien  — die  vaal,  nat  donkie  wat  al  luierend  oor 
die  pad  gestrompel  het.  Paul  kon  niks  doen  nie,  net  rem,  en  op  die  effe  nat 
pad  het  die  bakkie  stadig  begin  gly,  dan  momentum  begin  kry;  woes  en 
sonder  beheer.  Verspringende  patrone  het  kaleidoskopies  verby  gemaal. 
Paul  het  die  bakkie  probeer  terugpluk  en  dit  het  na  die  anderkant  begin  gly 
en  verpletter  teen  Koos  Plessis  se  hekpaal.  Bossie  was  oortrek  van  pers  en 
blou  merke  en  ek  was  ongedeerd.  Paul  se  venster  het  ’n  kraak  gehad  en  die 
gebreekte  glas  het  sy  liggaam  op  ’n  vreemde  wyse  versnipperd  laat  lyk. 

Fyn  goue  haartjies  waarop  ’n  yl  son  blink,  spiere  wat  saamtrek  in  spas- 
modiese  bewegings  en  die  ruk-ruk  bewegings  van  asem  wat  uit  die  liggaam 
gepers  word.  Bruin  modder  en  uitwerpsel  wat  op  die  wit  buik  saamgekoek  is 
en  ’n  effense  bloederigheid  aan  die  kop  waaruit  ’n  dun  stroompie  moeisaam 
sy  pad  probeer  soek  deur  welige  bruin  hare.  Twee  gebukkendes  weerkaats  in 
dowwe  donker  oë. 

Die  dokter  het  gesê  dit  was  ’n  vloekskoot,  ’n  kans  éën  uit  ’n  duisend. 
Maar  ek  het  gewonder  waarom  dit  nie  liewer  Bossie  kon  wees  met  sy  dun 
heupies  en  maer  boudjies  nie. 

Ma-hulle  het  gesê  ek’s  ’n  sensitiewe  kind  en  dat  die  ding  my  kwaai 
geraak  het.  Daarom  was  hulle  skynbaar  so  bly  toe  Jan  my  ná  die  rugby- 
wedstryd  plaas  toe  genooi  het.  Jan  was  Paul  se  neef  en  hulle  het  dikwels 
naweke  saam  dassies  gaan  jag.  Vir  my  was  dit  altyd  ontstellend  dat  ’n  mens 
so  ’n  vetboud  diertjie  kon  skiet  en  dit  net  vir  die  plesier.  Maar  Paul  het  gesê 
dat  dassies  net  die  heeltyd  paar  op  die  warm  klipbanke  en  eintlik  ’n 
verpesting  was. 

Dieselfde  middag  is  ons  plaas  toe  in  Jan  se  bakkie  en  hy  het  baie  vertel 
van  die  grens,  waar  hulle  dae  aaneen  op  die  spoor  was  van  terries  en  kaal 
geswem  het  tussen  krokodille.  Dié  hawe  in  Kaapstad  het  ná  sy  vertellinge 
skielik  ’n  romantiese  plek  geword  en  ek  het  die  swart  horlosie  met  al  die 
knoppies  bewonder.  Maar  die  mooiste  was  nog  wanneer  Jan  sy  spiere  laat 
spring  het  om  die  getatoeëerde  meisie  op  sy  bo-arm  ritmies  te  laat  beweeg. 

Die  vrou  het  sulke  groot  dom  oë  gehad,  maar  sy  was  gaaf  en  het  beskuit 

en  groot  glase  melk  voorgesit.  Die  man  was  al  oud  en  het  moeisaam  beweeg 
deur  die  lang  bruin  gange  van  sy  kamer  na  die  stoep  waar  hy  heeldag  gesit 
het. 

Jan  het  gesê  dat  ons  na  ete  moes  afstap  na  die  klipbank  anderkant  die 
windpomp,  daar  waar  die  dassies  was.  Hulle  het  bruin  oopgevlek  gelê  op  die 
bruin  en  warm  klipbanke  soos  spatsels  modder  teen  ’n  ruit.  Die  windjie  het 
gepluk  aan  die  sagte  donsies  en  ek  kon  my  voorstel  dat  een  miskien  sy  neusie 
onrustig  geplooi  het. 

Ek  wou  nie  skiet  nie  en  Jan  het  gesê  dat  dit  beter  so  is  — straks  kry  ons 
nie  weer  ’n  kans  as  ek  sou  misskiet  nie.  Jan  het  gebukkend  aangelê  met  die 
geweer  gespanne  geklem  in  sy  groot  hande  terwyl  die  wind  sy  langerige  hare 
in  sy  oë  bly  waai  het.  Die  skoot  het  die  dassie  omgedop  en  hy  het  witpens  in 
die  lug  bly  lê  terwyl  die  pootjies  getrii  het  en  hy  hortend  asemgehaal  het.  Die 
lyfie  was  ongedeerd.  Net  uit  die  neusgate  het  ’n  dun  donker  stroompie  gevloei 
deur  die  bruin  hare  terwyl  die  bruin  oë  bly  blink  het. 

“Dis  ’n  vloekskoot,  maar  hy’s  feitlik  vrek!”  Met  sy  groot  bruin  vinger 
met  die  snaakse  geel  harigheid  het  hy  sag  gestreel  oor  die  rug  en  die  boudjies 
en  toe  die  mis  aan  sy  vinger  afgevee  aan  die  sagte  wit  pensvel.  Dit  het  half 
belaglik  gelyk:  die  erekte  penis  so  tussen  die  pootjies  wat  in  ’n  bidhouding 
was. 

Miskien  was  dit  die  ietwat  galsterige  botter  by  die  vars  beskuit  of  anders 
die  water  wat  ek  gesluk  het  toe  Jan  my  vroeër  so  aanhoudend  gedompel  het. 
Tog  het  ’n  smaak  soos  bloed  in  my  keel  gebly  en  kon  ek  dit  nie  weggesluk  kry 
nie.  Jan  het  dit  seker  aangevoel,  want  hy  het  sy  arm  om  my  geplaas  toe  ons 
die  donker  stoep  van  die  huis  betree  het.  Die  man  was  aan  die  slaap  en  sy 
roggelende  asemhaling  het  hortend  voortgekruip  oor  die  blink  vloer. 

Dit  was  koel  in  die  lang  gang.  Toe  ons  indraai  by  die  slaapkamer  het  ek 
die  vrou  sien  staan  in  die  deur  van  die  kombuis,  haar  groot  dom  oë  gerig  op 
ons.  Sy  het  eers  my  bed  op  die  stoep  gemaak,  maar  die  man  het  gesê  dat  Paul 
tog  altyd  binne  geslaap  het.  Boonop  was  die  stoep  sý  domein  waar  hy  loop 
peins  het  as  die  asma  begin  te  plae. 

Die  kamer  was  ruim  en  rustig  met  twee  groot  beddens,  kaste  en  op  ’n 
tafel  prominent  uitgestal,  die  swaar  papiergewig  waarmee  Paul  altyd  so 
gespog  het.  In  die  hoek  was  daar  nog  ’n  geweer,  ’n  dik,  onbekende  soort  met 
’n  besondere  dik  loop.  En  in  die  rak  was  daar  ’n  paar  indrukwekkende 
mediese  teksboeke  wat  Jan  gebruik  het  voor  hy  moes  weg  in  sy  tweede  jaar. 
Maar  die  mooiste  was  die  foto.  Jan  en  ’n  onbekende  vriend  het  skouer  aan 
skouer  gestaan,  geklee  in  netjiese  weermaguniform.  S6  sou  ek  ook  graag  wou 
lyk,  terwyl  ek  manlik  en  vierkantig  die  wêreld  in  die  gesig  staar.  Dit  was  al 
gereël  dat  ek  en  Paul  saam  sou  begin  in  Bloemfontein  n'a  die  vakansie. 

Die  foto  was  skaars  sigbaar,  om  die  waarheid  te  sê  slegs  ’n  vuil  vlek  teen 
die  muur  in  die  maanlig.  Ons  het  ook  baie  ander  foto’s  bekyk  gisteraand: 
jong  mans  met  gespierde  bolywe  wat  p.t.  doen  teen  skoongekapte  bosse; 
beswete  lywe  na  driloefeninge  en  glimmende  kaal  mans  in  krokodilwaters. 
En  toe  Paul:  hy  het  verrassend  maer  gelyk  so  kaal  teen  die  agtergrond  van  die 
windpomp.  Jan  weer,  was  op  talle  foto’s  weer  groter  as  in  die  werklikheid. 
Tog  het  daardie  een  vir  my  die  mooiste  gebly.  Jan  het  ’n  fyn  snorretjie  en  ’n 
selfversekerde  uitdrukking  gehad  en  ’n  blinkende  wapen  op  sy  pet.  Die  maat 
het  jonger  gelyk,  baie  soos  Paul  met  sy  donker  oë,  maar  ook  sy  pet  het  vier- 
kant  op  sy  welige  kuif  gepas. 

Ek  het  die  oë  probeer  onderskei  in  die  flou  maanlig  en  toe  het  ek  dit 
helderder  begin  sien.  Hulle  was  bruin,  blinkende  oë,  amper  sonder 
uitdrukking  en  toe  het  ek  ook  die  hortende  asemhaling  begin  hoor  en  ek  kon 
die  vinger  sien  met  die  vreemdkleurige  hare,  terwyl  dit  saggies  streel  oor  rug 
en  boude  en  al  laer  begin  te  sak. 

Dis  snaaks,  maar  die  geweer  was  koel  en  vas  in  my  hande  en  ek  het 
geweet  dat  ek  nie  sou  mis  nie.  Die  harige  arm  was  sigbaar  gespanne  en  die 
meisie  daarop  wou-wou  lewe  kry.  En  die  morelig  het  sy  weerkaatsing  in  die 
foto  opgebreek  in  honderde  fragmente. 

Die  vrou  was  verbaas  dat  ek  my  ma  so  vroeg  wou  bel,  maar  toe  ek  sê  dat 
ek  nie  wel  voel  nie,  het  sy  die  lang  gang  afgestrompel  en  besorg  by  Jan  gaan 
inloer. 

Ma  was  bekommerd  en  het  gevra  of  hulle  moes  oorkom,  maar  pa  het 
gesê  ek  moenie  so  ’n  ou  sissie  wees  nie.  Hoe  sal  ek  dan  ooit  reg  wees  vir  die 
weermag?  Maar  op  aandrang  van  Jan  se  ma  is  ons  weg. 

Dié  draai  het  ons  net  gemaak.  Hy  klem  die  stuurwiel  in  sy  groot  hande 
vas  en  dit  lyk  asof  hy  korrel  na  die  sonnetjie  wat  nog  laag  hang.  Met  sy  vinger 
streel  hy  oor  die  rathefboom  en  pluk  dit  dan  terug  in  derde.  Die  masjien 
skreeu  wanhopig  asof  die  hefboom  diep  binne  in  hom  gedruk  word. 


* * * 

Pa  en  ma  by  die  hek  met  móregesigte.  Ma  se  oë  vreemd-vraend  en 
bekommerd  in  die  yl  vroeë  lig.  Pa  se  arm  stewig  om  haar  middel  en  ’n  windjie 
wat  pluk  aan  die  goue  haartjies  op  die  bruin  arm. 

PAULA  MAUD 


Bede  (Vir  niy  kleinldnd) 

Gerubyntjie 
klein  konyntjie 

donsbolkuikentjie  in  my  hand 

bruinoog  duikerlammetjie-rammetjie 

vet  pienk  skulpie  op  die  strand 

vissievrolik  in  die  water 

skilpadjie-in-die-pad 

tel  hom  op  maak  hy  nat 

mokkebytjie 

adamsvytjie 

guitige  klein  pietjiekanarie 

klokkieklepeltjie  in  die  keel 

omsluit  hom  Heer  met  U genade 
die  Lewe  is  ’n  harde  meul. 


"n  Troos 

Die  Liefde  is  ’n  litjieskaktus 

kap  hom  af,  dan  groei  die  afvallitjies  weer 

Die  Liefde  is  ’n  kanniedood 

wat  eind’loos  — sonder  kos  of  water  — leef 

die  Kanniedood  van  Sy  liefde 
gaan  nie  dood. 


'n  Trilogie 


Verlies 

Onverwags,  maar  alledaags 
het  ek  jou  ou  grou  sokkies 
voor  my  in  ’n  laai  sien  lê; 
my  gesig  het  verfrommel 
tot  ’n  bondeltjie  vaal  verdriet. 

Herinnering 

Bedags  (vlytige  vrou)  vee  ek  jou  stoffies  uit 
maar  snags  sif  jy  in,  ongesiens,  ongehoord 
totdat  jy  elke  hoekie  van  my  huis  binnedring 
dan  trap  ek  weer  pynspore 
in  my  herinnering. 

Rou 

My  hart 

is  in  ’n  lanferlap  gevou 
ter  nagedagtenis 
aan  jou. 


lewers,  tussen  gister  en  vandag 
het  ek  verdwaal 
en  my  drome  lê  begrawe 
in  ’n  massagraf 

Bedags  is  ek  Coppêlia  die  pop 
en  snags  wanneer  die  uile  roep 
— Giselle — 

dan  sit  ek  blomme  op. 


Vir  J. 

Ek  wens  ek  kon 
— soos  ’n  nat  hond — 
vir  jou  van  my  afskud 
met  een  ruk  van  lyf  en  vel, 
’n  paal  soek,  been  lig 
en  daarmee  vir  jou  sê: 
“Gaan  na  die  hel!” 


om  dan,  selfvoldaan  koers  te  kies 
stywebeen,  stertkwispelend 
en  sonder  omkyk. 

JAN  BIEZEN 


In  these,  to  me,  deserted  towers  (Lord  Byron) 

Kijk  San  Francisko,  het  vervallen  huis 
het  vleesgeworden  verdriet  van  een  droef  dichter 
met  voorbije  zomers  van  een  vrijgevochten  vrouw 
achter  gesloten  deuren  van  een  grijs  hart. 

Het  ongeluk  groeide,  de  steekwesp  stak  om  zich 
tot  de  ochtend  daagt  brakend  van  ankerwerpende 
stilte  die  rest  in  de  leegte  van  een  schilderij 
en  geluidloos  bewegen  van  glazen  gewrichten. 

Toch  bleef  wrakhout  op  verbeelding  drijven 
en  Spaans  spreken  tegen  de  rondkruipende  baby, 
de  smeulende  aftakeling,  de  ongeneeslijke  ziekte 
waarvan  niemand  kan  voorspellen  het  eind. 

De  langzaam  geweven  wandtapijten  die 
tiranniek  heersen  over  ovale  spiegels, 
die  alleen  nog  kunnen  ademen  in  terreur 
van  huidziekte  op  diepte  verliezende  vleugels. 

G.N.  VAN  DER  WALT 


sandduin 


en  nou  dat  jy  die  woord  gesê  het  wat 
allerlaaste  is 

wil  ek  nog  eenmaal  in  my  vers 

teen  die  wit  duin  van  ons  saamwees  klim 

nog  lê  die  riffels  in  die  een  patroon 
van  skewe  lyne 

gerangskik  deur  dieselfde  wind 
die  voetspore  wat  ons  getrap  het 
is  nouliks  nog  te  dink 

veraf  krom  die  blink  rivier  deur 
valleie  van  die  son 

en  teen  die  vroeg  se  more 
hang  sy  strale  uit  die  buik  van 
massas  wolk 

die  onthou  word  sanderig  van  alleen 
en  elke  strepie  sand  ’n  aflooptraan  oor 
die  vloeibaarheid  van  los  patrone 

maar  agter  my  stroom  alles  blink 
van  vars  herinnering 
hier  waar  ons  saam  die  son  se  lig  kon  vang 
en  lyne  met  ons  stap  verbreek 

sonder  om  die  roersel  van  gebrokenheid 
te  weet 

van  jou  en  my 

bly  daar  min  teen  hierdie  duin  se 

doodloopstraat 

en  roerig  bly  die  lyne  breek 

bo-oor  ons  toegewaaide  stap 

my  enkeld 
spoor 

loop  in  die  hart  van  hierdie  duin 
se  klopping 
dood 

verkenningstog 

met  die  oë  wat  reis 
deur  soveel  landskappe 
moet  daar  besin  word 
uiteindelik 

oor  ’n  eindbestemming 


tydsverloop 

volgende  jaar  se  anderjaar 

lê  die  hoop  langs  ’n  wag-’n-bietjiedoring 

eet  die  hart  die  bitterkos 

van  elke  jaar  se  anderjaar 

MARí  MOCKE 


Verjaarsdag  — ? 

My  hompie-kedompie-hart 
is  stukkend  — en  jy’t  geweet 
die  doppie  was  maar  dun 
en  dunner  nog  omdat 
’n  mens  so  liefhet... 
en  nou  sal  dit  weer  so 
’n  lang  tyd  duur  voordat 
’n  Pataloog  my  lig 
’n  straal  my  prik  my  vlees 
ontvries  en  dan  my  Prins 
’n  hompie-kedompie-hart 
vir  die  tinger  ek 
nogmaals  oor  kan  plant... 


My  teekoppie  hoef  Jy  nie  te  lees  nie  want 

Rikke-tikke-rikke-tikke  — 

daar  ry  my  ideaal 

oppie  harde  paaie 

vannie  draaifien-Baai 

rikke-tikke-rikke-tikke 

dis  ’n  snotentrane-rit 

oppie  harde  paaie 

na  die  gevrekte  dodehuis 

vannie  draaifien-Baai 

(tiesjoes  en  tanne  is  volop 

tussenie  hoede  ennie  tee  — 

maarie  ondersteuning?  — o wee!) 

Rikke-tikke-rikke-tikke  — 
dis  ’n  snotentrane-rit 
van  my  ideaal 
oppie  harde  paaie 
na  die  gevrekte  dodehuis 
vannie  draaifien-Baai 
en  ommat  ek  reeds  begrawe  is 
sal  jy  my  ideale-lyk  vir  my 
moet  gaan  uitken: 

Hy  lê  daar  met  die  een  hand  oop 

en  Lorcawoorde  dans  ’n  swanesang  daarop 

die  ander  hand  lê  morsdoodgevoel 

op  ’n  stomme  stoel  — 

stom  omdat  hy  altyd  leeg  is... 

rikke-tikke-rikke-tikke  — 

hierdie  Baai  het  olie  nodig  — 

magtig,  dis  ’n  ramp  vir  sewentig! 

EAK  A.  COETZEE 


wind 

God  is  wind  oor  Jona 

se  stormsee  op  ’n  ompad  na  Ninevé; 

op  die  meer  van  Galiléa. 

God  is  wind 

waarop  swaels,  meeue  wieg 
en  oor  paaie  niks 
kom  alle  groen  uit  wind; 
stuif  rooi  Saharas  los. 

’n  Windpomp  knars  vir  diere 

net  mense  maak  hul  vensters  toe 
en  pruttel  oor  die  wind 


ons  het  díe  groen  see  agtergelaat,  ja  darwin 

ons  het  die  groen  see  agtergelaat 
en  land-in  op  flappende  vinne  gespartel 
die  vinne  het  bene  geword  broos  en  swikkende 
of  wieke  soos  dié  van  kuikens 

en,  o,  ons  het  verlang  na  die  bekende  dieptes 
na  kofale  en  sediment  en  plankton  en  sout 
soms  gaan  ons  nog  terug  en  tuur 
oor  vertes  en  verlang  en  proe  die  sout  winde 

soms  vlieg  ons  terug  soos  meeue 

en  dryf  op  die  water  en  duik  kortstondig  na  onder 

en  ons  huil  oor  die  krag  wat  ons  wegtrek 

van  die  oorsprong  en  dieptes;  ons  in  leë  ruimtes  laat 

in  die  binneland  in  ’n  bus  op  pad  na  pelindaba 
sit  ’n  jongman  en  lees  oor  diepseeduik 
en  sy  oë  kyk  visse  en  anemone  tussen  bome  en  huise 
is  dit  vinne  wat  aan  sy  liggaam  bot? 

requiem  vir  *n  sterwende  wêreld 

laat  ons  vir  ’n  wyle  stil  staan 
want  luister 
deur  die  swart  ruimtes 
klink  ’n  geweeklaag  ’n  gehuil 
soos  biafra  se  honger  kinders 

laat  ons  nader  stap 

aan  die  ou  planeet  van  wyses 

wat  mekaar  met  homogene  hongerte  vertrap 

ook  die  kors  van  hul  verblyfplek 

is  reeds  bruin  pulver 

en  hulle  groei  soos  hordes  sprinkane 
die  lug  is  besoedel  met  wilde  drange 
tot  skisofreniese  selfvernietiging 
luister  ons  hoor  hulle  skreeu 
ek  is  God!  ek  is  God! 

maar  hulle  ween  as  dit  stil  is 

kom  dan,  mede-primate, 
ons  buig  die  hoof  vir  ’n  wyle 
terwyl  die  makaber  prosessie 
deur  die  swart  ruimtes  slinger 


FRANCIS  GALLOWAY 


daar  lê  'n  land  tussen  my  en  jou 

daar  lê  ’n  land 
tussen  my  en  jou 
met  berge  waarop 
ek  wildeals  pluk 

terwyl  jy  uitkykposte  bou 
jý  met  die  maer  hande 
wat  my  winterlyf 
in  ’n  hoogsomer  kon  ontvlam 

ek  ontdek  kiewietneste 
vol  eiers  op  die  vlaktes 
waar  smal  loopgrawe 
jou  gryp  en  sluk 

ek  soek  vastrapplek  vir  my  voete 
oor  riviere  waar  jy  wag 
op  die  lawa 

van  ’n  opgeblaasde  brug 

ek  eet  brame  in  ’n  bos 

en  ruik  wingerd  en  ryp  koring 

in  die  aand 

terwyl  jy  wagstaan 

met  masjiengeweer  en  bajonet 

ek  roep  jou  naam 

tot  ’n  mórester  oor  die  stede 

maar  jy  hoor  my  nie  meer 

bo  die  geloei  van  die  sirenes  nie 

C.C.  LEMMER 


Mediese  Ondersoek 

Dit  gaan  daar  in  die  eng  vertrek 
van  : endoteel  tot  talumus  ... 
sy  stetoskoop  fyn  ingestel  op:  aftrek 
en  weer  plus, 

borduur  sy  vingers  kruis  en  dwars 

oor  long  en  nier 

oor  lewer  en  oor  pankreasklier. 

Ek  merk  die  ligte  kopskud 
en  die  frons  se  riffeling, 

— vermoede  word  bevestiging?  — 
Tóg  bly  ek  vir  aanvaarding  wars 

— onder  die  skyn  wat  nog  my  kleedsel  is 
tot  en  met  die  toetree  by  die  internis. 


JENNIFER  FLETCHER  FRIEDMAN 


I 

Geliefde, 

ek  het  geen  harmonika, 

geen  snaar  waardeur  my  verlang 

verdrietig  weemoedig  kan  huil  nie. 

Ek  het  geen  liefde  sonder  jou  nie. 

Ver  in  ’n  vreemde  land, 

onder  ’n  vreemde  son 

en  in  ’n  vreemde  lug, 

drink  diep  aan  my  liefde, 

en  onder  ’n  goue  maan, 

ruik  my  geur  van  geelperskes  en  papawers, 

somerrond  en  gul, 

en  onthou  my  trae  afskeid, 
die  blinde,  leë  trane. 

II 

Staan  die  soetgras  nog  tinktinkiefyn 
voëltjiedons  in  die  moreson? 

Kruip  slinks  die  haak-en-steek  daar 
haardig  tussen  die  doringbome  deur? 

Sag  werk  met  my,  Boesmansfontein, 
jou  paadjie  lê  lig, 
en  in  die  brose  sterreskyn, 

kyk  hoe  strek  my  arms  uit  na  jou! 

Bitter  liefde,  bitterbos, 

my  heimwee  ken  geen  aandblom, 
en  in  die  sterrestilte  van  hierdie  nag, 
karoomyle  vêr, 
ken  ek  geen  rus  nie. 

O Boesmansfontein  — ek  wíl  nie  meer 
verlang  nie! 

Populierstilte,  my  hart  hang  swaar 
aan  jou  takke, 
en  in  die  donsgroenfontein 
is  ek  stewig  in  jou  greep 
blinkbly  in  die  liefde. 

KATINKA  KEMPFF 


Kaapse  vakansie 

Ek  wou  dat  ek  die  hele  wêreld  in  my  arms  kon  hou; 

Die  silwer,  naby  sterrebeelde, 

Die  persblou  van  die  Goukamma-rivier, 

Die  klein  swart  swanger  kat  wat  kos  en  mense  soek, 

En  honderd  meeue  op  ’n  skemer  strand, 

Die  restourant  se  swart-wit  honde  wat  kom  bedel, 

Stok  in  die  bek:  loop  met  ons  langs  die  see? 

Die  see,  en  die  kruiegeure  van  Karoobos  en  warm  rooikrans, 

Groen  dennebosse  en  die  reuk  van  ’n  ou  brand. 

En  wit  varkblom  en  dun  heidebosse  en  ’n  vuurpyl  langs  die  pad, 

— Ek  wou  dat  ek  die  hele  wêreld  in  my  arms  kon  vou  — 
en  jou. 

Kaapse  vakansie  11 

Maandag  is  ek  weer  terug  by  jou  — 

Op  Sondag  loop  ek  nog  langs  die  verlangende  name  van  strandhuise 
wat  met  blinde  vensters  en  stom  deure  wag  op  die  seisoen: 
gasvry  nooi  hul  gul:  Komaweer,  Soete  Inval, 

Leipoldt  — digterlik  sing  Son-en-Saffier,  Hantam-lekker, 
aards  en  eerlik  klink  ’n  tikkie  selfspot  uit: 

Kammarus,  Bedlam,  The  Zoo,  en  Rotsvas,  Krom-en-skeef. 

Dan  is  daar  die  wat  hang  aan  vreemder  strande  as 

hierdie  helder  see  en  blonde  duine:  Tivoli,  Kontiki,  Chimborazi, 

en  daar  is  die  ook  wat  net  sien  wat  hul  oë  sien: 

Oribaai,  Windswael,  Blou  Branders,  Seemeeu  — 

’n  Ander  weer  gryp  terug  na  onbesorgde  kinderdae  met 
Klaas-Vakie,  Stokkiesdraai,  Soo-ja! 

of  spot  met  so  ’n  vleugie  bonhomie:  Laatnag  en  Saam-saam. 
Laatnag  en  Saam-saam  — 

Soms  kan  woorde  tog  so  min  beteken  nog. 

Rynipie  oor  distansie 

Ek  sit  in  Tel  Aviv  in  ’n  kafee 
oor  ’n  half-loue  koppie  sakkies-tee 
en  dink  met  skielike  ontsteltenis 
hoe  verweg  jy  van  my  af  is. 

In  ’n  tuintjie  by  die  Tuine  waar  die  meeue  krys 
sit  ek  agter  ’n  brandewyn  met  ys 
en  tussen  al  die  mense  dink  ek  nou 
hoe  baie  myle  weg  is  ek  van  jou. 

En  in  my  stad  waar  ek  al  jare  bly 
skink  ek  ’n  koppie  bossiestee  vir  my 
en  stel  met  selfbejammering  vas 
dat  ek  tog  eintlik  nooit  naby  jou  was. 

HERMAN  ENGELBRECHT 


Kruíspad  van  die  tyd 

Van  God  tot  gode 
en  van  gode  tot  God 
stroom  die  eeue 
rustig  soos  riviere 
toe  skielik 
alle  waters 
kokend  kolk 

Jaarringe  bars 

uit  ’n  verwerkte  boom 

sekondes  helder  sterre  val 

atome  splyt 

’n  reuserots  kraak 

donderweer  oop  ... 

’n  heuwel 

verbryselde  hoofskedel  ... 

die  groot  gordyn  skeur 

’n  tempel  sidder 

die  berge 

die  aarde 

die  heelal 

Donkerte  lê  swaar 
oor  elke  helling 
spits  en  laagte 

Alles  wankel 
op  die  kruispunt 
van  die  tyd  ... 

En  die  eeue  spoel 
gloeiende  lawa 
oor  ons 


Hunkering 

En  in  dié  honger 
na  mekaar 
leef  ek  jou  stem 
die  foon  ’n  lewensaar 

Joernaliste 


Julle  is  uit  Paran  die  woestyn 
deur  Moses  op  bevel  van  God  gebied 
om  dapper  die  beloofde  land, 
sy  aard  en  volke  te  bespied. 

Aan  julle  is  dit  gegee  om  eerste 
daardie  land  te  sien 
en  deur  verkenning  daarvan 
God  en  jul  volk  te  dien. 

Die  land  se  oorvloed, 

sy  druiwetrosse,  die  melk  en  heuning 

moes  julle  aan  ’n  volk 

wat  hunker  na  vleispotte  van  Egipte  bring 

Maar  onbereikbaar,  berig  julle  valslik, 
is  die  beloofde  land  — 
en  veertig  jaar  moet  die  volk  nog  swerf 
deur  woestyne  se  sand 

Vir  Kaleb  en  Joshua  wat  die  volk  wou  sterk 
oor  struikelblokke  van  die  tyd 
word  die  land  se  belofte 
’n  ewige  werklikheid. 

Maar  jul  lafhartigheid  word  ’n  plaag 
waaraan  julle  sterf  in  die  woesteny  — 
van  die  land  van  belofte 
vir  altyd  afgeskei  ... 

“Want  hulle  wat  om  watter  doel  ook  al 
die  waarheid  bedreig 
moet  immer  vér  van  Kanaáns 
in  woestyne  swyg.’’ 


G.N.  VAN  DER  WALT 


Oggend 

Hy  leun  terug  teen  die  rotswand.  Die  skemerdonker  klam  nog  soos  ’n  nat 
vadoek  om  sy  gesig.  Ver  onder  lê  die  stad.  Netnou,  net  voor  sonop,  sal  die 
vroegoggendgeluide  begin.  Digte  rookroet  hang  laag  oor  die  vallei.  Enkele 
hoë  geboue  steek  halflyf  daarbo  uit.  Later  sal  die  son  moeisaam  deur  dië 
verstikking  struikel.  Mense  sal  netnoumaar  begin  roer  onder  daardie 
smorende  kombers;  opstaan,  aantrek,  was,  skeer,  eet,  tande  borsel,  ontlas. 
Alles  doen  in  getroue  navolging  van  die  gesondheidsleerles,  dekades  gelede 
— net  nie  diep  asemhaal  nie.  Hy  weet  hoe  onverbiddelik  naby  is  die  begin 
van  die  dag  se  werksure,  hoe  troosteloos  die  vier  mure  van  sy  kantoor  kan 
wees. 

Nou  is  daar  nog  stilte  net.  Die  lug  bó  is  vuilgrys;  nog  van  gister  se  rook. 
lemand  sal  êrens  al  begin  roer  onder  die  warm  kombers  en  die  stank  ervaar 
van  vannag  se  winde  wat  lê  en  broei  het.  Bewegingloos  sal  ander  lê  — nog  ’n 
bietjie  sluimer,  nog  ’n  bietjie  slaap,  ná  die  nag  se  liefdesavontuurtjies.  By  die 
kantoor  sal  die  nagwag  netnou  met  sy  laaste  rondte  begin. 

Hy  klim  hoër  teen  die  berghang  uit.  Geen  totale  ontvlugting  is  moontlik  nie. 
Dit  weet  hy  reeds  lankal.  As  êrens  eers  iets  begin  roer,  is  die  verloop  snel  en 
onafwendbaar.  Nog  ’n  volle  dag  op  kantoor  is  sy  voorland!  Maar  eers  moet 
die  ontwaking  van  die  stad  in  al  die  volheid  daarvan  geskied  — soos  ’n  wil 
waaraan  niks  verander  kan  word  nie.  Miskien  is  dit  juis  sy  enigste  hoop.  Die 
dag  is  so  onontkombaar  soos  die  grond  onder  sy  voete. 

Hy  dink  opeens  daaraan  hoe  nou  verbonde  die  ganse  menswees  aan  die  aarde 
is.  Daaruit  is  hy  gevorm  en  daarheen  keer  hy  weer  eenmaal  terug.  Uit  die 
grond  vorm  hy  klei,  uit  die  klei  stene.  Met  stene  bou  hy  stede  op  fondamente 
wat  afsak  in  die  grond  in.  Altyd  weer  word  die  mens  en  dit  waaraan  hy  vorm 
gee  deel  van  die  aarde,  altyd  weer  sy  jongste  spruit. 

Die  nagwag  se  laaste  skof  behoort  pas  voltooi  te  wees.  Die  straatligte  sal 
weldra  uitdoof.  Die  hoofklerk  sal  uit  sy  huis  uitgaan  asof  hy  ’n  evangelie  gaan 
verkondig.  Oneindige  strome  motors  sal  langsaam  oor  die  asfalt  beweeg,  elk 
’n  trae  geslote  masjien  met  sy  ttentertjie  mens  onderweg  na  ’n  bestemming. 

Hy  klim  nog  hoër.  Tyd  moët  verloop;  die  simfonie  van  alle  geluide  moet 
wegsterf  in  die  stilte  tussen  kantoormure.  Die  verlossing  kan  alleenlik  in  die 
voortgang  van  dinge  bewerkstellig  word. 

Hy  slaan  sy  oë  omhoog.  Die  deinserige  verte  van  die  uitspansel  hang  oor  die 
wye  heelal,  uitgestrek  oor  alle  geskape  wêrelde  wat  toeberei  is  vir  die  groot 
verlossingsplan  — van  die  begin  af.  ’n  Wêreld  bloei  uit  duisend  wonde. 

Skielik  gewaar  hy  ’n  swart  stippeltjie  wat  vanuit  die  onmeetlike  oneindigheid 
na  die  aarde  neerval.  Uiteraard  blyk  geen  bevreemdende  element  nie,  maar 
hy  ondervind  nogtans  die  gewaarwording  van  iets  wat  besig  is  om  te 
verander. 

Die  leë  gange  van  die  kantoor  blink  in  afwagting  vir  die  nuwe  dag.  Dowwe  lig 
sypel  reeds  by  die  skrefies  van  toegetrekte  blindings  in.  ’n  Kraffie  met  water 
glim  êrens  op  ’n  staalkabinet  met  grosse  lêers  in  sy  ingewande  opgesluit. 
Daaglikse  geprogrammeerde  skedules  vir  die  dag  se  werkverrigtinge  is  reeds 
die  vorige  dag  in  bruin  omslae  op  elke  lessenaar  neergeplaas.  Notules  van 
belangrike  besluite  lê  daarnaas.  Alle  skryfbehoeftes  is  sorgvuldig  gerangskik; 
’n  bolpuntpen  en  draaipotlood,  ’n  houer  met  vakkies  vir  kop-  en  skuifspelde, 
’n  papiergewig,  ’n  Sanlam-almanak,  ’n  stapeltjie  folio-grootte  papier  vir  rof- 
werk. 

Onsigbaar  val  die  berghaan  by  die  berg  verby. 

In  wit  klere  staan  daar  opeens  twee  manne  onder  die  krans  voor  hom.  Teen 
’n  swaar  ronde  rotsskyf  leun  hulle  met  die  hande.  Wiegend  rol  dit  weg.  ’n 
Helder  lig  bewe  skielik  teen  die  berg  uit  wat  aanhoudend  tril.  Agter  die  rots  is 
’n  opening  met  ’n  geronde  nis  daarbo.  Hewige  rammeling  weergalm  deur  die 
klowe,  styg  die  hoë  lug  in,  rol  aan  oor  die  wye  vla’  tes.  Uit  die  opening  kruip 
’n  man  met  slegs  ’n  lendekleed  aan.  Tussen  die  twee  wit  figure  gaan  hy  staan. 

’n  Vaal  asreën  stuif  oor  hom  neer.  ’n  Paddastc’lwolk  styg  bó  die  berg  uit,  oor 
die  ganse  wêreld  heen.  Skoon  en  helder  lê  die  stad  in  spierwit  lig. 

Winter  vaii  ^ie  dag 

Hulle  het  my  in  vier  mure  ingestoot.  My  voete  en  my  lyf.  Met  ’n  vloer.  Met  ’n 
dak.  Ek  voel  my  hande  ritsel  styf  teen  my  lyf.  Ek  wil  my  kop  oplig  om  my 
voete  te  sien.  My  bed  trek  my  styf  terug.  Hoog  teen  die  een  muur  hang  ’n 
helder  lig  agter  regaf  ysters.  My  mond  was  droog.  Maar  hulle  wou  my  nie 
water  gee  nie.  Die  een  het  teen  die  ander  gestamp.  Die  mure  koek  in  die 
hoeke  saam  en  raak  teen  mekaar.  My  keel  het  seer  geword  van  die  dors.  Toe 
hulle  my  instoot  kon  ek  die  dak  sien.  En  die  lig.  Eers  was  dit  blou.  Nou  is  dit 
wit.  Ek  kan  nie  daar  in  kyk  nie.  My  oë  traan  van  dors.  Maar  hulle  loop  verby 
met  die  glase  water.  Die  gang  moet  lank  en  donker  wees.  Want  hulle  lyk  wit 
en  sonder  gesigte.  Teen  die  oorkantse  muur  hang  ’n  ligkol  met  skewe  strepe. 
Hulle  het  van  my  gepraat.  Ek  onthou  nog  my  naam.  Ek  huil  van  dors.  Die 
ander  een  druk  ’n  lap  vol  water  teen  my  mond.  Die  een  een  ruk  dit  weg.  Die 
lap  water  spring  vas  teen  die  muur.  Die  hoeke  van  die  kamer  raak  weg.  Alles 
word  rond  van  die  wegraak.  Die  lig  is  weer  blou.  Die  ligkol  hang  waar  ’n  hoek 
was.  Die  een  een  het  weggegaan.  Nog  net  sy  stem  praat  hard  bokant  my  kop. 
Die  andereen  se  rugloop  diegang  af.  My  hande  spartel  droë  vingers.  Die  dak 
raak  weg  in  die  ronde  kamer.  Die  ligkol  hang  waar  die  dak  was.  Dit  wit 
kamer  storm  my  oë  in.  Sy  kom  in.  In  die  kamer  in.  In  my  oë  in.  Ek  kan  haar 
nie  meer  sien  nie.  Ek  kruip  in  my  hart  in.  Ek  huil.  Sy  hou  my  hand  vas.  Ons 
loop  langs  die  water.  Die  water  is  lank.  Dit  is  blou.  Dit  wil  uitkom.  Bo-op  is 
die  rotse  glad.  My  voete  los  die  gladde  rots.  Ek  kom  tussen  die  water  uit.  My 
mond  lê  vol  van  die  harde  dors.  ’n  Glas  water  kom  hang  voor  my  mond.  Ek 
drink.  Die  dors  is  weg.  Die  mooi  lig  is  weg.  Nog  net  die  regaf  ysters  is  daar. 
Die  ligkol  teen  die  dak  is  geel.  Sy  het  op  die  rusbank  gesit.  Die  wind  kom 
deur  die  venster.  Dit  kruip  onder  die  almanak  in.  Die  almanak  hang  teen  die 
muur.  Die  wind  wil  weer  uitkom.  Haar  oé’  los  myne.  Sy  los  my  hand.  Sy  maak 

die  deur  oop.  Ek  gaan  uit.  Ek  weet  nie  waarheen  ek  gaan  nie.  Die  hoeke  is 
terug.  lemand  praat  met  my.  Die  water  is  sout.  Dit  brand  my  oë.  Hoekom 
hou  ek  aan  om  water  te  drink?  Dit  word  swart  om  my  van  die  baie  water.  Ek 
kry  nie  asem  nie.  Die  water  hou  nooit  op  nie.  Dit  drink  my.  lemand  roep 
hard  na  my.  Ek  lê  op  my  rug.  Die  sand  onder  my  is  geel.  lemand  soen  my 
lank.  Die  warm  asem  kruip  in  my  lyf  af.  Ek  stoot  die  asem  weer  terug.  Hy  leef 
roep  een.  Die  blou  lug  lê  soos  water  rondom  my.  My  kop  pyn.  Dit  voel 
opgestop  en  vasgedraai.  My  oë  kan  niks  sien  nie.  Die  ligte  was  te  skerp.  ’n 
Skerp  iets  raak  my  pols.  Die  ligte  draai  af  af.  Daar  kom  weer  iets  soos  water 
oor  my. 

Sy  kyk  op.  Ek  staan  in  die  deur.  ’n  Effense  wind  waai  by  die  oop  venster  in. 

Wat  wil  jy  hê 

Ek  het  jou  kom  haal 

Ek  gaan  nie  Ek  het  jou  gisteraand  al  gesê 

Maar  jy  moet  kom  anders 

Loop  liewer 

Asseblief 

Los  my  hand 

Jy  verstaan  tog  dat 

Verstaan  Hoe  lank  moet  ek  nog  verstaan  My  verstaan  is  op 
Moenie  skreeu  nie 
Loop  nou 

Maar  ons  kan  sake  tog  nie  so  laat  nie 
Loop 

Luister  asseblief 
Loop 

Ek  draai  om.  Ek  loop  by  die  lig  uit.  Sy  kom  agterna. 

Ek  help  haar  teen  die  rotse  uit.  Die  branders  rumoer  my  stem  dood  as  hulle 
oor  die  swart  rotse  breek.  Ek  kom  nader  aan  haar.  Sy  wil  wegspring.  Ek  gryp 
haar  vas.  Sy  stamp  my  weg.  Ek  gly  af  af  langs  die  gladde  rotse.  Die  spierwit 
skuim  waaier  oor  my  kop  toe. 

Ek  spoel  uit  die  donker  slaap.  ’n  Nat  hand  vryf  teen  my  wange.  Die  donker 
suis  deur  my  kop.  Haar  hand  los  my  gesig.  Sy  kyk  uit  oor  die  see.  Die  wind 
bly  tussen  haar  hare.  Die  see  weet  van  ons. 

Dit  kom  in  ons  gesigte.  Rondom  my  moet  die  kamer  wees.  Ek  kan  dit  nie  sien 
nie.  lets  keer  dat  my  oë  uitgaan.  Ek  kan  die  donkerte  voor  my  oë  met  my 
hande  voel.  Sy  hou  my  hand  styf  vas. 

Lank. 

My  kop  raak  oral  teen  my  binnekant.  Die  seer  wil  nie  uitkom  nie.  Ons  kyk 
weg  van  mekaar  af.  Hulle  stoot  my  uit.  Die  rye  bome  hang  tussen  geel  blare. 
Sy  kyk  by  my  oë  verby.  Oral  raak  sy  weg  as  ek  na  haar  wil  kyk.  Die  brak  pis 
teen  die  wiel.  Harde  blare  kraak  oop  onder  die  wiele.  Daar  is  niks  in  nie.  Sy 
lag  oor  die  hond  en  omdat  ek  kwaad  is.  Die  wêreld  lyk  geel  van  baie  son.  Sy 
gaan  weg.  Ek  was  nog  nooit  alleen  nie.  My  hand  raak  aan  my  hand.  Om  te 
kon.  Om  te  wou.  Die  gras  is  wit  van  dood.  Smórens  staan  die  bome  swart  teen 
die  son.  Hulle  stoot  my  nie  meer  tussen  die  skaduwees  in  nie.  Ek  sien  haar 
nooit  meer  nie.  Net  haar  rok  onthou  ek  nog.  Die  rok  in  die  see.  Die  rok  tussen 
my  en  die  rotse.  Hulle  stoot  my  in  warm  hoekies  in.  My  oë  pyn  van  die  wit 
muur  en  die  son.  Maar  ek  wil  haar  uitdink.  Sy  kom  nooit  terug  nie.  Haar  oë 
kyk  by  my  verby.  Elke  dag  se  hoekies  Ivk  eenders.  Sonder  haar.  Met  my.  Ek 

ken  nie  meer  haar  naam  nie.  Die  bome  raak  pienk  aan  die  blou  lug.  Ander- 
kant  die  tralies  loop  hulle  hand  aan  hand.  Soos  ons.  Maar  ek  kan  ons  nie 
meer  onthou  nie.  Net  dit.  Die  saamloop.  Die  hande  wat  nooit  wou  los  nie. 
Hulle  lagonder  die  geblomde  hemel.  Sy  raak  weg  in  die  son.  Sy  gaan  verlore 
in  te  veel  lig.  Ek  sien  nie  meer  die  hoekies  nie.  Hulle  maak  nooit  meer  die 
deur  oop  nie.  Die  rye  bome  is  weer  groen.  Maar  sy  kom  nooit  meer  nie.  Die 
kamer  is  ’n  donker  koelte  rondom  my.  My  hande  is  sonder  haar  hand.  Haar 
oë  drup  teen  toe  ruite.  Niemand  roep  haar  nie.  Die  lug  is  grys  van  toe.  My 
binnekant  ruk.  Ek  ken  nie  meer  my  naam  nie.  Ek  huil  in  die  winter  van  die 
dag. 


MICHAEL  DU  PLESSIS 


Penarie 

Ek  wil  graag  dig: 
emosies  uitstal  in  die  lig 
maar  my  pen  word  ’n  goue  naald 
ek  steek  my  vinger  raak  en  slaap 
en  my  woorde  word  wurms 
wat  aankruip  en  my  toespin 
met  ’n  goue  draad. 

WESSEL  PRETORIUS 


Die  vlesige  gedagtedief 

H-twee-O  aan  die  endpunt  van  ’n  kraan  was  vir  hom  gesuiwerde  rioolwater; 
vir  haar  was  dit  die  produk  van  ’n  bergstroompie. 

So  was  hulle.  Hy  het  haar  probeer  afkraak  deur  in  haar  oë  te  staar  en  net 
leegheid  waar  te  neem:  ’n  weergalose  weergalmende  tonnel  van  absoluut 
geheel  en  al  niksheid.  Deur  haar  oë  kon  hy  ewigheid  ervaar. 

Sy  was  ’n  kunsstudente  en  nog  nooit  bed  toe  nie  hoewel  almal  die  teenoor- 
gestelde  sou  glo.  Skoenlapper  op  die  boud,  ritme  in  die  boud:  ingeboude 
handvatsels.  As  iemand  haar  ontmoet  het,  was  haar  vlesigheid  — klein 
borsies  ten  spyt  — op  die  brein. 

Hy  het  haar  verwyt  dat  sy  onnosel,  onsinnig  en  onsamehangend  was.  Tog  het 
hy,  op  haar  aandrang,  sy  woeste  baard  getrim  na  ’n  punt.  Sy  het  hom 
voortaan  as  haar  dwergie  aanvaar.  Stoute  dwergie  as  dit  moet. 

Sy  het  manne  gemanipuleer  tot  spastiese  fratse.  Want  sy  kon  dit  uitlok.  Met 
haar  vlinderbewegings  kon  sy  ’n  man  sy  nek  laat  rek. 

Oënskynlik  het  niks  haar  beïndruk  nie.  ’n  Gesprek  met  haar  kon  jou  dinge 
omtrent  jouself  laat  agterkom  wat  psigiaters  op  hul  knieë  sou  laat  gaan.  Dië 
kontakvlak  kon  haar  lag-lag  laat  deurgaan  het  as  ’n  gedagtedief. 

Ek  het  haar  ontmoet  een  middag:  my  psigiater  sê  ek  moet  alles  omtrent  haar 
neerskryf.  Daarom  moet  ek  terugkeer  na  haar  en  haar  dwergie.  Later  die 
middag  het  die  dwerg,  terwyl  ons  blomme  steel  in  ’n  parkie,  verdwaal  tussen 
struike  en  bome  en  gras. 

Ek  het  die  skulpies  om  haar  enkels  en  haar  pienk  getinte  sonbril  en  haar  ver- 
flenterde  jeans  en  haar  los  hare  in  stilte  LOSGEMAAK.  Die  drif  in  my 
vingers,  soos  wanneer  ek  agter  my  tikmasjien  sit,  het  my  laat  vra:  “Sal  ons 
uitskuif  na  my  opstal  teen  die  koppie:  die  lug  daar  is  veral  skoon  in  die 
oggend.  Ek  kan  met  ’n  mas  opklim  met  sonop  met  ’n  verkyker  en  enige 
bedreiging  betyds  afweer.  Ek  sal  wakker  bly  en  jou  lief  kan  hê  op  ander 
maniere  tërwyl  ek  iets  moois  vir  jou  sê.” 

Dië  aand  het  sy  my  instrument  ingestem  onderwyl  my  hande  soos  hees  honde 
oor  haar  landskap  jaag.  Maar  toe  ek  wou  speel,  wou  sy  skets.  “Moenie 
onsinnig  wees  nie,  hierdie  opstal  het  nie  nou  plek  vir  ’n  esel  nie.  Hou  jou  oë 
nou  groot  en  glasig,  sodat  ek  daarin  kan  sien.”  Agter  die  donker  opening  in 
haar  reënboogvlies  het  my  gedagtes  weggeraak. 

“Edelagbare,  dit  is  asof  my  vingers  die  proses  (wat  besig  was  om  plaas  te 
vindjwou  stop  sit.  Dit  was  asof  my  hande  VANSELF  vatplek  gekry  het  om 
haar  keel.” 

My  psigiater  wil  hê  ek  moet  alles  omtrent  haar  neerskryf,  maar  my  vingers 
het  eers  rustig  geraak  toe  haar  oë  glasig  word  en  ek  my  beeld  daarin  kon  sien. 

Ek  wonder  baie  deesdae  wat  van  haar  dwerg  geword  het,  ek  wil  hom  sê  die 
water  hier  smaak  snaaks.  My  vingers  raak  soms  lam  op  die  toetse  van  my 
pienk  tikmasjien,  donnerse  gedagtedief! 


FANUS  BOTHMA 


Dolce  far  ni'ente 

(nog  ’n  bietjie  slaap...) 


die  swartman  maak  ’n  skaduwee 
vir  die  witman  om  in  te  sit 
en  snags  pas  hul  die  strate  op 
terwyl  die  witman  rus 

maar  soggens  deel  die  swartman  die  witmelk  aan  die  wit 

of  lees  van  swartes  se  geletterdheid  soos  dié  van  swart  op  wit 

teen  druktyd  dreig  die  donkertes 

soos  skadu’s  in  stede 

maar  saans  word  kinders  in  hul  glans 

met  somber  skaduwees  omring 

soos  miere  om  ’n  maal 

wat  huiwer  oor  die  lig  wat  brand 

waar  kinders  glad  nie  wit  verskrik 

die  donkerte  aanvaar 

JENNIFER  FLETCHER  FRIEDMAN* 


Die  goue  ponde 

’n  Jong  man,  met  ’n  swaar  vrag,  struikel.  Potte,  panne,  kammetjies  en  bors- 
spelde  tuimel  uit  die  pak  op  sy  rug.  Die  son  brand  neer,  en  die  dors  lê  vlak  in 
sy  mond.  Kos  is  skaars.  Geld  vir  snuisterye  is  daar  nie.  Die  mense  praat  ’n 
vreemde  taal,  en  in  die  koppies  en  in  die  veld  word  daar  geveg  en  verloor, 
geveg  en  gewen.  Asseblief,  asseblief.  My  vrou  en  kinders  is  ver  oor  die  meer, 
wanneer,  wanneer  sien  ek  hulle  weer,  dreun  die  sonbesies.  Kyk  hoe  loop  ek 
met  ’n  pak  op  die  rug.  En  al  die  perde  is  vir  die  oorlog  opgekommandeer... 

In  die  Vrystaat,  skaapwêreld  met  sy  soetgras  en  gannabosse,  het  Jacob 
gesmous.  Van  plaas  tot  plaas,  van  dorpie  tot  dorpie.  Van  huis  tot  huis.  ’n 
Trippens  hier,  ’n  sikspens  daar.  Hoe  sou  hy  ooit  genoeg  kon  spaar  om  sy 
pragtige  Rebecca  uit  Litoue  na  hierdie  land  te  bring?  Sy  kinders?  Die  jare 
het  stadig  en  swaar  verbygesleep. 

Hy  het  ’n  klein  algemene  handelaar  geword,  en  sy  geldjies  het  hy  ver  oor  die 
see  gestuur  vir  Rebecca  en  sy  kinders.  Hoe  het  hy  nie  verlang  nie!  Brandmaer 
en  stil,  agter  sy  toonbankie. 

Net  buite  die  dorp,  op  Boesmansfontein,  het  Oom  Andries  Lubbe  geboer.  ’n 
Goeie  en  opregte  man,  het  hy  vas  geglo  dat  die  Jode  die  Uitverkorenes  was; 
die  geliefdes  van  God,  en  hy  het  goed  bevriend  geraak  met  Jacob.  Dit  het 
hom  vreeslik  gehinder  dat  Jacob  se  familie  nie  by  hom  was  nie,  en  keer  op 
keer,  wanneer  hy  in  die  dorp  was,  het  hy  vir  Jacob  gevra  wanneer  sy  familie 
dan  sou  kom.  “Dis  nie  reg  nie,  man.  Jou  familie  hoort  hier  by  jou  in  ons 
landl’’  En  Jacob  het  skouerophalend  gesug,  en  maar  weer  verduidelik  dat  hy 
nog  nie  genoeg  geld  bymekaar  geskraap  het  nie. 

Eendag  het  Oom  Andries  weer  by  die  stowwerige  winkeltjie  ingestap  waar  die 
son  stippels  op  die  verslete  vloer  geval  het,  en  Jacob  prontuit  gevra  hoeveel 
geld  hy  dan  nodig  gehad  het  om  vir  sy  familie  se  reis  te  betaal.  “Baie,”  het 
Jacob  gesug.  “’n  Honderd  pond?”  het  Oom  Andries  gevra.  Vir  die  arme 
Jacob  was  dit  so  ’n  onmoontlike  groot  som  geld  dat  hy  maar  net  skeef  kon 
glimlag,  en  sy  hart  het  geval  by  die  gedagte  aan  so  veel  jare  se  swoeg  en  spaar. 
En  net  daar  plak  Oom  Andries  ’n  yslike  swaar  leersak  op  die  toonbankie 
neer.  “Hier’s  jou  geld,  Jacob!  Laat  haal  jou  familie!” 

Jacob  was  verbysterd.  Kon  dit  moontlik  waar  wees?  Kon  hy  dit  werklik 
bedoel?  “Ek  kán  dit  nie  aanvaar  nie,  Andries,”  het  hy  gestamel.  Oom 


*Jennifer  Fletcher  Friedman  skryf  aan  die  Redaksie: 

Die  Goue  Ponde  is  ’n  werklik-waar-storie.  Die  Jacob  was  my  oupagrootjie,  wat  hom  in 
Philippolis  in  die  Suidelike  Vrystaat  gevestig  het,  en  die  Oom  Andries  iLubbe  was  die  oupa  van 
Lourens  van  der  Post.  Boesmansfontein  is  deur  ons  albei  besing!  Ons  het  baie  om  voor  dankbaar 
te  wees  wat  Oom  Andries  betref  — die  Vader  weet  waar  ek  myself  vandag  sou  bevind  as  dit  nie 
vir  hom  was  nie! 

Andries  se  baard  het  gebeef  van  verontwaardiging.  Hy  was  vasbeslote:  Jacob 
se  familie  moes  kom,  en  hy  moes  die  honderd  pond  aanvaar,  en  hy,  Andries, 
sou  nie  ’n  pennie  rente  daarvoor  aanvaar  nie.  Jacob  sou  hom  terugbetaal 
wanneer  hy  kon. 

Jacob  se  hart  was  vol,  en  trane  het  om  sy  glimlag  gehuiwer.  Sy  vrou  en 
kinders,  weer  hier  by  hom,  in  hierdie  sonnige  oorvloedige  land!  Hy  het 
duiselig  gevoel,  en  met  ’n  bewende  hand  het  hy  sy  vriend  bedank.  Twee 
bewoë  mans  het  mekaar  aangestaar,  en  Oom  Andries  het  vinnig  omgedraai 
en  met  ’n  warm  hart  teruggery  na  sy  Boesmansfontein  en  sy  blou  en  suiwer 
lug. 

Jacob  se  familie  het  uiteindelik  in  die  beloofde  vryheid  van  die  land 
aangekom,  en  die  hele  dorp  het  hulle  langs  die  stowwerige  pad  ingewag,  en 
met  ope  arms  in  hulle  harte  verwelkom.  Jacob  het  met  sy  arms  styf  om  sy 
vrou  gesit,  en  die  kar  en  perde  het  die  Jacobsons  vir  goed  na  die  Vrystaat 
gebring. 

Jare  daama,  nadat  Jacob  die  £100  aan  Oom  Andries  terugbetaal  het,  het 
Andries  vir  hom  vertel  hoe  hy  in  daardie  swaar  jare  na  die  Anglo-Boere- 
Oorlog  soveel  geld  in  die  hande  gekry  het. 

“Man  ja,  sien,  wie’t  in  daardie  dae  soveel  geld  gehad?  Nie  ekke  nie!  Ou  Jan 
Groente  het  mos  kompensasie  vir  sy  perde  gekry  wat  destyds  opgekomman- 
deer  was,  en  ek  het  die  geld  by  hom  geleen,  so  te  sê  vir  myself,  nê,  en  toe  het 
ek  dit  vir  jou  geleen!’’  het  die  ou  man  vir  Jacob  vertel.  “En  kyk  net  hoe 
gelukkig  is  jy  nou!  Jy  was  dan  so  vrekmaer  van  al  die  bekommernisse  daarie 
dae!” 


En  jare  later,  toe  Oom  Andries  oorlede  is,  het  Jacob  se  seun  Moritz  sy  plaas 
Boesmansfontein  gekoop,  en  word  daar  nog  stil  en  dankbaar  gedink  aan  ’n 
ou  man  met  ’n  ruie  baard  en  ’n  groot  en  warm  hart. 

HENNING  SNYMAN 


Die  “taal-denke^’  by  PJ.  Haasbroek  in  Heupvuur  en  Roofvis 

Vooraf:  Die  verbeelding  het  nie  altyd  ’n  direkte  verband  met  die  ver- 
beelding  nie,  d.w.s.  om  in  beeld  te  dink  of  te  skryf,  is  nie  noodwendig 
sinoniem  met  die  fantasie  (die  verbeelding,  die  onwerklikheid)  nie.  Hierdie 
ver-beelding  kan  ook  die  werklikheid  self  bly,  of ’n  nuwer  werklikheid  skep. 

Op  sjarmante  wyse  is  Boerneef  se  siening  baie  ter  sake: 

Ek  het  gemeen  dat  ek  ’n  woord  kan  vind 
wat  ons  vir  altyd  aan  mekaar  sou  bind 
meisie  ek  het  my  dit  maar  net  verbeel 
niks  laat  ’n  mens  so  in  die  steek 
as  woorde  wat  hul  eie  beloftes  breek 
dit  meisie  is  nie  wat  ek  my  verbeel 
maar  jy  en  ek  kan  sonder  woorde  weet 
wat  jy  en  ek  nie  maklik  sal  vergeet 
dit  meisie  is  nie  wat  ons  ons  verbeel 

(Palissandryne  65) 


Woorde  breek  soms  hulle  beloftes,  maar  woorde  bly  ook  woorde.  En  by 
Haasbroek  is  hierdie  spel  ’n  besliste  werklikheid:  hy  ver-beeld  (óók  inder- 
daad  deur  metafore)  maar  hy  skep  (gee)  ’n  werklikheid.  Verbeelding  en 
illusies  word  telkens  teruggeroep  na  ’n  baie  konkrete  werklikheid.  Vgl.  as 
voorbeeld  Aardrykskundeles  (Roofvis).  Die  “grond”  waaroor  die 
aardrykskundeles  handel,  word  ’n  werklike  “grond”  vir  die  vermoorde 
onderwyser.  Dis  ’n  dubbellaag  van  betekenis,  maar  “grond  nr.  2”  word  nie 
beeld  vir  “grond  nr.  1”  in  dié  sin  dat  dit  die  werklikheid  verplaas  (ontvlug, 
verdoesel)  nie,  dit  word  ’n  nuwe,  harde,  konkrete  werklikheid. 

1.  In  die  bekende  verhaal  van  Kafka,  Die  Gedaanteverw’isseling,  ontdek 
Gregor  Samsa  een  oggend  dat  hy  in  ’n  dier  verander  het.  Vanuit  sy  eie  ont- 
setting  kom  die  beklemmende  angs  wat  geleidelik  die  leser  s’n  word.  Samsa 
se  huismense  ervaar  skrik,  teleurstelling,  veragting,  wanhoop  en  haat  in 
opeenvolgende  orde.  Sy  uiteinde  is  tragies,  des  te  meer  omdat  dit  vir  sy  huis- 
mense  so  ’n  groot  verligting  is.  Die  tema  is  die  verwonding  van  die  mens,  die 
vorm  is  abstrak,  die  resultaat  is  ’n  herskepte  (vreemde)  werklikheid  en  die 
doel  is  die  ongenadige  blootlê  van  die  lewe  (die  mens),  by  name  “man’s 
inhumanity  to  man”. 

In  ’n  hoë  mate  is  Haasbroek  se  werk  in  dieselfde  denkkader  as  dié  verhaal 
van  Kafka.  Haasbroek  se  abstrahering  neem  ’n  eie  vorm  aan,  en  uit  die  aard 
van  (’n)  andersoortige  milieu(s)  is  sy  herskepte  werklikhede  anders.  Vergelyk 
ter  onmiddellike  illustrasie  die  Twee  Dagboekinskrywings  in  Heupvuur.  Die 
werklikheid  van  dood  word  tuisgebring  by  soldate  wat  self  daagliks 
meedoënloos  dood  saai.  En  sentraal  in  hierdie  kort  stukkies,  maar  ook 
sentraal  in  Haasbroek  se  denke  en  tegniek  staan  dié  sin: 

“Sien  jy  die  sterre  daar  in  die  water?  Sê  nou  die  water  is  eintlik  die  lug 
en  wat  ons  dink  is  lug,  is  water.  Dan  sit  ons  mos  onderstebo  in  ’n 
bosserige  gat,  net  soos  bosluise  onder  ’n  koei  se  stert!” 

By  Haasbroek  is  die  abstrahering  die  vernietiging  van  die  illusie  deur  die  oor- 
beklemtoning  van  die  negatiewe. 

2.  Deur  watter  tegniek(e)  in  die  taal  word  hierdie  benadering  (siening) 
onder  woorde  gebring? 

2.1  Gewone  tegnieke  vir  die  herskep  of  die  verplasing  van  ’n  werklikheid  is 
a)  die  metaforiek  (’n  eie  siening  van  die  werklikheid  word  ver-beeld,  d.w.s. 
die  werklikheid  word  getransponeer);  b)  die  ironie  (’n  teenspraak  tussen 
betekenis  en  bedoeling,  d.w.s.  die  werklikheid  word  blootgelê  of  ontmasker); 
c)  die  parodie  (’n  herskepping  van  een  werklikheid  t.o.v.  ’n  ander, 
gewoonlik  as  wisselspel  tussen  erns  en  humor,  d.w.s.  ’n  kontrastering  van  een 
werklikheid  met  ’n  ander). 

A1  drie  hierdie  taalvorme  het  in  gemeen  die  verplasing  van  die  gewone  werk- 
likheid,  en/of  die  versteuring  daarvan,  en/of  die  aanbied  van  ’n  nuwe  (of 
bepaalde)  perspektief  daarop.  By  Haasbroek,  soos  by  Paulus  deur  ’n  spieël  in 
’n  raaisel,  is  eintlik  alles  ten  dele  waar! 

Haasbroek  se  siening  van  die  mens  is  negatief,  gereduseer  tot  die  oer- 
elemente  van  geweld  en  die  seksuele.  Alles  word  hierteenoor  getransponeer, 
en  as  sodanig  het  dit  — in  die  ruimste  sin  van  die  woord  — ’n  metaforiese 
kwaliteit.  En  in  die  deurlopende  blootlê  van  die  menslike  oneerlikheid, 
wellus  en  huigelaiy,  verkry  talle  van  sy  verhale  ’n  siniese  toon  en  kan  dit  as  ’n 
bepaalde  graad  van  ironie  beskou  word.  (Vgl.  ’n  puik  verhaal  soos  Die 
Begeerlikheid  van  die  vlees  waar  die  on-  en  teen-natuurlike  handelinge  van 
die  karakters  skerp  kontrasteer  met  die  “natuuriikheid”  van  die  natuur.) 
Maar  ook  is  daar  telkens  by  Haasbroek  die  herleiding  van  die  hele  lewe  tot  ’n 
negatiewe  essensie,  m.a.w.  die  werklikheid  wat  hy  aanbied  verwys  weer  en 
weer  na  nog  ’n  werklikheid,  en  hierin  lê  inderdaad  ook  iets  van  die  parodie, 
hoe  gering  ook.  (Vgl.  die  sensitiewe  verhaal  van  Sipho  wat  die  stryd  met  die 
slang  voer,  en  oorwin.  Hier  is  daar  oënskynlik  tog  ’n  positiewe  kommentaar, 
maar  is  daar  in  die  onverwagte  nie  tog  iets  van  ’n  hoogs-gesofistikeerde 
“gekskeerdery”  met  die  leser  nie?) 

lets  van  die  metaforiese,  sowel  as  ironiese  en  parodiërende  elemente  is  te 
vinde  by  Haasbroek.  Maar  dit  beantwoord  nog  nie  volledig  die  vraag  na  die 
tegniek  by  Haasbroek  nie. 

2.2  Haasbroek  skryf  teen  die  agtergrond  van  ’n  hele  ontwikkelingslyn  binne 
die  Afrikaanse  kortkuns.  Dit  is  ’n  lang  pad  van  Van  Melle  af  tot  by  A.H.  de 
Vries  en  Chris  Barnard.  Jan  Rabie  met  sy  21  het  die  abstrakte  vertel- 
aanbieding  in  Afrikaans  momentum  gegee,  A.H.  de  Vries  het  die  geabstra- 
heerde  vorm  netjies  gekombineer  met  die  suiwere  storiekuns,  Chris  Barnard 
het  die  neutrale  vorm  gebruik  vir  (by  geleentheid)  ’n  abstrakte  inhoud,  en 
Hennie  Aucamp  het  sowel  die  gewone  storievertelling  gebruik  om,  na  my 

eerlike  mening,  die  mooiste  (opsetlik  die  “mooiste”)  stories  in  Afrikaans  te 
skryf.  En  binne  hierdie  mosaïek  moes  Haasbroek  ’n  eie  identiteit  skep.  Sy 
vorm  is  ’n  geskakeerdheid  van  die  gewone  en  die  abstrakte,  sy  inhoud  is 
enersyds  verhaal,  andersyds  idee. 

Van  net  so  veel  belang  as  die  agtergrond  van  die  kortverhaalkuns,  is  die 
poëtiese  “Umwelt”  waarbinne  Haasbroek  skryf.  Hier  dui  ek  veral  op  N.P. 
v.W.  Louw  en  Breytenbach.  By  Van  Wyk  Louw  is  daar  in  die  inleidingsgedig 
tot  Tristia  die  duidelike  ontwikkelingslyn  van  ont-beelding.  Die  beeld  word 
self  geabstraheer  en  wat  na  hierdie  gisting  en  suiwering  oorbly,  is  ’n  nuwe 
geabstraheerde  werklikheid  wat  as  abstrakte  (as  modale  wens)  bly  bestaan: 

VOORSPEL  1950 

Miskien  sal  ek  die  wingerd  prys 
en  nooit  meer  van  hom  drink 
en  net  in  ’n  verbeelde  glas 
die  koel  gedagte  skink: 

dié  wat  in  jare  donkerte 
sy  wynsteen  kon  laat  sak 
en  niks  wat  somers  is  meer  het 
nie  pit  nie  dop  of  rank: 

miskien  nog  van  Gods  weë  weet: 

— Sy  paaie  en  Sy  pyn: 
maar  ingewikkeld  alles  ken 
en  mens  wil  wees  ën  rein. 

Baie  anders  kry  ’n  mens  iets  van  hierdie  selfde  verplasing  via  die  beeld  (of: 
die  taal)  van  ’n  bepaalde  feitlikheid  tot  ’n  abstrakte  neerslag  by  Breyten 
Breytenbach. 

Uit  Die  Huis  van  die  Dowe: 

want  dan  bly  daar  net  woede,  wanhoop  en  pyn 
maar  die  sterkste  hiervan  is  die  pyn; 
want  as  jy  die  pyn  nie  het  nie 
word  jy  ’n  klinkende  simbaal: 

’n  bok  sonder  baard  ingelê  in  ’n  blik 
met  al  die  oplossings  op  papier 
in  jou  mond 

(Uit:  /Ir's  Poetica) 

In  dié  gedig  word,  n.a.v.  1 Kor.  13,  in  uiterlike  vorm  ’n  bepaalde  werklik- 
heidsgegewe  nagedig.  Maar  i.p.v.  geloof,  hoop  en  Hefde  is  hier  woede, 
wanhoop  en  pyn.  Die  klinkende  simbaal  is  nog  steeds  die  niksseggende,  hol 
geluid.  Nadie  dubbelpunt  volg  daar  egter  ’n  radikale  oorgang  — oënskynlik 
’n  soort  onsin.  Maar  die  blik  korrespondeer  met  die  simbaal,  die  bok  sonder 
baard  is  gestroop  van  sy  essensie,  iets  wat  ingelê  is,  is  volkome  daadloos 

(passief),  en  papieroplossings  in  jou  mond  is  ’n  leë  vorm  van  praat,  ’n  dood- 
gewone  klakkelose  ná-praat.  M.a.w.,  die  getransponeerde  deel  (die  beeld- 
deel)  van  die  gedig  is  in  direkte  opvolging  van  die  stel-deel,  wat  op  sy  beurt  ’n 
herskrywing  (’n  implisiete  metafoor)  is  van  ’n  bekende  Bybel-gedeelte.  Nog 
’n  met-ander-woorde:  deur  ’n  implisiete  teenstelling  (liefde,  geloof,  ens. 
teenoor  pyn,  wanhoop,  ens.)  word  ’n  nuwe  en  bewuste  werklikheid  geskep 
feí'noor  (miskien  naasl)  die  idilliese,  die  ideale,  die  geïllusioneerde  werklik- 
heid.  Maar  hierdie  totaal-werklikheid  word  beperk  (soms  gelokaliseer)  tot  ’n 
stukkie  skerp  en  wrede  feitelikheid:  vandaar  die  bevestiging  en 
verduideliking  van  die  oorspronklike  idee  deur  die  daadloosheid  van  ’n 
napratende  ingelegde  bok  sonder  sy  (essensiële)  baard.  ’n  Tegniek  dus  van 
teenstelling  en  kontra-teenstelling.  In  praktiese  terme:  ’n  bekende  werk- 
likheid  teenoor  ’n  praktiese  situasie,  geaksentueer  (belig)  deur  ’n  feitelike 
bewys,  ’n  feitelike  gegewe.  En  hier  lê  die  sleutel  vir  die  taalkundige  tegniek 
van  Haasbroek.  Illusies  word  vernietig  deur  uit  te  wys  wat  die  normale 
veronderstel  is  om  te  wees,  skerp  gekontrasteer  met  ’n  stuk  wrede  en 
skokkende  werklikheid.  Daarom  die  brute  geweld,  die  direkte  en  onver- 
bloemde  seks,  die  feit  van  abnormaliteit  en  verstandelike  vertraagdheid,  en 
die  versteurde  mense-verhoudings.  Të  íaalkundig  bewoord  sou  ’n  mens  kon 
sê  dit  is  ’n  geval  van  normale  grammatikaliteit  met  ’n  versteurde  semantiek; 
“menslik”  bewoord  sou  ’n  mens  kan  sê  dit  is  die  gewone  lewe  met 
oorbeklemtoning  van  die  negatiewe  magte  in  die  mens. 

Hierdie  negatiewe  en  direkte  stelwyse  verklaar  ook  dat  die  keuse  van  woorde 
volkome  ongémhibeerd  is  en  dat  die  skrywer,  soos  Breytenbach,  talle  nie- 
eufemismes  gebruik.  Dit  skep  ’n  konkrete  uiterlike,  en  dra  by  om  alle  illusies 
te  vernietig. 


Die  werklikheid  vertoon  op  die  oppervlak  so  normaal,  so  goed  georganiseer. 
Maar  krap  hom  oop,  en  merk  sy  versteurdheid,  sy  chaos.  (Vgl.  bv.  Die 
Hinderlaag  in  Roofvis  oor  die  seuns  wat  besig  is  met  militêre  oefeninge.)  En 
dit  is  w'at  Haasbroek  doen:  hy  stroop,  maak  oop  en  verbloem  niks,  ook  nie  in 
die  taal  nie.  Soos  Van  Wyk  Louw  en  Breytenbach  wil  hy  deurloop  tot  by  die 
essensie.  Die  mens  is  op  die  ou  end  tog  “buffel”,  al  is  dit  “buffel  van  die 
metafisika”.  (Vgl.  D.J.  Opperman  se  Vuurbees  uit  Dolosse.) 

3.  Haasbroek  het  reeds  knap  werk  gelewer.  Maar  iewers  ontbreek  ’n  vol- 
tooiing,  die  wingerd  is  nog  nie  “koel  gedagte”  nie.  Kwaad  teenoor  Goed  is  té 
veel  Kwaad  x Kwater.  Die  oer-balans  is  iewers  versteur.  Die  hoop  ontbreek. 
En  al  is  dit  nou  nog  soos  deur  ’n  spieël  in  ’n  raaisel,  wil  ’n  mens  darem  weet 
dat  jy  iewers  ook  van  aangesig  tot  aangesig  sal  kan  sien.  Waar  is  die  perspek- 
tief,  waar  die  humor? 


’n  Baie  subjektiewe  oordeel,  inderdaad.  Maar  iewers  wil  ek  nog,  soos 
Boerneef  sê,  ’n  skerm  in  die  Kro  hê  met  volop  kos  en  volop  tyd. 


Met  die  volledige  wete  van  wat  die  gedisillusioneerde  wêreld  en  mens  is,  wil 
ek  darem  graag  oorbly  met  die  uitdaging  om  dié  grouheid  te  kán  ontvlug: 

Maak  maats  met  Krogoed  as  dit  lyk  na  lol 
leer  stilkyk  en  stilluister  en  stilpraat 
en  needrig  wees  en  maak  oop  jou  hart 
laat  die  ruimte  en  die  stilte  binnekom 
laat  die  kleure  en  die  stemme  binnekom 
maar  is  jy  mans  genoeg  om  dit  te  leer 
is  dit  te  laat  jy  nie  geborestaat 
om  maats  te  maak  met  Krogoed  as  dit  lyk  na  lol 

(Sesde  Hoepel  35) 
Universiteit  van  Kaapstad 

HELENA  LIEBENBERG 


“Dis  sowaar  die  ene  Grieks“ 

Wanneer  daar  indringend  gekyk  word  na  die  ryk  Afrikaanse  idiomeskat 
en  vaste  uitdrukkings,  word  dit  duidelik  dat  dié  taal  in  daardie  opsig  nie 
slegs  op  eie  bodem  ’n  interessante  ontwikkeling  toon  nie:  die  oorgrote 
meerderheid  idiomatiese  uitdrukkings  is  erfgoed  uit  ’n  ver  verlede  en  heelwat 
daarvan  kan  selfs  teruggevoer  word  tot  die  antieke  Griekse  en  Romeinse 
geskiedenis.  Veral  die  Klassiek-Griekse  mitologie  en  volkslegendes  is  hier 
van  belang:  die  uitgebreide  gode-hiërargie  se  inmenging  op  aarde  het  dikwels 
verreikende  gevolge  vir  die  sterflinge  gehad;  maar  dan  was  daar  ook  bínne 
hierdie  hiërargie  soveel  voorbeelde  van  “tipies-menslike”  optrede  aan  die 
kant  van  die  gode:  jaloesie,  twis,  liefde,  haat,  smart,  ens. 

In  hierdie  artikel  word  aandag  gegee  aan  die  geërfde  invloed  van  die 
Griekse  mitologie  en  legendes  op  die  Afrikaanse  idiomebesit.  Daar  word  nie 
alleen  gelet  op  die  eienaam  nie,  maar  die  verhaal  daaromheen  geweef,  word 
ook  kortliks  geskets.  Heel  dikwels  blyk  dit  dat  veral  die  eiename  van  die 
Griekse  gode  en  helde  aanleiding  gegee  het  tot  die  vorming  van  ander, 
alledaagse  gebruikswoorde.  Terwillevan  ’n  (gewaande?)  orde  is  die  leksikale 
items  alfabeties  gerangskik,  maar  waar  twee  of  meer  geskiedenisse  deureen- 
vloei,  word  die  uitdrukking  onder  die  “toonaangewende”  item  geplaas. 

ACHILLES 

Achilleshiel:  “kwesbare  plek;  swak  punt”.  Ook:  hiel  van  Áchilles.  Achilles, 
een  van  die  helde  van  Homeros  se  “Ilias”,  was  die  seun  van  Peleus  en 
Thetis.  Hy  het  tydens  die  Trojaanse  Oorlog  baie  heldedade  verrig  maar 
ook  hierin  sy  lewe  verloor;  dit  het  so  gekom: — Na  die  dood  van  die 
Trojaanse  held  Hektor,  en  die  aanval  deur  Amasones  waar  die  Grieke 
oorwin  het,  nader  die  dood  van  Achilles:  die  dood  wat  lank  reeds  tevore 
deur  sy  moeder  voorspel  is.  Hy  kon  nie  maklik  gewond  word  nie,  want 
op  sy  hele  liggaam  was  daar  net  een  kwesbare  plek,  naamlik  sy 
hakskeen.  Dit  het  so  gebeur:  na  sy  geboorte  het  sy  moeder  hom  in  die 
Stux-river  gedoop  en  hom  op  dië  manier  onsterflik  gemaak,  maar  sy  het 
hom  aan  sy  hak  vasgehou  sodat  die  water  nie  daaroor  gespoel  het  nie: 
sodoende  het  dit  ’n  kwesbare  plek  geblyk.  Alleen  die  gode  het  hierdie 
geheim  van  Achilles  geken.  Toe  Achilles  weer  eens  tydens  diê  Oorlog  die 
Trojane  voor  hom  uitgedryf  het  gedurende  ’n  bloedige  geveg  het  die  god 
Apollo  voor  hom  getree  en  hom  gewaarsku  om  terug  te  val  want  anders 
sal  hy  sy  eie  ondergang  bewerk.  Toe  Achilles  weier  om  gehoor  te  gee, 
word  Apollobaie  kwaad  en  hul  homself  in  ’n  wolk;  hiervandaan  skiet  hy 
’n  pyl  op  Achilles  af  en  wond  hom  in  sy  hakskeen.  Die  Griekse  held  voel 
hoedat  ’n  dodelik  swakheid  oor  hom  kom  en  val  neer  — hy  besef  dat  sy 
einde  daar  is.  In  ’n  laaste  poging  dood  hy  nog  talle  Trojane.  Toe  hy  dit 
nie  meer  kon  volhou  nie,  dien  Paris  hom  die  genadeslag  toe. 

achillespees 

achillespeesrefleks 

achillodinie 

achillotomie 

ADONIS 

= “’n  mooi,  dikwels  pronkerige,  jongman” 

Dit  was  ’n  oorspronklike  Feniciese  god  wat  via  Ciprus  in  die  Griekse 
mitologie  gekom  het  as  ’n  buitengewone  mooi  jongeling,  die  beminde 
van  Aphrodrite;  sy  vroeë  dood  deur  ’n  wildevark  het  roufeeste,  die 
“Adonia”,  onder  die  vroue  laat  ontstaan;  waarskynlik  simboliseer  sy 
mite  die  kortstondigheid  van  die  lente.  ’n  Adoniese  vers  is  ’n  vers  wat 
bestaan  uit  ’n  daktilus  en  ’n  spondeus  of  uit  ’n  daktilus  en  ’n  trogeus,  so 
gedoen  weens  die  waarskynlike  gebruik  van  die  maat  in  die  klaagliedere 
op  die  dood  van  Adonis. 
adonisblaar 
adonisblom 
adonisroos 
adoniseer 

adoons  (ironiese  benaming  vir  ’n  bobbejaan) 

(Etimologie:  Grieks:  Adónis  <Fenicies:  adón  = “meester,  heer”) 
AMASONE 

= “’n  strydlustige/heldhaftige/managtige  vrou” 

Dit  verwys  na  ’n  ras  of  volk  van  strydbare  vroue,  vermoedelik  uit  Skithië 
of  Klein-Asië  wat  in  hulle  staat  heerskappy  gevoer  het,  en  onder  leiding 
van  ’n  koningin  oorlog  gevoer  het. 

amasonemier  (enigeen  van  ’n  geslag  miere  wat  die  larwes  en  nimfe  van  ander 
miersoorte  wegvoer  om  hulle  later  as  slawe  te  gebruik) 
amasonerok  (’n  lang  damesryrok) 
amasoon 
amasoons 

(Etimologie:  Latyn:  Amázon  <Grieks;  vgl.  magh-  = “om  te  veg”  <Ou- 
Iraans  *ha-maz-an-  = “die  vegter”  (*ha-  = “die”),  moontlik  ontleen  deur 
Grieks  as:  Amazón  = “amasone”) 

APOLLO 

= “’n  mooi  (jong)man;  toonbeeld  van  manlike  skoonheid” 

Hy  was  een  van  die  belangrikste  Olimpiese  gode,  seun  van  Zeus  en  twee- 
lingbroer  van  Artemis;  die  god  van  veral  boogskiet,  voorspelling,  poësie, 
musiek,  skoonheid,  geneeskunde,  ens.  van  oorsprong  uit  Licië  en  soms 
vereenselwig  met  Baál,  die  songod  van  die  Tiriërs;  hy  was  ook  die  god 
van  lig  — geestelik  en  stoflik  en  is  ook  deur  die  Romeine  vereer. 

A pollies 
Apollinies 
apollonikon 
apollonion 
apollo  (vlinder) 

ARACHNE 

Volgens  die  mitologie  het  daar  eenmaal  in  Lidië  ’n  meisie  met  die  naam 
“Arachne”  gewoon.  Sy  was  van  nederige  afkoms,  maar  sy  was  landswyd 
bekend  en  beroemd  daarvoor  dat  sy  so  goed  kon  weef;  ’n  mens  kon  sien 

dat  die  godin  Athena  self  vir  haar  leer  weef  het.  Sy  het  egter  ontken  dat 
Athena  haar  geleer  het  en  beweer  selfs  dat  sy  beter  as  die  godin  is.  Sy 
daag  Athena  uit  om  met  haar  mee  te  ding.  Athena  beeld  in  haar  weef- 
stuk  die  wedstryd  tussen  haar  en  Poseidon  om  die  besit  van  Attika  uit. 
Arachne  kies  as  tema  die  liefde  wat  verskillende  gode  vir  sterflike  vroue 
gehad  het  en  die  maniere  waarop  die  gode  hulle  geliefdes  verlei  het. 
Athena  is  woedend  dat  Arachne  haar  kuns  so  misbruik  om  die  swak- 
hede  van  die  gode  voor  te  stel.  Sy  skeur  die  pragtige  stuk  weefwerk 
stukkend  en  slaan  Arachne  met  haar  weefstoel  oor  die  kop.  Hierna 
probeer  Arachne  selfmoord  pleeg  deur  haarself  op  te  hang.  Athena  kry 
haar  jammer  en  sê  dat  sy  kan  voortlewe,  maar  dat  sy  altyd  so  in  die  lug 
sal  bly  hang.  Hierop  sprinkel  Athena  towerwater  oor  Arachne  en 
dadelik  verander  sy  in  ’n  spinnekop:  en  s6  gaan  sy  voort  om  haar  kuns  te 
beoefen. 

Arachnida,  Arachnoidea,  Aragnides 

arachnoidea 

aragnefohie 

aragnitis 

aragnoïed 

aragnologie,  aragnoloog 
ARGUS 

Argusoë  = “skerpsiende,  waaksame  oë,  soos  dié  van  Argus,  waaraan  niks 
ontgaan  nie;  gewoonlik  met  die  gedagte  aan  wantroue  of  afguns” 

Argus  was  ’n  mensagtige  monster  wat  honderd  oë  oral  op  sy  kop  gehad 
het  en  waarvan  net  twee  op  ’n  slag  geslaap  het.  Hy  is  deur  Hera 
aangestel  as  bewaker  van  lo,  Zeus  se  geliefde  wat  deur  hom  (Zeus)  in  ’n 
wit  vers  verander  was  sodat  sy,  lo,  aan  Hera  se  wraak  kon  ontkom.  Zeus 
beveel  Hermes  om  Argus  dood  te  maak.  Hemies  verander  homself  in  ’n 
herder  en  speel  op  sy  fluit  vir  Argus  waar  hy  lo  in  die  veld  laat  wei. 
Hermes  begin  allerhande  verhale  vertel  en  so  mooi  op  sy  fluit  te  speel  dat 
Argus  lomerig  raak  en  al  hoe  meer  van  sy  oë  toegaan.  Met  groot  inspan- 
ning  hou  hy  egter  nog  altyd  ’n  paar  oop  totdat  die  god  hom  eindelik 
heeltemal  aan  die  slaap  sus  met  ’n  verhaal  oor  die  uitvinding  van  die 
fluit.  Toe  Hermes  sien  dat  al  sy  oë  toe  is,  neem  hy  sy  swaard  en  kap 
Argus  se  kop  af.  Na  sy  dood  is  sy  oë  deur  Hera  geplaas  in  die  stert  van  ’n 
pou  aan  haar  gewy. 
argus  (fisant/voël) 
arguspou 
argusvis 
argus(vlinder) 

ARIADNE 

Die  draad  van  Ariadne  — “’n  hulpmiddel  om  uit  netelige  omstandighede  te 
kom” 

Sy  w'as  die  dogter  van  Minos,  koning  van  Kreta,  wat  op  verskeie  plekke 
in  Griekeland  as  natuurgodin  saam  met  Dionysus  vereer  is;  sy  het  aan 
Theseus  ’n  rol  garing  gegee  om,  vir  die  geval  dat  hy  die  Minotaurus 
dood,  sy  weg  uit  die  labirint  terug  te  vind,  en  het  later  met  hom  na  Naxos 
gevlug.  Theseus  ontvang  hier  ’n  goddelike  waarskuwing  dat  Ariadne 

bestem  is  om  die  bruid  van  die  god  Dionysus  te  word  en  dat  hy  haar  op 
die  eiland  moet  agterlaat.  Theseus  treur  baie  oor  die  verlies  van  sy 
geliefde.  Volgens  een  mite  het  sy  hier  die  vrou  van  Dionysus  geword  wat 
haar  bruidskrans  as  sterrebeeld  aan  die  hemel  geplaas  het. 

ATLAS 

= “iemand  wat  ’n  groot  las  dra  en  op  wie  die  hele  verantwoordelikheid 
rus’’ 

Volgens  die  mitologie  was  hy  ’n  Titan  wat  veroordeel  was  om  die  hemel- 
gewelf  op  sy  skouers  te  dra. 

atlas  ( 1)  (versameling  van  geografiese  kaarte  in  boekvorm  — so  genoem  na  ’n 
landkaarteboek  uitgegee  deur  Mercator  in  1595  met  ’n  simboliese  voor- 
stelling  van  Atlas  wat  die  wêreldbol  op  sy  skouers  dra) 
atlas  (2)  (die  boonste  halswerwel  waarop  die  kop  rus) 
atlasmot 

AUGIASSTAL 

= “’n  uiters  moeilike  en  onaangename  taak;  ’n  vuil  boel  wat  beredder 

moet  word;  ’n  moeilike  werk/reusewerk  goed  verrig’’ 

Augias,  die  koning  van  Elis,  het  drieduisend  beeste  in  sy  stal  gehou 
sonder  om  die  mis  van  dertig  jaar  lank  te  verwyder.  Hercules/Herakles 
kry  die  opdrag  van  Eurystheus  om  die  veestal  skoon  te  maak.  Hy  laat  die 
riviere,  nl.  die  Alpheus  en  die  Peneus  eers  ineen  vloei  en  het  die  water 
daarvan  vervolgens  deur  die  stal  laat  stroom,  sodat  dit  op  hierdie  manier 
skoon  gekom  het. 

ECHO 

Volgens  die  mitologie  is  sy  die  verpersoonliking  van  die  weerklank.  Echo 
was  ’n  bergnimf  in  Beosië  wat  Pan  se  liefde  versmaai  het,  waarop  hy  die 
herders  waansinnig  gemaak  het  sodat  hulle  haar  verskeur  het  en  waarna 
haar  ledemate  nog  altyd  gesinghet.  Volgens  ’n  ander  mite  het  Narcissus 
(vgl.  aldaar)  haar  versmaai  en  toe  het  sy  van  verdriet  weggekwyn  totdat 
daar  niks  van  haar  oorgebly  het  as  net  haar  stem  nie;  dit  was  ’n  straf  wat 
haar  opgelê  is  deur  Hera  omdat  Echo  dikwels  vir  Hera  aan  die  praat 
gehou  het  terwyl  Zeus  hom  met  die  nimfe  vermaak  hët. 

í’Sgo 

cggoheeld 

(’ggodig 

(’ggo-effek 

eggqfrasie 

eggogewelf 

eggokamer 

eggokelder 

eggokinesie 

eggolalie 

eggolood 

eggomatisme 

eggometrie 

eggopatie,  ens. 

EROS 

Dit  is  die  Griekse  naam  vir  die  god  van  die  liefde  (in  Latyn  Amor  of 
Cupido).  die  seun  van  Aphrodite  en  Ares.  Eros  word  voorgestel  as  ’n  vrolike, 
ondeunde,  gevleuelde  knaap,  wat  met  pyl  en/of  koker  en  boog  of  ’n 
fakkel  gewapen,  die  harte  van  mense  tref  en  wat  die  verwekker  van 
verliefdheid  is.  Eros  word  beskou  as  die  minnegod.  Die  sprokie  van  Eros 
en  Psyche  is  bekend  uit  die  “Metamorfoses”  (IV,  20)  van  Apuleius, 
waarvolgens  Psyche,  die  jongste  van  drie  koningsdogters,  in  liefde 
meegevoer  word  deur  die  onsigbare  god  Eros,  wat  haar  egter  verlaat  toe 
sy  op  aandrang  van  haar  susters  begeer  om  sy  gestalte  te  sien  en  eers 
terugkeer  nadat  sy  deur  lange  lye  van  skuld  gereinig  is;  in  die  Hellenis- 
tiese  tyd  is  dit  simbolies  beskou  as  die  beskrywing  van  die  dwaaltogte  en 
beproewinge  van  die  siel,  en  dikwels  is  dit  gebruik  as  tema  van  die  kuns. 
(Etimologie:  Latyn:  Eros  <Grieks:  eros  = “liefde,  begeerte’’) 
erotes 
erotica 
eroticum 
erotiek 
eroties 
erotikus 
erotisering 
erotisme 

erotodromomanie 

erotofobie 

erotogeen 

erotograaf 

erotomanie 

HELIOS 

Volgens  die  Griekse  mitologie  is  dit  die  naam  van  die  songod,  seun  van 
Hyperion  en  Thea,  broer  van  Eos  en  die  maangodin  Selene  en  die  vader 
van  Phaethon.  Volgens  Homeros  sien  en  hoor  Helios  alles.  In  die  móre 
styg  hy  uit  die  Oosteroseaan  na  die  hemel  op  en  saans  daal  hy  weer  in  die 
Westeroseaan  af.  Gedurende  ’n  later  tydperk  is  Helios  met  Phoebus 
Apollo  vereenselwig  met  die  drywer  van  ’n  goue  wa  met  vier  wit,  vlam- 
snuiwende  perde  vooraan  wat  uit  sy  skitterende  oosterpaleis  die  hemel 
inry  om  daarna  in  sy  westerpaleis  af  te  daal  en  daarvandaan  in  die  nag 
in  ’n  goue  boot  na  die  ooste  terug  te  keer.  Die  haan  was  aan  Helios  gewy, 
by  voorkeur  is  aan  hom  wit  diere  geoffer  en  hy  is  op  baie  plekke  in  Ou- 
Griekeland  vereer,  veral  op  Rhodus  waar  sy  meer  as  300  meter  hoë 
koperkolossus  gestaan  het. 

(Etimologie:  Grieks:  Hëlios  <hëlios  = “die  son”) 

heliochromie 

heliqfiel 

heliograaf 

heliogram 

heliogravure 

heliologie 

heliometer 

heliostaat 


57 


heliotroop,  ens. 

helium  (plus  samestellings) 

HERCULES/  HER  AKLES 
= “iemand  (of  iets)  wat  besonder  sterk  is” 

Hy  was  die  seun  van  Zeus  en  ’n  sterfling  Alkmene,  halfgod  by  die  Grieke 
en  die  nasionale  held  van  ou  Griekeland.  Hy  was  die  beskermer  van  die 
atletiek  en  van  reis,  en  draer  van  die  kultuur.  Hercules  was  verder  die 
beliggaming  van  manlike  krag  en  geduldige  uithouvermoë,  bedeel  met 
baie  ander  deugde  soos  moed,  energie  en  meegevoel  na  aanleiding 
waarvan  hy  later  onder  die  gode  opgeneem  is.  Hy  is  veral  bekend  weens 
die  verrigting  van  baie  bomenslike  dade,  veral  die  uitvoer  van  die 
“Twaalf  Take”,  take  wat  weens  Hera  se  vyandigheid  deur  koning 
Eurystheus  aan  hom  opgelê  is,  nl.: 

1.  die  verwurg  van  die  Meneïese  leeu 

2.  die  doodmaak  van  die  Hydra  van  Lerna 

3.  die  vang  van  die  Erymantiese  swyn 

4.  die  vang  van  die  Arkadiese  hinde 

5.  die  wegjaag  van  die  Stymphaliese  voëls 

6.  die  reiniging  van  die  stalle  van  Augias 

7.  die  vang  van  die  mensvretende  perde  (merries)  van  Diomedes 

8.  die  vang  van  die  stier  van  Kreta 

9.  die  roof  van  die  gordel  van  Hippolyte 

10.  die  doodmaak  van  die  reus  Ceryon 

1 1 . die  roof  van  die  goue  appels  uit  die  tuin  van  die  Hesperides 

12.  die  weghaal  van  Cerberus  uit  die  onderwêreld 

In  die  klassieke  letterkunde  word  die  figuur  o.m.  behandel  deur 
Sophokles,  Euripides,  Aristophanes,  Seneca,  en  in  die  beeldende  kuns 
word  hy  gewoonlik  voorgestel  as  ’n  besonder  sterk,  forsgeboude,  naakte 
man,  met  ’n  leeuyel  oor  die  arm  en  ’n  knots  in  die  hand.  Die  Siiile  vati 
Hercules  is  die  benaming  vir  die  voorgebergte  aan  weerskante  van  die 
Straat  van  Gibraltar  wat  in  die  Oudheid  veronderstel  is  om  deur 
Hercules  daar  geplaas  te  gewees  het. 

herculesarheid 

herculeshrons 

Herculesfiguur 

herculeskewer 

herculeskrag 

Herculestipe 

herculestou 

herculeswerk 

herkullies 

HERMAPHRODITUS 

Hy  was  die  seun  van  Hermes  en  Aphrodite  wat  verenig  geraak  het  met 
die  nimf  Salamacis  binne  een  liggaam;  hy  word  dus  as  half  man,  half 
vrou  voorgestel  omdat  hy  albei  geslagte  in  een  liggaam  gedra  het. 

(Etimologie:  Grieks:  Herm(es)  + Aphrodite  >Hermaphroditus) 

hermqfrodiet 

hermqfrodities 

hermqfroditisme 

LABIRINT 

= “’n  verwarde,  ingewikkelde  saak”  (ook:  “doolhof;  deel  van  die 

inwendige  gehoororgaan”) 

Daidalos  was  die  beroemdste  bouer  en  beeldhouer  van  sy  tyd,  en  daar  is 
gesê  dat  hy  die  eerste  man  was  wat  standbeelde  gemaak  het.  Na  die 
ongelukkige  moord  op  sy  leerling  en  mededinger  Talos,  vlug  hy  na  Kreta. 
Koning  Minos  van  Kreta  vra  Daidalos  om  ’n  plek  te  bou  waarin  die 
gruwelike  Minotaurus,  wat  half  mens  en  half  bul  was,  gehou  kon  word. 
Hierop  bou  Daidalos  die  Labirint,  ’n  doolhof  met  soveel  kronkelende  gange 
dat  niemand  wat  daarin  beland  het,  ooit  weer  sy  weg  na  buite  kon  vind  nie. 
Daarin  kan  die  Minotaurus  met  veiligheid  opgesluit  word.  Later  het  Theseus 
die  ondier  in  die  Labirint  gedood.  (Vergelyk  die  Draad  van  AriadneJ 

LEWENSDRAAD 

Die  lewensdraad  afsny  = “sterf  ’ 

Hierdie  uitdrukking  se  oorsprong  word  gevind  in  die  geloof  aan  die 
Skikgodinne,  nl.  Kloto,  Lachesis  en  Atropos.  Kloto  spin  die  lewensdraad, 
Lachesis  lei  die  draad  uit  die  spinwiel  en  dit  word  deur  Atropos  deurgesny. 
Die  Skikgodinne  was  die  godinne  van  die  Noodlot  en  beskik  oor  die  lewe  van 
mense.  Op  die  presiese  oomblik  dat  die  lewensdraad  gesny  word,  sterf  daar 
’n  persoon.  Die  opvatting  dat  elkeen  van  die  drie  godinne  ’n  besonderse  taak 
gehad  het,  dagteken  eers  uit  die  Middeleeue. 

(Etimologie: 

Kloto:  Grieks:  Klothó  = “spinster”  < klothein  = “om  te  spin” 

Lachesis:  Grieks:  Lakhesis  = “beskikster  van  die  lot”  < lakhein< 
lakhanain  = “om  te  verkry  deur  lotwerping” 

Atropos:  Grieks:  atropos  = “onbuigbaar”:  a = “nie”  + trop-  stam  van 
tropein  = “om  terug  te  draai”) 

MIDAS 

= “iemand  wat  geldelik  baie  suksesvol  is;  ’n  gierigaard” 

Midas,  die  koning  van  Frigië  het  eenmaal  aan  Bacchus  ’n  groot  guns 
bewys.  Uit  dankbaarheid  het  die  god  gesê  dat  Midas  enigiets  kon  wens  wat 
hy  wou  en  dat  dit  vervul  sou  word.  Midas  wens  toe  dat  alles  w aaraan  hy  raak 
in  geel  goud  sal  verander.  Hoewel  die  god  teleurgesteld  was  oor  so  ’n  dwase 
wens,  staan  hy  dit  tog  toe.  Midas  het  egter  nie  vooraf  aan  die  gevolge  van  sy 
wens  gedink  nie.  Hy  is  die  rykste  man  in  die  wêreld  maar  ook  die  ongeluk- 
kigste:  hy  kan  niks  eet  of  drink  nie,  want  alles  word  goud.  Te  midde  van  sy 
rykdom  sou  hy  van  honger  omgekom  het  as  Bacchus  nie  medelye  met  sy 
smekinge  gehad  het  nie.  Op  bevel  van  hom  gaan  was  Midas  hom  in  die  rivier 
wat  verby  Sardis  vloei  en  Midas  se  wonderkrag  gaan  op  die  rivier  oor.  Sedert 
dié  tyd  voer  dit  goudstof  in  sy  waters  saam. 

MUSE 

Volgens  die  mitologie  was  die  muse  die  godinne  van  die  sang,  digkuns 

en  digterlike  inspirasie.  Hulle  was  die  nege  dogters  van  Zeus  en  Mnemosyne 
waarvan  elkeen  heerskappy  gehad  het  oor  ’n  bepaalde  kuns  of  wetenskap. 
Hulle  was  die  volgende: — 

1 . Kalliope 

Sy  was  die  muse  van  epiese  poësie 

(Etimologie:  Latyn  <Grieks:  Kalliopë  = “met  ’n  pragtige  stem’’ 

Kalli  = “skoonheid”  + ops  = “stem”) 

kalli<kallos  = “skoonheid” 

kalligraaf 

kalligrafeer 

kalligrafie 

kalligrafies 

kallilogie 

kallistenie 

2.  Klio 

Sy  was  die  muse  van  die  geskiedenis  (stories) 

(Etimologie:  Latyn:  Clío<Grieks:  Kleio  = “vertelster”  < kleiein, 
kleein  = “om  te  vertel”) 

3.  Erato 

Sy  was  die  muse  van  liriese  poësie  en  mimiek 

(Etimologie:  Latyn:  Erato<  Grieks:  eratos  = “geliefd”  <eran  = “om 
lief  te  hê”:  verwant  aan:  eros  = “liefde”) 

4.  Euterpe 

Sy  was  die  muse  van  liriese  poësie  en  musiek 

5.  Melponiene 

Sy  was  die  muse  van  die  tragedie 

(Etimologie:  Latyn:  Melpomenë  < Grieks  = “die  singende” 
< melpesthai  = “om  te  sing  van”  < melpein  = “om  te  sing”) 

6.  Polyhymnia 

Sy  was  die  muse  van  sang,  retoriek  en  mimiek 

(Etimologie:  Latyn  <Grieks:  Polumnia  < polumnos  = “vol  wees  van 
liedere”;  poly  = “baie”  + humnos  = “lofode  aan  gode  of  helde”) 

7.  Terpsichore 

Sy  was  die  muse  van  die  dans  en  koorsang 

(Etimologie:  Grieks:  Terpsikhorë:  terpein  = “om  te  plesier”  + khoros 
= “die  dans”);  vgl.  by  khoros  woorde  soos  koor,  koraal,  ens.) 

8.  Thalia 

Sy  was  die  muse  van  die  komedie  en  landelike  poësie 
(Etimologie:  Grieks:  Thaleia  = “die  bloesende  een”  <thallein  = “om  te 
floreer/te  groei” 

9.  Urania 

Sy  was  die  muse  van  die  astronomie 

(Etimologie:  Latyn  < Grieks:  Ourania  = “die  hemelse  een”  <ouranos) 

Daar  is  ook  nog  enkele  ander  leksikale  items  wat  as  etimologiese  verwysine 
muse  as  bron  het;  vergelyk 

amusant.  amuseer,  amusement  (Frans  < Latyn:  ad  + Frans:  muser  = “laat 
staar”) 

mosaïek  (Frans:  mosaique  <Ou-Italiaans:  mosaico  <Middeleeuse  Latyn: 
mosaicus<  Laat-Grieks:  mouseion  = “’n  mosaïek”  < mouseios  = 
“behorende  aan  die  Muse”<Mousa  = “muse”) 
museum  (Latyn:  museum  = “biblioteek,  museum”<  Grieks:  mouseion  = 
“tempel  van  die  Muse’’<  mouseios  = “van  die  Muse”<Mousa  = 
“muse”) 

musiek  (Frans:  musique<  Latyn:  musica<Grieks  mousikê  (tekhnë)  = 
“(kuns)  van  die  Muse”<  mousikos  = “van  die  Muse”<  Mousa  = 
“muse”) 

NARCISSUS 
= “’n  mooi  jongman” 

Narcissuswas  die  seun  van  ’n  riviergod  en  ’n  nimf.  Hy  was  ’n  baie  mooi 
jongman  en  al  die  meisies  was  op  hom  verlief.  Die  nimf  Echo  raak  ook 
dolverlief  op  hom.  Echo  kon  egter  nooit  eerste  begin  praat  nie  maar  kon 
net  altyd  die  laaste  woorde  van  iemand  anders  herhaal.  Hierdie  kwaal 
was  die  gevolg  van  ’n  straf  deur  Hera,  die  vrou  van  Zeus  op  Echo. 

Aangesien  Echo  nie  kon  gesels  nie,  kon  sy  nie  na  Narcissus  gaan  nie  en 
het  hom  net  op  n afstand  gevolg.  Eendag  dwaal  Narcissus  af  van  sy 
makkers  en  terwyl  hy  na  hulle  soek  en  hulle  roep-vra  dat  hulle  bymekaar 
moet  kom,  tree  Echo  vol  vreugde  uit  die  bosse  te  voorskyn.  Narcissus 
verwerp  haar  met  minagting  en  sy  trek  haar  in  die  bosse  terug.  Van  toe 
af  leef  sy  eensaam  in  grotte,  maar  sy  bly  nog  steeds  lief  vir  Narcissus. 
Haar  droefheid  word  al  hoe  groter  en  sy  kwyn  al  hoe  meer  weg  totdat 
eindelik  net  haar  stem  oorbly.  Dié  stem  gaan  voort  om  altyd  die  laaste 
woorde  van  ander  mense  te  herhaal. 

Narcissus  word  egter  gestraf  vir  sy  wreedheid  teenoor  Echo.  Eendag 
kom  hy  by  ’n  pragtige,  ongerepte  fontein  aan  en  sien  sy  beeld  in  die 
water.  Hy  probeer  dit  omhels,  maar  sodra  hy  sy  hande  in  die  water  steek, 
verdwyn  die  jong  man.  Narcissus  kan  hom  nie  van  die  fontein  wegskeur 
nie  en  kwyn  daar;  van  binne  word  hy  deur  ’n  verborge  vuur  verteer. 
Echo  gaan  na  hom  in  sy  sterwensuur  en  herhaal  sy  woorde  aan  sy  spieël- 
beeld,  nl.  “Vaarwel”.  Op  die  plek  waar  hy  gesterf  het,  het  ’n  pragtige 
blom  opgekom  — die  narsing. 

narcisme,  narcissisme 
narcisties,  narcissisties 
narsing 

narsinglelie  (Amarillis) 

NEMESIS 

= “’n  onvermydelike  gevolg” 

Sy  was  die  godin  van  wraak  of  wrekende  geregtigheid 
(Etimologie:  Grieks:  nemein  = “uitdeel”) 
nemesis 

NIMF 

Dit  verwys  in  die  mitologie  na  die  godin  van  riviere,  bosse,  ens.  in  die 
gedaante  van  ’n  bevallige  meisie 

(Etimologie:  Latyn:  nympha  = “nimf ’< Grieks  numphë  = “nimf,  bruid”) 

nimfolepsie 

nimfomaan 

nimfomanie 

NIOBE 

Sy  was  die  vrou  van  Amphion,  koning  van  Thebe.  Hulle  het  sewe  seuns 
en  sewe  dogters  gehad  waarop  Niobe  baie  trots  was.  Sy  vertoorn  die 
godin  Leto  en  dië  stuur  haar  seun  Apollo  om  wraak  te  neem.  Hy  dood 
die  sewe  seuns  met  sy  pyle  en  ten  aanhoor  van  dié  nuus  pleeg  Amphion 
selfmoord.  Daarna  word  ook  die  sewe  dogters  gedood  sodat  slegs  Niobe 
in  haar  smart  alleen  agterbly.  Sy  sit  so  lank  stil  tussen  die  lyke  van  haar 
kinders  en  haar  man  dat  haar  groot  smart  haar  heeltemal  laat  versteen. 
Alleen  uit  haar  oë  stroom  die  trane  onophoudelik.  ’n  Sterk  wairelwind 
raap  haar  op  en  voer  haar  na  ’n  hoë  bergtop  in  haar  geboorteland  Lidië. 
Daar  gaan  sy  nog  steeds  voort  om  die  dood  van  haar  kinders  te  beween. 
niobaat 

niobium  (Nieu-Latyn  < Niobe  — aangesien  die  element  verkry  word  van 
tantaliet  wat  vernoem  is  na  Tantalus,  die  vader  van  Niobe) 

OCEANUS 

Volgens  die  mitologie  was  dit  ’n  Titan  en  god  van  die  buitesee  wat  die 
aarde  omring;  hy  was  ook  die  vader  van  die  riviergode  en  ander  seegode. 
(Etimologie:  Latyn:  Óceanus  <Grieks:  Okeanos  = “’n  groot  stroom  of  vloed 
wat  die  aarde  omring”  (volgens  Homeros)  = “die  groot  wêreldsee”) 

Oseania 

oseanograaf 

oseanograjie 

OEDIPUS 

Koning  Laios  en  sy  vrou  Jokasta  het  in  die  stad  Thebe  regeer.  Nadat 
hulle  lank  kinderloos  was,  is  hul  seun  Oedipus  gebore.  As  gevolg  van  die 
voorspelling  van  die  Orakel  van  Delphi  dat  die  seun  sy  vader  sou  dood, 
besluit  die  ouers  om  die  kind  in  die  veld  te  laat  omkom.  Deur  ’n  same- 
loop  van  omstandighede  bly  die  seun  leef  en  word  later  in  Korinthe  deur 
die  koningspaar  Polubos  en  Merope  aangeneem  en  grootgemaak. 

Toe  Oedipus  op  ’n  stadium  te  hore  kom  dat  hy  nie  die  seun  van  die 
koning  Polubos  is  nie,  gaan  hy  na  die  Orakel  van  Delphi  om  vas  te  stel 
wat  die  waarheid  is.  Dié  voorspel  dat  hy  bestem  is  om  die  moorde- 
naar  van  sy  vader  te  word  wat  hom  verwek  het.  Daarna  sal  hy  met  sy 

moeder  trou  en  by  haar  kinders  verwek,  iets  wat  ’n  gruwel  onder  die 
mense  sal  wees.  Daarom  verlaat  hy  Korinthe  en  kom  in  Thebe  aan.  Op 
pad  word  hy  bedreig  deur  ’n  rytuig  met  insittendes,  en  onbewus  daarvan 
dat  dit  sy  eintlike  vader  (koning  Laios)  is,  dood  hy  die  grysaard  in  die 
rytuig.  Hy  los  die  raaisel  van  die  Sfinks  op;  hierop  word  hy  koning  van 
Thebe  en  trou  met  Jokasta.  Hy  was  baie  gewild  en  ’n  goeie  koning.  Pes 
breek  uit  en  die  epidemie  versprei.  Die  Orakel  van  Delphi  bepaal  dat  die 
moordenaar  van  Laios  tereg  gestel  moet  word  alvorens  die  pes  sal 
ophou.  Later  blyk  dit  dat  Oedipus  die  moordenaar  was.  Jakosta  kom  te 
wete  dat  haar  man  Oedipus  ook  haar  seun  is  en  sy  pleeg  selfmoord. 
Hierop  steek  Oedipus  die  lig  uit  sy  oë  met  haar  borsspeld  en  hy  is  van  toe 
afblind.  Op  sy  oudag  word  Oedipus  uit  sy  land  verban  en  hy  swerf  rond 
met  slegs  Antigone  om  hom  te  lei  en  te  steun  tot  aan  sy  dood. 

Oedipus-kompleks  (psigoanalise) 

OLIMPUS 

Dit  is  die  hoogste  berg  in  Griekeland  (9  750  voet)  tussen  Macedonië  en 
Thessalië  waar  die  Griekse  gode  gebly  het;  godedom. 

olimpiade  (Grieks:  Olimpia  = “’n  heilige  vallei  naby  Elis,  Peloponnesië,  en 
toneel  van  die  spele”) 

Olimpiese  spele: — Dit  verwys  na  internasionale  sportwedstryde  wat  elke 
vier  jaar  in  verskillende  wêreldstede  gehou  word.  Dit  is  die  eerste  keer 
gevier  in  776  v.C.  en  daarna  is  dit  elke  vier  jaar  gehou  tot  393  n.C.  in  die 
vallei  Olimpia  ter  ere  van  die  Olimpiese  hoofgod,  Zeus.  Volgens  die 
Griekse  mitologie  was  ’n  (ander)  gedenkwaardige  daad  van  Hercules  die 
instelling  van  die  Olimpiese  spele.  Hy  het  ’n  mooi  vlakte  op  die  oewer 
van  die  rivier  Alpheios  daarvoor  uitgekies  en  die  spele  gewy  aan  sy  vader 
Zeus.  Hy  het  ook  bepaal  dat  ’n  krans  die  enigste  prys  sou  wees.  Dit  word 
vertel  dat,  toe  die  spele  vir  die  eerste  keer  gehou  is,  Hercules  al  die  pryse 
gewen  het  omdat  niemand  dit  gewaag  het  om  met  hom  mee  te  ding  nie! 


PAN 

Hy  was  die  veld-,  bos-  en  herdersgod  met  horings  en  bokpote.  Pan  was 
baie  trots  op  sy  spel  met  die  rietfluit  waarmee  hy  elke  dag  die  nimfe 
bekoor  het. 

paniek  (Grieks:  panikos:  = “vrees  geïnspireer  deur  die  bosgod  Pan”) 
panies 

PARNAS(SUS) 

Die  Parnas(sus)  bestyg  = “digter  word” 

Dit  is  die  naam  van  ’n  berg  waaraan  mitologie  verbind  is,  en  is  aan  die 
Muse  en  Apollo  gewy.  Dit  is  omtrent  8 060  voet  hoog  en  geleë  in  Suid- 
Griekeland,  noord  van  die  Golf  van  Korinthe. 

SFINKS 

Volgens  die  Griekse  mitologie  was  die  Sfinks  ’n  ondier  met  die  kop  en 
bolyf  van  ’n  vrou,  maar  die  onderlyf  van  ’n  leeu  en  die  vlerke  van  ’n 
arend.  Sy  het  op  ’n  hoë  rots  naby  die  stadspoort  van  Thebe  stelling 
ingeneem  en  aan  al  die  verbygangers  ’n  raaisel  gestel.  As  hulle  dit  nie 
kon  oplos  nie,  het  sy  hulle  verskeur.  ’n  Proklamasie  is  uitgevaardig  dat 

enigeen  wat  die  sfinks  oorwin,  tot  koning  gemaak  sou  word  en  die 
koningin  (’n  weduwee)  as  vrou  sou  kry.  Oedipus  slaag  daarin  om  die 
raaisel  op  te  los  waarna  die  Sfinks  haar  met  ’n  aaklige  gil  van  die  hoë 
rots  afstort  sodat  sy  dood  neerval.  Oedipus  word  koning  en  trou  met 
Jokasta.  (Vergelyk  Oedipus). 

(Etimologie:  Grieks:  spingein  = “verwurg”;  maar  feitelik  is  dit  Griekse 
volksetimologie  en  kom  uit  die  Egiptiese  mitologie.) 

TANTALUS 

Tantaluskwelling  = “’n  kwelling  om  ’n  onverkrygbare  iets  wat  in  die 
onmiddellike  nabyheid  is” 

Tantalus  was  ’n  koning  van  Lidië;  hy  was  ’n  groot  vriend  van  die  gode. 
Maar  nadat  hy  hoogmoedig  daaromtrent  geraak  het  en  van  hulle  goed- 
heid  misbruik  gemaak  het  en  later  ook  sy  seun  Pelops  geslag  en  aan 
hulle  probeer  voorsit  het,  is  hy  vir  sy  dade  gestraf  Hy  is  in  die  diepte  van 
die  onderwêreld,  na  Tartaros,  verban  en  moes  daar  in  die  middel  van  ’n 
poel  tot  by  sy  ken  in  die  water  staan.  Nietemin  het  hy  aan  ’n  onuit- 
staanbare  dors  gely,  want  sodra  hy  vooroor  buig  om  van  die  water  te 
drink,  het  dit  skielik  verdwyn  en  was  daar  net  droë  grond  onder  sy  voete. 
Net  so  het  hy  aan  ’n  ewigdurende  honger  gely.  Rondom  die  poel  was 
daar  bome,  en  aan  hulle  takke  het  die  heerlikste  vrugte  net  bo  sy  kop 
gehang  — pere,  granate,  blink  appels,  soet  vye  en  weelderige  olywe. 
Maar  sodra  hy  sy  hand  uitsteek  om  van  hulle  te  pluk,  het  ’n  skielike 
windvlaag  hulle  hoog  laat  opswaai,  heeltemal  buite  sy  bereik.  En  om 
alles  te  kroon,  het  daar  bo  hom  ook  nog  ’n  geweldige  rotsblok  gehang 
wat  gedurig  gedreig  het  om  te  val  en  hom  te  verpletter.  So  is  Tantalus  se 
hoogmoed  deur  die  gode  swaar  gestraf. 

(Etimologie:  Grieks:  Tantalos  = “draer  van  lyding/swaarkry”) 
tantaal 

tantaliet  (mineraalerts  waaruit  bv.  niobium  vervaardig  word  (vgl.  Niobe)) 

tantalisasie 

tantaliseer 

TITAN 

= “iemand  wat  op  onstuimige  wyse  stormloop  teen  die  heersende 
opvattings  op  enige  gebied;  reusagtige  figuur;  geweldenaar”. 

Dit  is  die  naam  van  die  lede  van  ’n  reusegeslag  en  die  kinders  van 
Uranus  en  Gaea  wie  se  heerskappy  omvergewerp  is  en  opgevolg  is  deur 
die  Olimpiese  gode. 

(Etimologie:  Latyn:  Titan,  ouer  broer  van  Kronos  en  voorouer  van  die 

Titane  <Grieks:  Títan<titó  = “dag,  son”<’n  bron  in  Klein-Asië) 

titanearbeid 

titanies 

titaan 

titaniet 

TWISAPPEL 

Die  twisappel  werp  = “aanleiding  gee  tot  twis” 

Toe  Peleus,  koning  van  Thessalië,  met  die  seegodin  Thetis  getroud  is, 
was  daar  ’n  groot  bruilofsfees.  Talle  gode  is  genooi  maar  Eris,  die  godin 

van  die  twis/tweedrag  is  nie  daarheen  genooi  nie.  Tydens  die  fees- 
vierings  verskyn  sy  onder  die  gaste  en  met  ’n  boosaardige  glimlag  op 
haar  gesig  gooi  sy  ’n  pragtige  goue  appel  onder  die  aanwesiges.  Op  die 
appel  staan  geskrywe;  “Vir  die  mooiste”.  Onmiddellik  ontstaan  daar  ’n 
hewige  twis  onder  die  godinne  want  elkeen  wil  die  appel  hê.  Hera, 
Athena  en  Aphrodite  bly  naderhand  alleen  agter.  Hulle  gaan  na  Zeus 
dat  hy  moet  besluit  wie  is  die  mooiste,  maar  hy  stuur  hulle  na  die  sterf- 
ling  Paris,  seun  van  koning  Priamos  van  Troje,  sodat  hý  kan  besluit.  Die 
godinne  is  egter  nie  van  plan  om  net  op  hulle  voorkomste  te  vertrou  nie 
en  elkeen  probeer  hom  iets  aanbied  om  sy  guns  te  wen.  Toe  Aphrodite 
hom  die  mooiste  vrou  op  aarde  beloof  indien  sy  die  appel  sou  kry,  plaas 
hy  dit  in  haar  hand.  Die  ander  twee  godinne  keer  kwaad  die  rug  op  hom. 
Hierdie  episode  gee  aanleiding  tot  die  Trojaanse  oorlog.  Paris  voer 
Helena,  beeldskone  vrou  van  Menelaos  van  Sparta,  saam  met  hom  terug 
na  Troje  en  die  Grieke  beleër  Troje  vir  meer  as  nege  jaar  en  wen  uit- 
eindelik  die  oorlog  teen  die  Trojane  (vgl.  die  uitdrukking  'n  Trojaan  = 
“’n  dapper  persoon”). 

URANUS 

Dit  was  die  naam  van  die  oudste  van  die  gode  en  ’n  personifikasie  van 
die  hemel;  Uranus  was  die  seun  en  geleide/eskort  van  Gaea  en  die  vader 
van  die  Titane_en  Siklope. 

(Etimologie:  Latyn:  Uranus  <Grieks:  Ouranous:  personifikasie  van  ouranos 

= “die  hemel”) 

uraan 

Urania 

uraniet 

uranium 

uranografie 

uranologie 

SLOT 

Die  gode  wat  in  hierdie  artikel  onder  die  soeklig  gekom  het,  verteenwoordig 
nou  nie  die  hele  keurbende  van  die  Griekse  mitologie  nie;  nogtans  leef  hulle 
voort  in  heelwat  woorde  en  uitdrukkings  wat  nog  daagliks/dikwels  in  die 
moderne  era  gebruik  word.  Hulle  sogenaamde  goddelike  mag  oor  die  sterf- 
linge  blyk  duidelik  uit  die  gebruik  van  hulle  (gekamoefleerde)  name  sonder 
dat  die  sprekers  altyd  bewus  is  van  die  heenwysing  daarvan  na  die  verlede  — 
is  dit  dalk  in  ’n  sekere  opsig  manifestasie  van  hulle  (veronderstelde)  onsterf- 
likheid? 

Universiteit  van  Suid-Afrika 

IRENE  STRYDOM 


Visioen 

In  die  nanag 

speel  die  slaap 

tartend 

ontwykend 

sy  speletjie 

en  tussen  elke  gaap 

word  ’n  droom  gebore. 

H.P.  VAN  COLLER 


'n  Herwaardering  van  “Eensaamheid" 

Van  “Eensaamheid”  deur  Jan  Celliers,  sê  Ernst  Lindenberg  dat  dit  een 
van  Celliers  se  beste  verse  is,  waarin  getoon  word  dat  die  mens  in  die 
eensaamheid  van  die  natuur  naby  God  is.'  Aan  die  ander  kant  is  dit  aan 
vele  geslagte  studente  bekend  as  voorbeeld  van  onbeholpenheid.  In 
Woordkuns  word  H.  van  der  Merwe  Scholtz  se  bedenkinge  oor  hierdie  gedig 
aangehaal  en  die  vraag  word  soos  volg  geformuleer;  “Gaan  na  in  hoeverre  ’n 
stemming  van  ‘geselligheid  in  die  veld’  in  plaas  van  een  van  ware  eensaam- 
heid  opgewek  word”,^  met  die  duidelike  implikasie  dat  wat  die  digter  hier 
verwoord  het,  juis  ware  eensaamheid  in  die  veld  wou  wees. 

EENSAAMHEID 

My  vuurtjie  en  ek  is  op  wag  — 
my  vuurtjie  en  ek  alleen; 
die  awend-ster 
wink  al  van  ver, 
en  die  velde  slaap  omheen. 

En  stadigies  sterwe  die  dag, 
soos  een  in  sy  armoed  verlaat, 
ongesien,  ongeag, 
sonder  suggie  of  lag, 
waar  niemand  van  weet  of  van  praat. 

Nou  bly  die  lug  alom 
in  stil  aanbidding  staan  — 
geen  tampende  bel 
wat  die  ure  tel: 

net  die  sterre  wat  kom  en  gaan. 

Die  osse,  met  koppe  gebuie, 
herkoue  nog  stil  in  die  nag, 
tot  êén  vir  één  buk 
en  gaan  lê  by  sy  juk, 
met  ’n  sug,  ná  die  trek  van  die  dag. 

My  vuurtjie  is  al  wat  nog  leef 
in  die  eindeloos  ruim  met  my, 
en  sy  stemmetjie  dwaal 
soos  ’n  deuntjie  wat  draal 
om  dae  lank  verby, 

om  jonkheids  blye  more 
en  laggies  lank  verlewe. 

Dan  voel  ek  ’n  traan 
in  my  oë  staan 

en  ek  fluister:  “Heer,  vergewe;” 

Die  slapende  velde  lê  wyd, 
en  wyer  die  donker  see, 
wat  my  vuurtjie  en  my 
vanawend  skei 

van  die  wêreld  se  vreug  en  wee; 

ek  weet  daar’s  fees  vanaand 
in  menig  verligte  saal, 

maar  geeneen  wat  my  mis 
by  die  dans  en  die  dis  — 

’n  balling  vergeet  en  verdwaal. 

Maar  al  is  ek,  ver  van  die  skaar, 
in  eensaamheids  woning  getrede, 
ek  voel  my  soos  een 
met  die  Heer  alleen  — 

’n  kind  aan  Sy  boesem  tevrede. 

Bloot  die  titel  gee  die  leser  geen  rede  om  afleidinge  oor  die  aard  van  die  een- 
saamheid  te  maak  nie.  Naas  eensaamheid  in  die  veld/natuur,  ver  van  “die 
dans  en  die  dis”,  sou  ook  ’n  meer  permanente  toestand  van  eensaamheid  jíiis 
hier  in  die  veld  onder  oë  geneem  kon  word. 

In  strofe  1 word  die  titel  onmiddellik  geloënstraf  deur  die  eerste  vers  wat 
van  meet  af  ’n  verhouding  skep  tussen  die  “ek”  en  sy  vuurtjie  en  sodoende 
die  eensaamheid  oënskynlik  ontkrag.  So  ook  “wink”  die  aandster,  wat 
gepersonifieerd  feitlik  lewend  word  en  skynbaar  die  eensaamheid  van  die 
“ek”  verder  aantas.  Selfs  die  velde  “slaap”  omheen  en  word  ook  as  lewend 
gepresenteer.  Op  die  oog  af,  inderdaad  ’n  gesellige  toneeltjie  in  die  veld.  Die 
leser  moet  egter  besef  dat  daar  ’n  besondere  verhouding  geskep  word  tussen 
die  “ek”  en  sy  vuurtjie,  trouens,  deur  die  herhaling  word  dit  aan  die  leser 
opgedring.  Hulle  “staan  saam  allëën  wag  — feitlik  ’n  eiland  van  lig  te  midde 
van  die  toenemende  donkerte.  Hierdie  verhouding  ontwikkel  mettertyd  in  die 
gedig.  Voorts  sal  die  leser  bedag  moet  wees  op  die  tydsverloop  in  die  gedig.  In 
strofe  1 wink  die  aandster  “al  van  ver”,  wat  daarop  dui  dat  hoewel  die  nag 
nog  nie  aangebreek  het  nie,  tekens  daarvan  wel  al  sigbaar  is. 

In  strofe  1 bevind  die  “ek”  en  sy  vuurtjie  hulle  dus  in  verhouding,  hulle 
is  alleen  te  midde  van  slapende  velde  en  ’n  winkende  ster.  Dit  is  natuurlik 
gevaarlik  om  te  sê  dat  die  aandster  die  atmosfeer  van  eensaamheid  versteur 
omdat  “wink”  kwansuis  gesellig  sou  wees.  Juis  omdat  die  vriendelike  ster 
onbereikbaar  is,  skep  dit  die  moontlikheid  van  eensaamheid.  Ook  die 
slapende  velde  dui  daarop  dat  die  ek  en  sy  vuurtjie  as’t  ware  op  mekaar 
aangewese  is  vir  kontak.  Die  eensaamheid  word  sodoende  in  strofe  1 
gémtroduseer  met  die  moontlikheid  van  deurbreking  daarvan,  geleë  in 
kontak  met  die  vuurtjie. 

In  strofe  2 sterf  die  dag  finaal,  hoewel  die  proses  in  strofe  1 al  aan  die 
gang  was.  Die  vergelyking  is  belangrik,  nie  vanweë  die  sentimentaliteit 
daarvan  nie,  maar  as  veraanskouliking  van  die  gemoedstoestand  van  die 
“ek”.  Selfs  die  verbygaan  van  die  dag  word  in  terme  van  eensaamheid  gesien. 
Voorts  is  die  verbygaan  van  die  dag  vir  hom  dieselfde  as  die  sterwe  van  ’n 

persoon,  wat  dui  op  die  negatiewe  konnotasies  wat  hy  heg  aan  die  verbygaan 
daarvan.  In  vergelyking  is  daar  ook  sprake  van  ’n  sekere  vereenselwiging  met 
die  lot  van  die  eensame  man  wat  “ongesien  en  ongeag”  sterf  — die  “ek”  is 
immers  ook  “vergeet”  en  geeneen  mis  hom  nie  (strofe  8).  Dit  sou  amper 
moontlik  wees  om  te  beweer  dat  die  “ek”  geestelik  ook  sterwe  mét  die  dag, 
want  in  die  nag  verhewig  die  eensaamheid.  Hierdie  interpretasie  word 
gesteun  deur  die  feit  dat  die  eensaamheid  ál  erger  word  met  die  verloop  van 
tyd  (strofes  5 en  6).  Laastens  moet  daarop  gelet  word  dat  die  “ongesien,” 
ongeag  ens”  slaan  op  die  man  en  nié  van  toepassing  is  op  die  dag  nie. 
Daarmee  verval  die  moontlike  beswaar  dat  die  “ek”  homself  weerspreek 
deur  juis  die  dag  wat  “ongesiens”  verbygaan,  te  beskryf. 

Strofe  3 introduseer  die  religieuse  element,  met  die  eerste  oogopslag, 
totaal  onvoorbereid.  Die  dag  het  immers  gesterwe  en  daarom  kan  die  lug  ook 
personifiërend  “in  stil  aanbidding  staan”.  Die  res  van  die  strofe  werk 
kontrasterend:  anders  as  by  ’n  werklike  begrafnis  waar  klokke  sal  beier,  is 
hier  geen  duidelike  aanduiding  van  tydsverloop  nie.  Tog  word  die  tyd  nie 
opgehef  nie,  want  die  sterre  wat  kom  en  gaan,  dui  op  die  onafwendbare 
verbygaan  van  die  tyd.  Dit  is  voorts  ook  uitbreiding  op  die  kontras  dag  : nag, 
waar  die  stilte  nou  nie  eers  meer  opgehef  word  deur  die  “tampende  bel”  nie. 

Dit  is  opvallend  dat  die  eerste  twee  reëls  ’n  eienaardige  konstruksie 
bevat  (“Nou  bly  ...  staan).  Deur  die  hele  konstruksie  word  onder  andere  die 
aanbiddingselement  aan  die  leser  opgedring  — asof  die  digter  wil  sê  dat  dit 
so  hoort  ná  die  afsterwe  van  ’n  persoon  óf  die  sterwe  van  ’n  dag.  Die  relatiewe 
klankgedemptheid  van  die  eerste  twee  reëls  kontrasteer  ook  met  die  daarop- 
volgende  reëls  sodat  hierdie  “klank-teenspraak”  duidelik  opval.  Word  dit 
juis  ’n  innerlike  teenspraak  van  die  gedig,  ’n  verdere  bewys  van  die 
onbeholpenheid  van  die  digter?  Ons  kom  terug  hierna. 

In  strofe  4,  wat  ek  beskou  as  van  die  geslaagste  in  hierdie  gedig,  gaan  lê 
die  osse  ook  finaal.  Daarmee  word  ’n  fase  afgesluit  in  die  gedig.  Die  “ek”  en 
sy  vuurtjie  is  nou  inderdaad  op  mekaar  aangewese  aangesien  alle  ander  dinge 
of  slaap  of  onbereikbaar  ver  is. 

Daarom  kan  die  “ek”  tereg  opmerk  dat  die  vuurtjie  ál  is  wat  nog  met 
hom  leef  Omdat  daar  reeds  ’n  verhouding  geskep  is  tussen  die  “ek”  en  sy 
vuurtjie  (in  strofe  1)  kan  die  vuurtjie  hier  stem  kry.  Dit  word  gespreksgenoot 
van  die  ek,  ’n  moontlike  middel  tot  deurbreking  van  die  eensaamheid.  Soos 
die  tyd  verloop  het,  het  die  eensaamheid  gegroei  en  het  die  verhouding  tussen 
die  “ek”  en  sy  vuurtjie  hegter  geword.  Daarom  word  die  vuurtjie  naas 
gespreksgenoot  ook  feitlik  projeksie  van  die  “ek”  wat  deur  die  vuurtjie  se 
stemmetjie  herinner  word  aan  “dae  lank  verby”.  Dit  word  ’n  terugbeweeg  na 
en  ’n  “dwaal”  rondom  dit  wat  verby  is.  Dit  dui  daarop  dat  dit  ’n  doellose 
beweging  is  en  dat  “om”  die  dae  beweeg  word  — dat  die  verlede  nie  werklik 
deurgrond  word  nie. 

In  die  verlede  was  daar  laggies  en  dit  word  beskryf  as  ’n  “blye  móre”. 
“Móre”  staan  in  direkte  kontras  met  “nag”,  en  “blye”  met  die  teens- 
woordige  gevoel  van  eensaamheid.  Verder  wek  dit  die  vermoede  dat  ouder- 
dom  en  jeug  ook  gekontrasteer  word  — tóé  was  hy  in  die  móre,  nóíi  in  die 
aand  van  sy  lewe.  Die  kontaminasie  “verlewe”  is  as  neologisme  voorwaar  n 
vonds  van  die  digter.  Opgesluit  in  hierdie  woord  is  “verlede,  lewe  en  gelede  . 
Die  “laggies”  is  feitlik  klaar  geleef  in  die  verlede.  Dan  volg  die  skielike  berou 


69 


wat  skynbaar  iets  te  make  het  met  die  jeug  wat  verby  is.  Eensaamheid  lei  dus 
tot  selfaanskoue. 

Strofe  7 is  ’n  kernstrofe  in  hierdie  gedig  en  vorm  ’n  bindplek  van 
verskeie  motiewe.  Hruschovsky  sou  dit  ’n  “junction”  noem,  ’n  bymekaar- 
komplek  van  patrone.^  Hoewel  die  velde  wyd  lê,  is  die  “see”  nog  wyer  wat 
die  “ek”  van  “die  wêreld  se  vreug  en  wee”  skei.  “See”  is  beide  retrospeksie 
én  prospeksie.  Terugwysend  verwys  dit  na  strofes  1 en  5 waar  die  “ek”  en  sy 
vuurtjie  soos  ’n  eiland  van  lig  te  midde  van  die  donkerte  was  en  prospektief 
wys  dit  uit  na  “balling  vergeet  en  verdwaal”.  “See”  verwoord  vormlose 
donkerte  ën  die  ballingsgedagte  van  strofe  8.  Hy  voel  hom  soos  ’n  eensame 
balling  op  ’n  eiland,  omring  deur  ’n  see  van  donkerte.  Maar  dit  is  geensins 
slegs  ’n  lyflike  eensaamheid  nie.  Veral  op  ’n  geestelike  vlak  is  hy  geskei  “van 
die  wêreld  se  vreug  en  wee”;  ’n  vereensaamde  balling  tot  geen  kontak  met  sy 
medemens  in  staat  nie.  Selfs  die  vuurtjie  kan  sy  werklike  eensaamheid  nie 
oplos  nie. 

Hierdie  strofe  is  opnuut  struktureel  en  andersyds  problematies.  Is  die 
ter  sprake  bring  van  die  see  nie  moontlik  ongemotiveerd  nie;  ’n  mens  kan  tog 
ook  land-in  verban  word?  Gesien  in  die  historiese  konteks  en  “Dis  Al”  as 
“klankbodem”  lyk  dit  my  nie  so  ongemotiveerd  nie:  ballinge  was  toe  mense 
wat  ver  weg  van  alle  kontak  verstroke,  op  'n  eiland  gesit  het.'*  Dat  die 
spreker  ongelukkig  voel  omdat  hy  ook  van  die  wee  van  die  wêreld  geskei  is, 
impliseer  ’n  sterker  verbondenheid  met  die  mens,  en  dus  ’n  skerper  gemis  as 
wat  die  geval  sou  gewees  het  as  daar  enkel  maar  van  vreugde  sprake  was. 

In  strofe  8 word  hierdie  gedagtegang  voortgesit.  Hoewel  hy  bewus  is  van 
die  “dans  en  die  dis”,  besef  hy  dat  hy  in  dieselfde  posisie  verkeer  as  die  “een 
in  sy  armoed  verlaat”  in  strofe  2.  ’n  Banneling  is  ’n  persoon  wat  teen  sy  wil 
verban  word  na  ’n  ander  ruimte  of  land  (vergelyk  ook  Ernst  van  Heerden  se 
gedig  “Banneling”).  Maar  in  hierdie  geval  het  die  “ek”  skuld  aan  sy  eie 
verbanning,  want  hy  is  “verdwaal”,  hy  het  met  ander  woorde  die  pad  byster 
geraak.  Dit  verklaar  sy  vra-om-vergifnis,  omdat  hy  besef  dat  hy  deur  sy  sonde 
sy  eie  eensaamheid  tot  gevolg  gehad  het.  * Hy  kan  oplaas  slegs  sy  een- 
saamheid  oplos  deur  God  om  vergifnis  te  vra. 

In  strofe  8 is  daar  enkel  sprake  van  die  vreugde-dinge  van  die  lewe.  En 
diê  strofe  word  via  ’n  verbindende  leesteken  bereik  (’n  kommapunt,  nie  ’n 
punt  nie).  Maar  dit  reduseer  nie  die  “en  wee”  van  die  vorige  strofe  tot  blote 
rymdwang  nie.  Hoewel  niemand  hom  mis  by  die  “dans  en  die  dis”,  die 
vreugde-dinge  nie,  stem  dit  hom  nie  treurig  nie.  Sý  redding  lê  nie  by  mense 
nie;  nie  eers  in  dit  wat  tradisioneel  vreugde  móët  verskaf  en  dit  inderdaad  in 
die  jeug  ook  gedoen  het  nie.  Ons  kan  nou  ook  terugkeer  na  die  reeds 
genoemde  kontras  in  strofe  3:  tussen  ’n  stille  aanbidding  en  ’n  skel  tampende 
bel;  feitlik  sinoniem  met  die  kontras  tussen  (luide)  gemeenskap  met  mense  by 
’n  fees  of  (stille)  gemeenskap  met  God  alleen. 

Strofe  9 bring  dan  die  slotstrofe  ên  sinvolle  afsluiting  van  die  gedig.  Die 
“maar”  dui  reeds  daarop  dat  dit  in  kontras  gaan  staan  met  die  res  van  die 
gedig.  Die  “ek”  is  “ver  van  die  skaar  / in  eensaamheid  woning  getrede”  — 
dit  beteken  dat  hy  as’t  ware  in  die  huis  van  die  eensaamheid  woon,  dat  sy 
eensaamheid  ’n  permanente  toestand  is.  Tog  voel  hy  hom  “soos  een  met  die 
Heer  alleen”.  Die  eensaamheid  word  opgelos  deur  die  eenword  met  die  Here. 
Waardie  vuurtjie  slegs  potensieel  die  eensaamheid  kon  oplos,  word  die  Here 
die  permanente  oplossing.  Die  gedig  eindig  feitlik  siklies.  Die  “ek”  keer 

terug  na  sy  jeugtoestand  van  geluk,  want  hy  word  nou  weer  soos  ’n  “kind  aan 
Sy  boesem  tevrede”.  Voorts  is  hy  nou  weer  ‘‘alleen”,  maar  het  dit  nou  in 
kontras  met  strofe  1 geen  eensaamheid  tot  gevolg  nie.  Eensaamheid  verander 
in  gemeensaamheid.  Hierdie  proses  word  ook  as’t  ware  deur  die  rym 
veraanskoulik; 

strofe  \ •.  dL  h c c b 
strofe  IX:  s t b b t 

H.  van  der  Merwe  Scholtz  maak  in  ’n  artikel  die  volgende  opmerkinge  ten 
opsigte  van  hierdie  gedig: 

‘‘So  ’n  wag-houery  het  al  meermale  in  die  Afrikaanse  poësie  voorgekom. 
Die  bekendste  is  seker  die  een  wat  pal  die  bloemlesings  haal,  Celliers  se 
‘Eensaamheid’. 

My  vuurtjie  en  ek  is  op  wag  — 

my  vuurtjie  en  ek  alleen, 

die  awend-ster 

wink  al  van  ver 

en  die  velde  slaap  omheen. 

Waarom,  so  sou  ’n  mens  ‘Eensaamheid’  kon  afvra,  waarom  hou  die  ek 
en  sy  vuurtjie  wag?  En  die  antwoord  is  ongelukkig,  sover  ëk  weet:  die  hemel 
weet.  Want  dis  alles  pais  en  vree  in  Eensaamheid.  Die  osse  met  koppe  gebuie 
herkoue  nog  stil  in  die  nag,  hulle  is  dood  op  hulle  gemak,  al  is  dit  dan  met  ’n 
sug  na  die  trek  van  die  dag.  En  die  ‘ek’  sê  ten  slotte,  nadat  hy  gedink  het  aan 
die  dans  en  die  dis  wat  ‘mis’; 

Maar  al  is  ek,  ver  van  die  skaar, 
in  eensaamheidswoning  getrede, 
ek  voel  my  soos  een 
met  die  Heer  alleen  — 

’n  kind  aan  sy  boesem  tevrede. 

Ook  die  ‘ek’  is  dood-oraait.  En  waarom  dan  die  wag-houery?  In  die  lig 
van  die  laaste  strofe  herhaal  ek  met  groter  stelligheid:  die  hemel  weet”.  Tot 
sover  Scholtz. 

’n  Mens  moet  Scholtz  gelyk  gee:  die  gedig  sê  nie  waarom  die  “ek”  wag 
hou  nie;  ook  nie  waaróór  nie.  Maar  dit  beteken  nie  dat  dit  daarom  geen 
funksie  binne  die  gedig  het  nie.  In  hierdie  gedig  word  die  proses  gebeeld  van 
’n  man  wat  te  midde  van  die  eensaamheid  van  die  veld  sy  eie  menslike 
eensaamheid  besef.  Maar  ook  besef  dat  dit  vanweë  sy  eie  sonde  is.  Om  die 
geluksalige  /eug  weer  te  belewe  moet  hy  ook  soos  'n  kind  om  vergifnis  smeek. 
Waar  hy  dus  eers  die  persoon  is  wat  ‘‘op  wag”  is  en  sodoende  heskerming 
bied  word  hy  oplaas  gebeeld  as  ’n  persoon  wat  beskerming  soek.  Hierdie  ver- 
klaring  vloei  vir  my  logies  voort  uit  wat  Scholtz  noem  die  ‘‘eenheidstrewe 
van  die  gedig”. 

N.P.  van  Wyk  Louw  het  by  geleentheid  gesê:  In  Celliers  se  hewuste 
strewe  as  vormgewer  is  daar  ’n  diep  tweespalt:  aan  die  een  kant  wil  hy  die 

eenvoudige  volksanger  wees,  aan  die  ander  kant  ’n  literêre  skrywer  wat  weet 
dat  daar  ‘kuns’  van  hom  verwag  word  en  dit  gee”/ 

As  gevolg  van  veral  die  tematiese  eenheid  slaag  Celliers  in  “Eensaam- 
heid”  myns  insiens  merkwaardig  in  die  bereiking  van  hierdie  sintese,  senti- 
mentaliteit  en  lomphede  ten  spyt. 

MJ.  PRINS 


Dias  as  hoorspel  oor  die  Wil  van  God 

In  Tydskrif  vir  Letterkunde,  Mei  1977,  skryf  J.  Steyn  oor  Van  Wyk 
Louw  se  hoorspel  Die  val  van  'n  regvaardige  man:  “Dit  bring  ’n  deurbraak 
deur  die  sekerheid  van  die  wetsgodsdiens  na  die  besef  van  die  geheim  wat 
God  se  wil  is”. 

Die  worsteling  om  God  se  wil  te  ken,  was  reeds  ’n  belangrike  faset  van 
die  hoorspel  Dias.  (1952)  Ook  volgens  hierdie  werk  is  God  se  wil  ’n  geheime- 
nis.  Pedro  formuleer  dit  s6:  “Hoe  ken  ek  God  se  wil?  Ek  ken  my  greep.’’ 
(1975  14)  Dit  is  sy  antwoord  op  die  Eerste  Matroos  se  stellige  verklaring  dat 
die  waters  van  die  Suidelike  Afrika  verborge  moes  bly  omdat  God  dit  so 
“wou”.  Pedro  stel  hier  die  abstrakte  kennis  van  God  se  wil  teenoor  die  kon- 
krete  wat  op  die  empirie  berus. 

Daarom  verkies  Pedro  klaarblyklik  om  God  se  wil  in  Dias  se  persoon  te 
konkretiseer:  “Ek  kan  nie  na  hom  kyk  dat  ek  nie  voel/hy  dra  Gods  wil”.  (15) 
Hy  praat  van  sy  skip  as  sy  “aartsengel”  wat  die  wêreld  met  sy  bors  oopstoot 
“soos  Dias  dit  wil”.  (14)  Pedro  kan  nie  aan  God  se  wil  as  iets  abstraks  dink 
nie  — hy  moet  dit  voortdurend  in  die  sintuiglik  waarneembare  gekon- 
kretiseer  sien.  In  hierdie  verband  is  dit  funksioneel  dat  hy  dwarsdeur  die 
hoorspel  as  mens  van  die  sintuie  voorgestel  word. 

Wanneer  Pedro  die  matrose  probeer  oorreed  om  verder  te  vaar,  verklaar 
hy:  “Hy’t  ons  behou,  Hy  sal  ons  veilig  voer/  trug  in  ons  land”.  (27)  Hy  maak 
hier  ’n  afleiding  m.b.t.  God  se  wil  vir  hulle  almal  — ’n  afleiding  wat  op  kon- 
krete  ervaring  berus. 

Dias  is  aanvanklik  oortuig  daarvan  dat  Hy  God  se  wil  ken  en  besig  is  om 
dit  uit  te  voer:  “ek  dra  Sy  kruise  na  die  verste  land/wat  God  wou  hê”.  (10) 
Tog  is  daar  in  die  woordvorm  (wou!  wat  hy  hier  gebruik,  reeds  ’n  mate  van 
twyfel  opgesluit.  lets  van  hierdie  twyfel  skemer  ook  deur  in  sy  gebed  nadat 
hulle  om  die  suidpunt  van  Afrika  gevaar  het:  “dat  ek  kon  dink  dat  U my 
nie...”  (20)  A1  gou  aanvaar  hy  egter  weer  dat  sý  wil  in  ooreenstemming  is  met 
God  s’n:  “die  kus  was  sterk,  en  ons...  nee,  God/het  ons  laat  wen”.  Ook 
wanneer  hy  verklaar  dat  “die  drif  Volmaking”  ons  nader  aan  God  “drywe” 
(28),  impliseer  hy  dat  daar  harmonie  is  tussen  sy  wilslewe  en  die  wil  van  God. 

Tevergeefs  probeer  Dias  die  matrose  oorreed  om  verder  te  vaar.  Die 
klimaks  van  hierdie  konflik  word  bereik  wanneer  Pedro  vra:  “Is  wat  jy  wil/, 
nie  net  die  trots  nie,  die  ergste  van  die  sondes?”  (30)  Hy  bevraagteken  die 
suiwerheid  van  Dias  se  wil.  Dit  is  dieselfde  Pedro  wat  vroeër  met  soveel  oor- 
tuiging  kon  uitroep  dat  Dias  God  se  wil  “dra”.  (15)  Dit  is  funksioneel  dat 
Dias  ook  nou  tydelik  tot  inkeer  kom.  Hy  bely:  “vergeef  die  trots/waarmee  ek 
my  verhef  het”.  (30)  Hy  kom  nou  oënskynlik  tot  ’n  volkome  oorgawe  aan 
God  se  wil:  “Hy  sal  besiuit  of  weer  Sy  heiiige  Bloed/hier  sal  gepleng  word.” 
(31). 

Maar  die  6íi  mens  in  Dias  is  nog  nie  heeltemal  dood  nie.  Hy  wil  tog  nog 
een  keer  probeer  om  God  se  wil  te  ken.  Hy  pleit  by  die  bemanning  dat  hulle 
nog  drie  dae  moet  vaar  “en  kyk  of  daar  ’n  teken  kom,  ’n  wonder,/’n  teken 
dat  ons  welbehaaglik  doen/in  hierdie  vaart.”  (32)  As  daar  ’n  teken  of  wonder 
kom,  sal  hy  weet  dat  hy  besig  is  om  die  Hoër  Wil  uit  te  voer  en  nie  net  sy  eie 
nie. 

Op  Infante  se  verwyt  dat  hy  “die  hemel  (wil)  pers”  (33),  antwoord  Dias: 
“Ek  is  al  klaar  verby  die  dowwe  punt/waar  my  dwars  wil  geëindig  het”.  (33). 
Oënskynlik  gaan  dit  dus  van  nou  af  glad  nie  meer  om  Dias  se  “dwars  wil” 
nie,  maar  uit  en  uit  om  God  se  wil:  “Wát  sal  ons  sien?  Dit  sal  Hy  self 
besluit!”  Die  ironie  is  egter  dat  hy  hier  inderdaad  probeer  inkyk  in  die 
Goddelike  wil:  Die  teken  sou  ’n  aanduiding  wees  dat  die  besluit  om  verder  te 
vaar,  in  ooreenstemmingdaarmee  is.  Ook  Alvaro  verklaar  plegtig:  “God  self 
besluit  van  hierdie  oomblik  af ’.  (34) 

Die  drie  dae  lewer  egter  niks  op  nie.  Dias  kom  tot  die  slotsom  dat  die 
teken  dáárin  bestaan  dat  God  geswyg  het  “of  Hy  het  Sy  eie  tyd:/van  my.  van 
my  wou  hy  die  werk  nie  hê  nie”.  (39)  Weer  meen  Dias  dus  dat  hy  tóg  iets  van 
God  se  wil  begryp.  Dit  is  een  van  die  skrynendste  momente  in  die  hoorspel 
wanneer  hy  tot  hierdie  irrasionele  “sekerheid”  kom.  Teenoor  Infante  merk 
hy  op:  “Glo  jy  dat  ek  nog  bitter  sou  kon  dink,/nou  dat  ek  sekerheid  gekry 
het?” 

Twaalf  jaar  later  is  Dias  as  kaptein  van  ’n  skip  in  ’n  vloot  onder  Cabral 
op  pad  na  Indië.  Van  die  eiewillige  mens  wat  hy  vroeër  was,  het  hy  nou  in  ’n 
lydsame  verander.  Die  jong  offisier  met  wie  hy  in  gesprek  is,  verteenwoordig 
nou  die  menslike  wil:  “Nou  dreun  ons  vlote  óóp,  dat  almal  hoor,/op  elke 
water  wat  ons  wil.”  (43)  Dias,  daarenteen,  het  nou  volkome  van  sy  eie  wil  af- 
stand  gedoen.  Die  vermoede  dat  sy  dade  anders  sal  groei  as  wat  hy  gemeen 
het  “onder  mense  en  volke/wat  anders  wil”  (44),  is  nou  slegs  “hinderlik  en 
vaag”. 

In  sy  doodsoomblikke  is  hy  iemand  wat  “nie/meer  sal...strewe  of  begeer 
nie”  (46)  — strewe  en  begeerte  is  gewaarwordinge  wat  met  die  wilslewe  in 
verband  staan.  Hy  dank  God  dat  Hy  sy  “hart  sy  sin/geweier  het  tot  op  sy 
sterwensuur”.  (47)  Nou  kom  hy  dus  tot  die  insig  dat  die  begeertes  van  sy 
“hart”  niks  met  God  se  wil  te  doen  gehad  het  nie.  Daarom  kan  hy  ook  nou 
bid  vir  “daardie  eensaam  land  wat  ek  (...)  nie  wou  vind  nie”. 

Die  uiterlike  konflik  in  Dias  is  veral  die  gevolg  van  botsende  strewes  — 
soos  in  enige  drama  die  geval  is.  Die  innerlike  konfïik  by  die  hooffiguur  vloei 
voort  uit  sy  begeerte  om  God  se  wil  óm  te  buig  totdat  dit  inpas  by  sy  “hart  se 
sin”. 

Dias  meen  vir  die  grootste  gedeelte  van  die  hoorspel  dat  hý  God  se  wil 
verteenwoordig.  Téênoor  hom  staan  Infante,  die  rasionele  mens,  wat  die  wil 
van  ’n  aardse  heerser,  nl.  die  koning,  verteenwoordig:  “ek  erken  die  koning: 
en  5y  wil/was  dat  ons  boodskap  bring  van  hierdie  reis”.  (26)  Teenoor  Dias  se 
worstelingom  die  wil  van  God  te  deurvors,  staan  Infante  se  kalme  sekerheid 
omtrent  die  koning  se  wil  soos  in  sy  “opdrag”  vervat.  “Sy  opdrag  was  dat  ons 
die  vasteland/tot  waar  hy  deurgang  gee,  sou  volg.”  (24) 

Dit  is  ironies  dat  Dias  ook  ’n  keer  na  die  koning  se  wil  verwys,  en  wel 
wanneer  hy  die  bemanning  probeer  oorreed  om  verder  te  vaar.  Hy  merk  dan 
op  dat  die  koning  dit  so  “wou”  dat  almal  “kan  praat  as  daar  gevaar  kom”. 
(24)  Die  manskappe  laat  hy  ’n  eed  sweer  “dat  hy  indagtig  is/ aan  God,  en  aan 
sy  koning”.  (25)  Dat  hy  God  eerste  noem,  is  besonder  relevant. 

Daarteenoor  verwys  Infante  nooit  eksplisiet  na  God  se  wil  nie.  Die 
naaste  kom  hy  daaraan  wanneer  hy  Dias  na  afloop  van  drie  dae  verwyt  dat  hy 
“God  gelok”  het  om  hulle  te  tref  toe  hy  ’n  teken  beloof  het.  (37).  Vóór  die 
drie  dae  het  hy  Dias  reeds  beskuldig  dat  hy  “die  hemel  (wil)  pers”.  (33)  Vir 
Infante  is  dit  verkeerd  om  ’n  teken  van  God  te  verwag  ten  einde  sy  wil  te  ken. 

Vir  hom  as  rasionele  figuur  is  Gods  wil  iets  waarmee  die  mens  hom  liewers 
nie  moet  bemoei  nie.  Die  mens  kan  hoogstens  vertroud  wees  met  die  wil  van 
’n  aardse  gesagvoerder,  soos  die  koning. 

Infante  praat  sewentien  keer  in  die  loop  van  die  hoorspel.  In  dië  proses 
verwys  hy  vier  keer  na  die  koning  en  sý  wil.  Van  Dias  praat  hy  ook  by 
voorkeur  as  (aardse)  gesagvoerder.  Nadat  hulle  óm  die  suidpunt  van  Afrika 
gevaar  het,  merk  hy  op  dat  Dias  “stuur  en  mas,/en  wind  agter  ons  klein- 
gelowigheid’’  was.  (24)  Dis  opmerklik  dat  Dias  self  kort  tevore  moes  erken: 
“God  het  ons  laat  wen’’.  (20) 

Vir  Infante  is  Dias  die  een  wat  “oor  my  gestel’’  is  (24);  die  “leier’’  (28); 
die  “goeie  admiraal’’  (31);  “ons  admiraal’’  (36).  Pedro  is  vir  hom  ’n  meester- 
loods’’.  (37)  Hieruit  blyk  hoe  Infante  voortdurend  die  mens  as  draer  van  ’n 
aardse  amp  sien.  Plig  is  vir  hom  ’n  groter  werklikheid  as  roeping.  Om  die 
vasteland  te  volg  “tot  waar  hy  deurgang  gee’’  (24),  was  deel  van  sy  plig.  Dié 
verpligting  vereis  nie  dat  hy  dwaas  word  nie.  Wanneer  Dias  voorstel  dat  hulle 
drie  dae  noordwaarts  vaar  en  kyk  of  daar  ’n  teken  kom,  roep  hy  uit:  “tot  so 
iets  sal  my  plig  hom  nie  laat  leen  nie!’’  (33)  Infante  se  oorgegewendheid  aan 
opdrag  en  plig  voorkom  dat  hy  soos  Dias  in  die  polêre  spanning  eie  wil  — 
God  se  wil  vasgesuig  word. 

Teenoor  Infante  as  pligsmens  staan  Dias  as  wilsmens.  Laasgenoemde  se 
wilsbewustheid  word  deur  die  leidmotiewe  wil  en  sal  gesinjaleer.  Hy  roep 
byvoorbeeld  aan  die  begin  van  die  hoorspel  uit:  “Altyd  wil  ek  voor  op  die 
voorpunt  staan’’.  (6)  Deur  die  inversie  verkry  nie  net  altyd  nie,  maar  ook  wil 
hier  meer  klem  as  wat  by  normale  woordorde  die  geval  sou  gewees  het.  Hy 
voeg  dan  by:  “Van  ons  sal  daar  gehóór  word  in  die  Ooste’’.  (6)  Op  p.  7 kom 
die  leidmotief  sal  ses  keer  voor. 

Aan  die  einde  van  die  werk  is  Dias  nie  meer  ’n  wilsmens  nie.  Hy  bely: 
“nie  meer  sal  ek  strewe  of  begeer  nie’’.  (46)  Die  dood  bring  vir  hom  die  teken 
dat  hy  nie  “deur  eie  drang  of  dwaasheid’’  voltooi  is  nie.  Dat  die  alliterasie 
hier  ’n  verband  tussen  “eie  drang’’  en  “dwaasheid’’  lê,  is  uiters  funksioneel 
binne  die  konteks  van  die  w'erk. 

Dias  dank  God  dat  Hy  sy  hart  “sy  sin  geweier  het  tot  op  sy  sterwens- 
uur’’.  Hierdie  woorde  bevat  ’n  sleutel  tot  die  leidmotief  hart  in  die  hoorspel. 
Aan  die  een  kant  is  die  “hart’’  die  setel  van  die  mens  se  eiewilligheid.  Aan  die 
ander  kant  is  dit  die  “instrument”  waarmee  hy  meen  om  God  se  wil  te  ken. 
Wanneer  Dias  besef  dat  hulle  óm  die  suidpunt  van  Afrika  is,  roep  hy 
ekstaties  uit:  “Nou’s  dit  oop.  Nou  lê  ons  seepad/oop”,  (20)  En  dan  bid  hy: 
“Ek  is  maar  stof  en  as  en  tog  het  U/na  my  gekom  sodat  my  arme  hart/met  U 
mag  praat”.  Hy  verkeer  hier  in  die  waan  dat  sy  hart  op  God  se  wil  ingestem 
is.  Die  feit  dat  hulle  so  ver  gekom  het,  is  ’n  aanduiding  daarvan  dat  hulle 
“pad”  verder  ooplê. 

Wanneer  Dias  aanvanklik  instem  om  óm  te  draai,  bely  hy:  “Ek  ken  my 
hart  se  togte  en  hoe  ver/my  trots  uitspat...”  (31)  Die  hart  is  setel  van  die 
afkerige  trots.  Maar  dan  die  ironie:  Hy  pleit  dat  hulle  nog  drie  dae  verder 
moet  vaar  “want  aan  my  hart  gryp  daar  (...)/’n  bandelose  insig/wat  nie  myne 
is  nie:  dat  daar  iets  sal  kóm”.  (32)  Weer  meen  hy  dat  hy  tog  via  sy  hart  die  wil 
van  God  kan  ken.  Hy  vra  dat  hulle  hulle  volkome  daarvoor  sal  oopstel:  “laat 
ons  ons  harte/maagdelik  maak  vir  God”.  (32) 

Aan  die  einde  van  die  hoorspel  dank  Dias  God  op  roerende  wyse  dat  Hy 

sy  hart  “onvervul  en  onvoltooi”  gelaat  het.  (47)  Nou  besef  hy  dat  God  wys  was 
om  nie  sy  wil  aan  hom  bekend  te  maak  nie. 

Dit  is  geen  geringe  prestasiedat  Van  Wyk  Louw  daarin  kon  slaag  om  ’n 
komplekse  probleem  soos  die  ondeurgrondelikheid  van  God  se  wil  gestalte  te 
gee  in  ’n  werk  wat  so  weinig  verwikkeld  as  Dias  is  nie. 

Universiteit  van  dieOVS 
Desember  1977 


MARIé  EKSTEEN 


Vuur 

Jou  liggaam  is  ’n  vlam  — 

Verbrand  my  weer 

Verbrand  my,  nietig  droë  stukke  bas 

Tot  grys  en  vaal  verlore  as. 

W.F.  BOTHA 


Vir  14  Augustus 

Arnoldus  Pannevis  (16  Februarie  1838  — 14  Augustus  1884) 

Arnoldus  Pannevis  stam  uit  een  van  die  mees  vooraanstaande 
Nederlandse  families,  waarvan  die  oorsprong  tot  so  ver  in  die  verlede  as  die 
16de  eeu  bekend  is.  Dat  dit  bekend  is,  is  te  danke  aan  die  uitsonderlike  ywer 
van  mnr.  Willem  Pieter  Pannevis  (11  Maart  1913  — ) van  Krispijnseweg  229, 
Dordrecht,  Nederland.  Hy  behoort  tot  die  nageslag  van  ’n  broer  (Johannes) 
van  Arnoldus  se  vader  (Willem). 

Sedert  die  dae  van  die  Tweede  Wêreldoorlog  is  hy  besig  om  die  gegewens 
van  die  familie  Pannevis  te  versamel  en  te  orden.  Hierdie  belangstelling  van 
mnr.  Pannevis  in  die  genealogie  het  pas  na  die  Duitse  besetting  van  Neder- 
land  begin.  In  sy  veldtog  teen  die  Jode  het  Adolf  Hitler  geëis  dat  almal  in 
Nederland  wat  nie  die  lot  van  die  Jode  wou  deel  nie,  moes  kon  bewys  dat 
hulle  vir  ten  minste  die  jongste  drie  geslagte  van  Ariese  afkoms  was.  Dit  was 
vir  mnr.  Pannevis  so  ’n  interessante  navorsing  dat  hy  absoluut  so  ver  as 
moontlik  in  die  verlede  van  sy  voorgeslagte  gedelf  het. 

Volgens  mnr.  Pannevis  se  navorsing  begin  die  bekende  geskiedenis  van 
die  Pannevisse  met  Henrich  (Hendrik)  Pieters  Pannevisch  by  Katwijck  op  te 
Zee,  skaars  10  myl  noord  van  Den  Haag.  Van  die  tweede  helfte  van  die  16de 
eeu  af  woon  die  familie  egter  sonder  die  minste  twyfel  in  en  om  Overschie, 
enkele  myle  noord  van  Rotterdam.  Die  eerste  stamvader  wat  hom  daar  kom 
vestig  het,  was  Jan  Claeszoon  Pannevis,  waarskynlik  Ln  die  sewentigerjare 
van  die  16de  eeu  gebore.  Die  geslag  is  verder  deur  sy  seun  Jan  Janszoon 
(1621)  voortgesit.  Die  feit  dat  sy  boedel  altesaam  bestaan  het  uit  60  000  gul- 
de  ‘ aan  kontant  en  grond  wat  vandag  die  hele  terrein  van  die  lughawe  van 
Rotterdam  beslaan,  bewys  hoe  welvarend  die  familie  so  ver  terug  in  die 
verlede  al  was. 

Die  derde  geslag  is  deur  Jacob  Janszoon  verteenwoordig,  en  na  hom 
deur  Jan  Jacobszoon. 

Terwyl  gegewens  t.o.v.  die  familie  tot  dusver  skraal  was,  is  dit  van  Jan 
Jacobszoon  af  baie  vollediger.  Hy  is  op  16  Oktober  1644  gebore  en  op  20 
September  1703  oorlede,  en  was  met  Aagje  Willemsz.de  Corte  getroud.  Hulle 
het  twee  seuns  gehad,  nl.  Jacob  Janszoon  en  Willem.  Deur  middel  van  Aagje 
het  die  naam  Willem,  waarmee  ons  in  die  toekoms  dikwels  te  doen  kry,  in  die 
familie  gekom.  Omdat  Arnoldus  ’n  afstammeling  van  hierdie  Willem  was, 
sal  hier  net  aan  sy  nakomelinge  aandag  geskenk  word.  Omdat  die  medisyne 
as’t  ware  ’n  familieberoep  geword  het,  dien  dit  ook  vermeld  te  word  dat 
Willem,  seun  van  Jan  en  Aagje,  reeds  daarmee  begin  het.  Hy  was  nl.  die  heel 
eerste  mediese  dokter  in  die  familie. 

Willem  (24  November  1686  — -24  Mei  1759)  is  met  Anna  van  Rijn 
getroud.  Sy  spruit  uit  dieselfde  familie  as  die  wêreldberoemde  skilder, 
Rembrandt  van  Rijn.  Daar  is  altesaam  8 kinders  vir  bogenoemde  egpaar 
gebore,  onder  wie  Johannes  (3  Junie  1714),  deur  wie  die  voorgeslagte  van 
Arnoldus  verder  voortgeplant  is.  Johannes,  ook  ’n  mediese  dokter,  is  met 
Maria  Geresteijn  getroud,  en  ook  hulle  het  8 kinders  gehad. 

Johannes  en  Maria  was  die  heel  eerste  Pannevis-familie  wat  hulle  op 


77 


Ouderkerk  a/d  Ijssel  gaan  vestig  het,  ongeveer  8 myl  noord  van  Rotterdam. 
Hulle  seun  Willem  (10  Maart  1754  — 17  Maart  1816)  het  die  familie  verder 
voortgeplant  met  Maria  Arenst  Verheul  aan  sy  sy.  Hier  het  ons  nou  al  met 
Arnoldus  se  grootouers  te  doen.  Hy  het  nie  net  die  familie  nie,  maar  ook  die 
familietradisie,  nl.  dié  van  mediese  dokter,  voortgeplant. 

Willem  en  Maria  se  kroos  het  uiteindelik  ook  tot  8 aangegroei.  Die 
familienaam  sowel  as  die  -tradisie  is  deur  Arnoldus  se  vader  (14  Maart  1803 
— 31  Julie  1849)  getrou  voortgesit.  Hy  was  al  die  derde  Willem  en  die  vierde 
mediese  dokter  na  mekaar  in  die  Pannevis-familie. 

Hierdie  Willem  “die  Derde”  is  met  Hendrika  van  Walsum  van  Krimpen 
a/d  Ijssel,  ongeveer  halfpad  tussen  Ouderkerk  a/d  Ijssel  en  Rotterdam, 
getroud.  Hendrika  stam  self  uit  ’n  baie  gesiene  en  kerkvaste  Nederlandse 
familie.  Mnr.  G.E.  van  Walsum  van  Capelle  a/d  Ijssel  (’s  Gravenweg  398), 
afgetrede  burgemeester  van  Rotterdam,  is  ’n  agterkleinseun  van  haar  broer, 
Klaas  van  Walsum.  Die  naam  Van  Walsum  kom  ook  deurgaans  as  ouder- 
linge  voor  in  die  kerkboeke  van  die  Hervormde  Kerk  van  bv.  Ouderkerk  a/d 
Ijssel  en  Krimpen  a/d  Ijssel. 

Daar,  in  Ouderkerk  a/d  Ijssel,  ’n  langwerpige  plattelandse  dorpie  van 
ongeveer  ’n  halfmyl  weerskante  van  die  Ijsselrivier,  is  Arnoldus  Pannevis,  die 
tweede  oudste  kind  van  Willem  en  Hendrika,  die  16de  Februarie  gebore  en 
die  18de  Maart  deur  ds.  Spiering  in  die  Hervormde  Kerk  gedoop.  Terloops, 
die  betrokke  kerkgebou  is  reeds  in  1661  opgerig  en  word  nog  al  die  tyd 
gebruik.  Op  die  oomblik  word  herstelwerk  daaraan  verrig. 

Daar  is  nog  vyf  kinders  vir  Willem  en  Hendrika  gebore,  nl.  Willem  (26 
Desember  1836),  Marinus  Cornelis  (9  Oktober  1840),  Cornelia  Maria  (17 
Oktober  1842),  Nicolaas  Hermanus  (13  Desember  1844)  en  Maria  Cornelia 
(28  Augustus  1847).  Dit  is  besonder  merkwaardig  dat  al  drie  die  oudste 
seuns,  nl.  Willem,  Arnoldus  en  Marinus  vir  mediese  dokter  aan  “’S  Rijks 
Kweekschool  voor  Militaire  Geneeskundigen”  te  Utrecht  gaan  studeer  het. 
Die  jongste  seun,  Nicolaas  Hermanus,  het  vir  predikant  gaan  studeer,  maar 
hy  is  in  sy  fmale  eksamen  (’n  mondelinge)  deur  die  Eksamenkommissie  van 
die  Hervormde  Kerk  afgewys.  Die  beswaar  teen  hom  was  dat  hy  te  ortodoks 
was.  Volgens  die  private  argief  van  mnr.  W.P.  Pannevis  het  hy  toe  maar  gaan 
onderwys  gee. 

Die  oudste  suster,  Cornelia  Maria,  is  met  ’n  predikant,  nl.  ds.  Heiliger 
Jacob  Wunder  getroud.  Sy  is  reeds  die  16de  Januarie  1875  op  die  jeugdige 
ouderdom  van  32  jaar  oorlede.  Ook  die  jongste  suster,  Maria  Cornelia,  was 
met  ’n  predikant,  ds.  K.A.  de  Groot,  getroud.  Dit  is  besonder  merkwaardig 
dat  soveel  ander  van  hierdie  familie  so  jonk  oorlede  is.  Die  vader  het  46  jaar 
oud  geword,  Willem  39,  Marinus  30  en  Arnoldus  46. 

A1  bostaande  gegewens  ten  opsigte  van  die  Pannevisse  word  bevestig 
deur  ’n  soortgelyke  private  familieregister  van  mnr.  M.C.  Pannevis  van 
Mozartlaan  307,  Den  Haag,  en  deur  een  van  mnr.  W.  Pannevis  van  Ruys  de 
Beerenbroekstraat  12,  Delft. 

Arnoldus  se  vader  is  die  31ste  Julie  1849  te  Ouderkerk  a/d  Ijssel 
oorlede.  Volgens  die  bevolkingsregister  van  die  Gemeenteargief  aldaar  het 
die  moeder  op  27  September  1 850  met  die  6 wesies  (die  oudste  toe  1 3 jaar  oud 
en  die  jongste  3)  Gouda  toe,  ongeveer  8 myl  verder  weg  van  Rotterdam  af, 
vertrek;  en  volgens  die  bevolkingsregister  van  die  Gemeenteargief  te  Utrecht 
hethulle  op  4 Augustus  1855,  na  ’n  verblyf  van  5 jaar  in  Gouda,  Utrecht  toe 

verhuis.  Daardeur  is  die  groot  finansiële  voordeel  verkry  dat  al  vier  die  seuns 
die  universiteit  van  huis  uit  kon  bywoon. 

Op  1 September  1855,  d.w.s.  minder  as  ’n  maand  na  hulle  aankoms  in 
Utrecht,  het  Arnoldus  Pannevis  met  sy  studie  vir  militêre  geneesheer  aan  “’S 
Rijks  Kweekschool  voor  Militaire  Geneeskundigen’’  begin.^  Genoemde 
Inrigting  het  in  die  loop  van  1822  aan  die  “Rijks  Militair  Hospitaal’’  te 
Utrecht  tot  stand  gekom.^  Oorspronklik  was  dit  die  bedoeling  dat  daar 
slegs  geneeshere  vir  die  landmag  opgelei  moes  word.  Volgens  ’n  koninklike 
besluit  van  27  April  1844  sou  daar  jaarliks  egter  ook  enkele  kwekelinge  “voor 
rekening  van  het  Departement  van  Marine’’  opgelei  word.  En  dit  was  waar- 
voor  Arnoldus  sowel  as  sy  broers  Willem  en  Marinus  hulself  bekwaam  het. 
Dit  was  ’n  vierjarige  kursus  wat  selfs  liggaamsoefeninge,  die  skerm-  en 
danskuns  ingesluit  het. 

Dit  was  ’n  baie  streng  vereiste  dat  diegene  wat  aan  bogenoemde 
Inrigting  wou  gaan  studeer,  Nederlanders  moes  wees.  Die  studiejaar  het  op  1 
September  begin  en  middel  Julie  geëindig.  Trouens,  dit  is  vandag  nog  steeds 
die  akademiese  jaar  in  Europa.  Voornemende  studente  moes  op  1 September 
nie  jonger  as  1 6 jaar  en  nie  ouer  as  20  jaar  wees  nie. 

As  ’n  aspirant  tot  bg.  Inrigting  toegelaat  wou  word,  moes  hy  voor  1 Mei 
’n  “verzoekschrift’’  aan  die  ‘Tnspecteur  van  de  Geneeskundigen  Dienst’’  rig. 
Hierdie  versoekskrif  moes  in  die  eerste  plek  bevestig  dat  die  aspirant  ’n 
Nederlander  is;  dit  moes  vergesel  wees  van  ’n  geboortesertifikaat;  ook  van  ’n 
geneeskundige  verklaring  dat  die  aspirant  ingeënt  is  of  dat  hy  reeds  kinder- 
pokke  gehad  het.  Dan  moes  hulle  geneeskundig  ondersoek  word  om  hulle 
liggaamlike  fiksheid  te  bevestig  al  dan  nie.  Daarna,  in  Julie,  moes  al  die 
aspirante  “een  vergelijkend  examen’’  aflê.  Op  grond  van  hulle  prestasie  in 
hierdie  eksamen  is  hulle  dan  toegelaat.  In  geval  van  ’n  gelyke  algemene 
prestasie  is  voorkeur  gegee  aan  diegene  met  die  beste  prestasie  in  Grieks  en 
Engels. 

Diegene  wat  hulle  as  geneeshere  vir  die  seemag  laat  oplei  het,  het  tydens 
hulle  studie  ’n  jaarlikse  toelae  van  400  gulde  ontvang.  Hulle  ouers  of  voogde 
moes  egter  daarvoor  borg  teken  dat,  indien  hulle,  om  welke  rede  ook  al,  die 
studie  nie  voltooi  nie,  hulle  die  geld  sou  terugbetaal.  Na  voltooiing  van  die 
eerste  studiejaar  het  die  studente  hulle  vanselfsprekend  verbind  om  10 
agtereenvolgende  jare  diens  te  lewer. 

Na  voltooiing  van  die  kursus  is  hulle  as  “Officier  van  Gezondheid  der 
derde  Klasse’’  aangestel  teen  ’n  “activiteits-tractement”  van  800  gulde  per 
jaar  en  ’n  “non-activiteits-tractement”  van  600  gulde  per  jaar.  Verder  sou 
hulle  die  rang  van  Tweede  Luitenant  by  “het  corps  Mariniers”  ontvang. 

Daar  was  verskeie  buitemuurse,  veral  kulturele,  bedrywighede  waaraan 
die  studente  kon  deelneem.  Daar  was  bv.  die  Redaksie  van  hulle  Jaar- 
boekie”  , die  Sociëteit  Machaon,  Commissaris  van  de  Zwemschool,  Con- 
cordia  Crescens  (’n  vereniging  ter  bevordering  van  styl  en  welsprekendheid), 
Arion  (’n  vereniging  ter  bevordering  van  sang-  en  toonkuns),  Apollo  (’n 
vereniging  ter  bevordering  van  sangkuns)  en  dan  nog  verskillende  Natuur-  en 
Geneeskundige  I^esgeselskappe,  bv.  Podalirius,  Hippocrates  en  Legendo 
Discimus.  Van  laasgenoemde  was  Arnoldus  Pannevis  in  1857  die  sekretaris. 
So  tussen  sy  studies  deur,  nl.  op  27  Maart  1858,  het  hy  by  ds.  Rodenburg 
Mentz  in  die  Hervormde  Kerk  te  Utrecht,  die  Jacobi  Kerk,  belydenis  van 
geloof  afgelê. 

In  Julie  1859  het  Arnoldus  Pannevis  sy  vierjarige  kursus  in  die  medisyne 
met  sukses  voltooi.  Volgens  die  “Geneeskundig  Jaarboekje  voor  het 
Koninkrijk  der  Nederlanden  en  zijne  overzeesche  bezittingen’’  van  1862  is  hy 
op  1 Augustus  1859  “non-actief  ’ as  Offisier  van  Gesondheid  (3de  klas)  by 
“de  Militaire  Geneeskundige  Dienst  ter  zee  in  Nederland’’  aangestel. 
Volgens  die  “Jaarboekje  der  Kweekelingen  aan  “’s  Rijks  Kweekschool  voor 
Militaire  Geneeskundigen’’  van  1860was  hierdie  aanstelling  op  ’n  wagskip  in 
die  Amsterdamse  hawe,  en  volgens  ’n  ander  jaarlikse  publikasie,  nl. 
“Koninklijke  Nederlandsche  Marine’’  (1860)  was  die  naam  van  die  wagskip 
Ajax.  Volgens  dieselfde  bron  is  hy  op  31  Oktober  1861  op  versoek  eervol  uit 
sy  pos  ontslaan. 

Die  Ajax,  ’n  fregat  (oorlogskip)  is  in  1828  te  Rotterdam  gebou,  op  13 
Junie  1832  te  water  gelaat  en  is  van  1859  af  tot  1870  as  wagskip  in  die 
Amsterdamse  hawe  gebruik.  ’n  Wagskip  het  tydelike  verblyf  aan  seelui 
(matrose)  gebied  vir  geval  hulle  ’n  tyd  lank  in  ’n  hawe  vir  ’n  volgende  skip 
moes  wag  voordat  hulle  verder  kon  vaar. 

Hierna  is  Pannevis  terug  universiteit  toe,  nl.  die  Ryksuniversiteit  van 
Utrecht.  Weens  gebrek  aan  dokumentêre  gegewens  is  dit  ongelukkig  nie 
moontlik  om  die  presiese  tydperk  van  sy  verblyf  aan  bg.  universiteit  vas  te  stel 
nie.  Wat  wel  seker  is,  is  die  feit  dat  hy  hom  met  die  studie  van  die  Lettere 
besig  gehou  het.  As  ’n  mens  in  ag  neem  dat  sy  letterkundige  brosjure 
“Shakespere  en  de  Hedendaagsche  Nederlandsche  uitgaven  en  vertalingen 
zijner  Toneelstukken’’  reeds  in  Augustus  1863  verskyn  het,  blyk  dit  tog  dat 
hy  reeds  vantevore  met  grondige  letterkundige  studie  moes  besig  gewees  het. 
Daar  bestaan  egter  dokumentêre  gegewens  waarvolgens  ’n  mens  die  gevolg- 
trekking  kan  maak  dat  hy  eers  van  1 September  1864  af  ’n  ingeskrewe 
student  van  die  Ryksuniversiteit  van  Utrecht  was.  Hierop  sal  pas  teruggekeer 
word. 

Om  tot  die  Ryksuniversiteit  van  Utrecht  toegelaat  te  word,  moes  in  die 
eerste  plek  ’n  getuigskrif  voorgelê  word  waaruit  moes  blyk  dat  die 
voornemende  student  deur  ’n  bevoegde  skoolbestuur  van  ’n  “Lathijnsche 
School’’  bekwaam  verklaar  is  vir  die  bywoning  van  akademiese  lesse.  In  die 
tweede  plek  was  dit  nodig  om  toegang  (admissie)  tot  bg.  Inrigting  te  verkry 
om  “een  aanvullend  examen  voor  de  faculteit  der  letteren  af  te  leggen’’.  Op 
aandrang  van  die  kuratore  van  bg.  Inrigting,  reeds  van  1843  af,  is,  volgens 
Koninklike  besluit  van  25  Mei  1845  S.  25,  besluit  dat  aan  alle  voornemende 
studente  toegang  tot  die  universiteit  slegs  deur  middel  van  die  sg.  toelatings- 
eksamen  verleen  sou  word.* 

Volgens  die  Album  Studiosorum  ^ van  die  Ryksuniversiteit  van  Utrecht 
het  Pannevis  bg.  toelatingseksamen  die  lOde  Mei  1864  suksesvol  afgelê, 
nadat  hy  reeds  die  13de  Januarie  daarvoor  aansoek  gedoen  het.’  In  kolom 
459  van  genoemde  Album  Studiosorum  staan  daar  presies:  Arnold  Pannevis 
ex  pago  Ouderkerk  a/d  Ijssel,  L.  Medicus  Militaris,  examen  admissionis  in 
hac  Academia  subiit,  10  Mei  1864.  Dit  is  nogal  eienaardig  dat  hy  ook  in  die 
kerklike  dokumente  van  die  Jacobi  Kerk,  toe  hy  belydenis  van  geloof  afgelê 
het,  as  Arnold  (nie  Arnold//5  nie)  ingeskryf  is. 

’n  Volgende  rede  waarom  beweer  kan  word  dat  hy  eers  van  1 September 
1864  af  sy  letterkundige  studie  aangepak  het,  is  die  feit  dat  sy  naam  vir  die 
eerste  keer  in  die  uitgawe  van  1865  van  die  “Utrechtsche  Studenten- 
Almanak,”  ’n  jaarlikse  publikasie,  verskyn.  Sy  naam  verskyn  daarin  onder 

die  opskrif:  “Staat  der  Hoogeschool,  25  November  1864.”  Dit  beteken  dat 
hy,  ooreenkomstig  die  Europese  Akademiese  jaar,  van  1 September  1864  af 
’n  ingeskrewe  student  van  die  Ryksuniversiteit  van  Utrecht  was. 

In  die  Almanak  van  1866  verskyn  sy  naam  vir  die  2de  keer,  en  wel  onder 
die  opskrif:  “Staat  der  Hoogeschool,  1 Desember  1865.”  Dan  verskyn  sy 
naam  vir  die  3de  en  laaste  keer  in  die  Almanak  van  1867  onder  die  opskrif: 
“Staat  der  Hoogeschool,  5 November  1866.”  Hiervolgens  blyk  dit  dat 
Pannevis  gedurende  dietweede  helfte  van  1866  nog  in  sy  vaderland  was,  en 
wel  nog  op  universiteit.  Hierdie  gevolgtrekking  word  gestaaf  deur  die  argief 
van  die  Hervormde  Kerk  te  Utrecht  waarin  daar  in  die  afkondigingboek  van 
die  Jacobi  Kerk  staan  dat  sy  attestaat  Sondag  9 Desember  1866  na  Wes-Indië 
aangevra  is.  Albei  gegewens  stem  egter  nie  ooreen  met  prof.  P.J.  Nienaber  se 
bewering  dat  Pannevis  reeds  die  12de  Julie  1866  in  Kaapstad  die  Suid- 
Afrikaanse  bodem  betree  het  nie.* 

Ongelukkig  kan  daar  in  Nederland  geen  dokumentêre  bewys  gevind 
word  wanneer  Pannevis  Nederland  verlaat  het  nie.  In  die  Ryksargief  van  Den 
Haag  is  daar  ’n  “Staat  der  Landverhuizingen”  vir  die  jaar  1866  met  betrek- 
king  tot  Utrecht,  maar  sy  naam  verskyn  nie  daarin  nie.  Ook  die  Bevolkings- 
register  van  die  Gemeenteargief,  ’n  besonder  netjiese  en  origens  volledige 
dokument,  maak  geen  melding  van  sy  vertrekdatum  of  bestemming  nie. 

Ook  wat  Pannevis  se  akademiese  prestasies  aan  die  Universiteit  van 
Utrecht  betref,  is  daar  ongelukkig  bloedweinig  dokumentêre  gegewens 
beskikbaar.  In  die  dokumente  wat  inligting  oor  die  studente  van  daardie  jare 
verskaf,  soos  in  die  Ryksargief  van  Utrecht  bewaar,  kom  sy  naam  slegs  in  die 
lys  van  1865  voor  en  wel  onder  die  opskrif:  “Litterarum  Humaniorum 
Studiosi.”  By  alle  ander  naamlyste  van  1864,  1865  en  1866  ontbreek  sy  naam 
heeltemal.  Ook  die  dokument  getiteld  “Naamlijst  der  Studenten  die  den 
graad  van  Candidaat  of  Doctor  aan  de  Hoogeschool  te  Utrecht  verkregen 
hebben”  maak  nêrens  van  Arnoldus  Pannevis  melding  nie. 

Dit  is  vir  ons  Suid-Afrikaners  egter  van  geen  besondere  belang  nie  om 
nou  juis  presies  te  weet  watter  dag  en  datum  Arnoldus  Pannevis  hier 
aangekom  het.  Net  so  is  ook  sy  presiese  akademiese  kwalifikasies  van  minder 
belang.  Wat  hierdie  Nederlandse  immigrant  van  meer  as  ’n  eeu  gelede  betref, 
is  dit  egter  van  veel,  ontsaglik  veel,  groter  belang  dat  dit  hy  was  wat  ’n  fakkel 
aan  die  brand  gesteek  het,  ’n  baie  nietige  daadjie  in  1872,  maar  waardeur  ons 
uiteindelik  (1933)  die  Woord  van  God  in  ons  eie  taal  gekry  het. 

Na  ’n  verblyf  van  18  jaar  in  sy  nuwe  vaderland  is  Arnoldus  Pannevis, 
presies  9 jaar  na  die  totstandkoming  van  die  G.R.A.,  op  die  plaas  van  W.P. 
du  Plessis  in  die  Wellingtonse  distrik  oorlede.  Mnr.  W.P.  Pannevis  besit  in  sy 
private  argief ’n  dokument  met  die  volgende  doodberig,  soos  dit  destyds  in  ’n 
Nederlandse  koerant  verskyn  het: 

Zacht  ontslapen  in  den  Heer,  op  den  14  den  Augustus  1884,  ten 
huize  van  den  heer  W.P.  du  Plessis  te  Groenberg,  Wellington,  de 
Weled.  heer  Arnoldus  Pannevis,  van  Utrecht  (Nederland)  in  den 
ouderdom  van  46  jaren.  Diep  betreurd  door  zijne  bloedverwanten  en 
vrienden. 


1.  5 Gulde  = Rl. 

2.  “Jaarboekje  der  Kweekelingen  aan  ’s  Rijks  Kweekschool  voor  Militaire  Genees(kundigen)." 

3.  “Utrecht  door  de  eeuwen”  (bl.  316),  J.E.A.L.  Struick. 

4.  “Jaarboekje  der  Kweekelingen  aan  ’S  Rijks  Kweekschool  voor  Militaire  Geneeskundigen”. 

5.  “De  Utrechtsche  Universiteit  1636 — 1936”  bl.  51  — G.W.  Kernkamp  e.a. 

6.  'n  Lywige  dokument  met  die  name  van  alle  studente  wat  die  universiteit  besoek  het. 

7.  Ryksargief  van  Utrecht — naamlys  van  aansoekers  om  toelatingseksamen  af  te  lê. 

8.  P.J.  Nienaber,  Dr.  Arttoldus Pannevis,  vadervan  die  A frikaanse  taal,  bl.  5. 


MIEKE  TIMMERMANS 


Toe  pa  dood  is 

was  ek  pyn-bly 

oor  nuwe  blinkleerskoene 

en  roosblaartjies 

wat  sneeu 

LITERêR-AKTUEEL 

Elize  Botha  by  geleentheid  van  die  sestigste  veijaarsdag  van  prof.  A.P.  Grové 

Ons  eintlike  gelukwensing  geld  vanaand  die  verskyning  van  ’n  bundel 
opstelle,  Dagsoom,  deur  prof.  A.P.  Grovë,  uitgegee  by  geleentheid  van  die 
skrywer  se  sestigste  verjaarsdag  deur  Tafelberg-uitgewers.  Dit  bevat  14 
opstelle  van  prof.  Grovë,  watgedurende  die  laaste  tien,  twaalf  jaar  geskryf  is. 
Maar  eintlik,  weer:  nie  ’n  gelukwensing  is  by  dié  geleentheid  vanpas  nie, 
maar  ’n  dankwoord.  Want  met  hierdie  bundel  het  prof.  Grové  vir  ons,  sy 
kollegas  en  lede  van  sy  Departement,  soos  deur  die  afgelope  30  jaar  heen,  ’n 
voorbeeld  gestel:  die  voorbeeld  van  die  steeds  toegewyde,  byderwetse  vakman 
— in  die  beste  sin  van  die  woord,  ’n  “frontiersman”. 

Ek  wil  u graag  herinner  aan  ’n  paar  datums  uit  die  loopbaan  van  prof. 
Grové.  Sy  eerste  kritiek  in  boekvorm,  Die  duister  digter,  verskyn  in  1949; 
daarin  het  hy  ’n  teksgerigte  poësiebenadering  uiteengesit  wat  die  voorloper 
was  vir  die  “manne  van  een  gedig”,  soos  wyle  prof.  Abel  Coetzee  die  stilistici 
en  hul  geesverwante  in  die  vyftigerjare  genoem  het.  Agterna  gesien,  was 
hierdie  boekie  getuienis,  dat,  vóór  die  vernuwing  in  die  literatuur  wat  in  die 
vyftigerjare  begin  het,  daar  reeds  ’n  adekwate  kritiek  aan  die  groei  was,  wat 
die  vernuwing  as  ’t  ware  ingewag  het. 

Prof.  Grové  was  vir  tien  jaar  lank  eindredakteur  van  die  invloedryke 
Staudpiinte,  en  dié  tien  jaar  tel  vanaf  Junie  1960:  dit  wil  sê,  dwarsdeur  die 
hele  woelige  sestigerjare  in  ons  literatuurgeskiedenis.  Hy  was  pleitbesorger 
vir  Peter  Blum  herout  van  nog  ’n  vernuwing  in  die  Afrikaanse  poësie,  van  die 
verskyning  van  Van  steenhok  tot  poolsee  in  1955  af — en  die  Akademie  se 
argiewe  kan  die  storie  vertel:  as  die  Akademieraad  vir  prof.  Grové  destyds  sy 
sin  gegee  het,  het  Peter  Blum  in  1957  die  Hertzogprys  gekry. 

Met  die  belangrike  erkenning  van  die  vernuwing  in  ons  prosa,  die 
Hertzogprys  vir  Prosa  aan  Etienne  Leroux  vir  Sewe  dae  hy  die  Silhersteins  in 
1964,  was  prof.  Grové  die  sameroeper  van  die  Akademiekomitee  wat  op  dié 
toekenning  besluit  het.  Vanaf  die  instelling  in  1968  van  die  Akademie  se 
Letterkundige  Kommissie  in  sy  huidige  vorm,  was  hy  lid  en  dikwels  voorsitter 
daarvan. 

Ook  in  die  sestigerjare,  was  hy  onder  die  eerstes  wat  die  saak  van  die 
Afrikaanse  letterkunde  op  die  Publikasieraad  moes  behartig;  sy  minder- 
heidsverslag  by  geleentheid  van  die  verbod  op  Magersfontein  o Magers- 
fontein  isduidelike  bewys  van  hoe  konsekwent  hy  hierdie  taak  uitgevoer  het. 

Met  verloop  van  tyd  is  prof.  Grové  op  paslike  en  ’n  mens  kan  seker  ook 
sê,  die  gebruiklike  wyse  beloon  vir  sy  werk,  “Gebruiklik”  sê  ’n  mens  as  jy  ’n 
bietjie  sinies  wil  wees:  sy  toonaangewende,  invloedryke  posisie  (seker  ook  sy 
befaamde  hardwerkendheid  — almal  hou  nie  van  ’n  voorbeeld  nie)  het  hom 
deur  die  jare  ’n  flinke  kwota  vyande  besorg.  Arnold  Toynbee  het  teen  die 
einde  van  sy  lewe  gesê:  ‘Tt  is  remarkable  that  academic  people  otten  have 
such  an  acrimonious  side  to  them”  en  van  hierdie  acrimonious  side  het  prot. 
Grové  heelwat  leer  ken  — 

sWerelts  loon 

is  niets  dan  hoon 

sê  die  Middelnederlandse  digter. 

Maar  daar  was,  tot  ons  aller  bemoediging  ten  opsigte  van  die  menslike 
kondisie,  ander  belonings  en  bekronings.  In  1963  ontvang  prof.  Grové  die 
Stals-prys  vir  Literatuurwetenskap  van  die  S.A.  Akademie  vir  Wetenskap  en 
Kuns,  en  vandag  beklee  hy,  vir  ’n  vakman  in  die  geesteswetenskappe,  van  die 
hoogste  posisies  wat  in  dië  gebied  moontlik  is:  Dekaan  van  die  Fakulteit 
Geesteswetenskappe  aan  die  Universiteit  van  Pretoria,  Voorsitter  van  die 
S.A.  Akademie  vir  Wetenskap  en  Kuns. 

En  tog  het  prof.  Grové  hom  in  heel  bepaalde  opsig  deur  hierdie  eer- 
betoon  (wat  eintlik  net  nóg  harde  werk  vir  die  vereerde  beteken)  nie  van  stryk 
laat  bring  nie.  En  sý  “stryk”  beteken:  dat  hy  voortgewerk  het  in  dié  dissipline 
waarin  hy  begin  het  — hy  het  sy  eerste  liefde,  die  literêre  kritiek,  nie  verlaat 
nie.  En  daarin  is  hy  vir  ons  ’n  voorbeeld,  en  daarom  sê  ons  vir  hom  dankie: 
omdat  hy  tot  op  sy  sestigste  vir  ons,  sy  vakgenote,  gewerk  het,  en  vir  ons,  tot 
vorming  en  lering,  nog  ’n  bundel  van  sy  opstelle  skenk. 


A.P.  Grové  by  ontvangs  van  Dagsooni,  letterkundige  opstelle  uitgegee  by 
geleentheid  van  die  skrywer  se  sestigste  verjaardag  deur  Tafelberg-uitgewers, 
9 Junie  1978 

...Ten  slotte  wil  ek  iets  sê  oor  die  titel  van  die  boek  aangesien  daaroor 
nogal  misverstand  bestaan.  lemand  het  bv.  “dagsoom”  in  verband  gebring 
met  horison,  sodat  die  titel  dan  byna  iets  soos  “vergesig”  moet  beteken  — 
nogal  poëties.  ’n  Ander  het  gemeen  dat  ek  as  “sestiger”  met  dié  titel  te  kenne 
wil  gee  dat  ek  nou  so  ongeveer  die  “soom”  van  die  “dag”  bereik  het.  Maar, 
nou  ja,  so  pessimisties  is  ek  darem  nie.  Dagsoom  is  ’n  geologiese  term  maar 
daarby  tog  ’n  doodgewone  woordeboekwoord  wat  beteken:  ’n  rotsrif  wat  bo 
die  grondoppervlak  uitsteek.  Die  Engelse  praat  van  ’n  “outcrop”.  Hoe  die  rif 
ondergronds  daar  uitsien,  of  hoe  hy  hom  daar  gedra,  is  met  die  blote  oog  nie 
waar  te  neem  nie.  A1  wat  jy  sien,  is  die  rif  of  klipbank  wat  so  ’n  entjie  bo  die 
oppervlak  as  “soom”  aan  die  “dag”  tree. 

Nou  is  dit  so  dat  daar  in  en  om  die  literatuur  veel  is  wat  problematies  is, 
en  hoe  ouer  jy  word,  hoe  meer  raak  jy  bewus  van  die  problematiese  en  hoe 
meer  lê  vir  jou  as’t  ware  ondergrond,  verborge  en  onklaar.  In  dié  opsig  verskil 
die  literatuurkunde  waarskynlik  van  baie  ander  vakgebiede.  Maar  dan, 
wanneer  jy  lank  oor  ’n  figuur  of ’n  gedig  of  ’n  probleem  gedink  het,  bereik  jy 
vir  jouself  ’n  sekere  klaarheid  sodat  jy  waag  om  jou  bevinding  of  stukkie 
verowerde  sekerheid  onder  woorde  te  bring  in  die  vorm  van  ’n  opstel  wat  dan 
soos  iets  van  ’n  dagsaam  opduik  bo  die  raaisels  en  onklaarhede  wat  onder  die 
oppervlak  lê. 

Die  woordeboeke  deel  ons  mee  dat  die  dagsoom  ’n  ertsdraende  rif  is. 
Hoeveel  erts,  indien  enige,  in  hierdie  boek  se  dagsome  te  vinde  is,  is  nie  vir 
my  om  te  sê  nie. 

P.G.  du  Plessis  by  die  aanvaarding  van  die  S.A.U.K.-Akadeniieprys,  1977 
(Televisie:  Drania),  3 Augustus  1978 

n Rand  n Droorn  se  geskiedenis  is  heel  anders  as  die  romantiese  ideaal 
van  die  enkele  skeppende  gees  wat  sy  stof  deurworstel,  sy  bloederigheid 

sweet.  en  uiteindelik  die  gestruktureerde  gestalte  van  die  skepper,  veelkantig 
maar  in  organiese  eenheid  saamgesnoer,  aan  die  nie-verstanende  publiek 
bied. 

n Ratul  n Droom  is  die  gevolg  van  professionele  spanwerk.  Die  idee 
kom  van  Emil  Nofal,  brokke  dialoog  van  Katinka  en  heelwat  situasies  van 
Koos  Roets. 

Ek  meen  die  Afrikaanse  uitvoerende  kunste  het  meer  hiervan  van  node. 
Daarom  is  ek  bly  dat  die  Akademie  die  stuk  erken  en  dat  hulle  wyslik  besluit 
het  om  die  prys  vir  mý  te  gee. 

Daar  is  ook  ’n  derde  rede,  en  seker  ’n  veel  belangriker  rede,  waarom  die 
bekroning  van  n Rand  n Droom  my  gelukkig  maak,  maar  om  dit  aan  u te 
verduidelik  sal  ’n  omweggie  benodig: 

Op  ’n  keer  moes  ek  ’n  student  oor  die  aard  van  die  literatuur  ondervra 
omdat  hy  sy  toets  nie  skriftelik  kon  aflê  nie.  Toe  dit  nou  hier  by  die  kenmerke 
van  die  letterkunde  kom,  begin  ek  vis  na  iets  uit  Wellek  en  Warren,  ek  meen 
dit  was  na  die  fiksionaliteit  as  kenmerk  van  ’n  literêre  werk.  Die  man  was 
duidelik  nie  op  hoogte  nie,  maar  terwyl  hy  onder  my  streng  oog  in  sy  kennis- 
velde  rondval  om  nou  darem  iets  waardigs  te  sê,  kom  hy  uit  met  een  van  die 
grootste  lesse  wat  die  Afrikaanse  letterkunde  te  lere  staan. 

Toe  ek  hom  por  oor  wat  hy  nou  sou  sê,  ongeag  Wellek  en  sy  trawant 
Warren,  wat  nou  ’n  kenmerk  van  die  letterkunde  is,  toe  vraag-antwoord  hy 
my: 

“Must  it  be  boring,  sir?’’ 

Wat  ek  probeer  sê  is  doodgewoon:  Die  Afrikaanse  letterkunde  het  hom 
in  die  afgelope  aantal  jare  gaan  uitverkoop  aan  ’n  swaarwigtigheid,  ’n 
geladenheid,  ’n  verwikkeldheid,  ’n  bestudeerdheid,  ’n  kunsmakerigheid  wat 
hom  selfs  vir  my  wat  hom  liefhet  soms  onleesbaar  gemaak  het.  Kritiese 
erkenning  en  verweefdheid  het  soms  ’n  te  noue  verband  geopenbaar. 

Waar  dit  vandaan  kom,  het  ek  nie  probeer  agterhaal  nie.  Dalk  het  ons 
Van  Wyk  Louw  se  uitsprake  oor  die  gemoedelike  lokale  realisme  oordryf, 
moontlik  het  ons  êrens  geleer  dat  die  letterkunde  sus  is,  dalk  is  dit  ’n  kritiese 
gewigtigklinkery,  ek  weet  nie. 

Ek  weet  wel  wat  ons  aan  die  verlore  is: 

Lesers  en  kykers  wat  hul  glimlagte  uit  Engels  loop  haal.  ’n  Verdrietige  hiaat 
tussen  die  hoge  literatuur  en  die  massalektuur  wat  intelligente  nie-Iiterêre 
leser  óók  na  Engels  toe  dryf. 

’n  Houdingsontkenning  dat  die  literatuur  mooi  is  in  al  sy  vorme  en  dat  hy 
wyd  is  en  dat  hy  op  baie  vlakke  kan  praat,  aanspreek  en  selfs  ontroer. 
Komedies  is  nie  boos  nie.  Groot  strukture  is  soms  vrot  leesstof.  Daarom  is 
ons  n Randjie  n Droom.  se  bekroning,  mnr.  die  Voorsitter,  vir  my  ’n 
vreugde.  Dis  nie  groot  letterkunde  nie,  ek  weet,  maar  dis  professioneel 
gedoen  en  dis  op  eie  wyse  ’n  verkenninkie  van  ’n  soort. 

’n  Pretensielose  dingetjie  het  u bekroon.  Daarvoor  my  driedubbele 
dank. 


Die  Markpleín  Bekroon 

Die  jaarlikse  Rapportryers-toekenning  vir  ’n  verdienstelike  Afrikaanse 
publikasie  (vanjaar  letterkundig:  drama)  is  op  5 Oktober  oorhandig  aan 
W.A.  de  Klerk  vir  sy  drama  Die  Markplein.  Elders  in  dië  7yí/sA:riy’ bespreek 

prof.  dr.  J.H.  Senekal,  sameroeper  van  die  Keurkomitee  vir  hierdie  prys,  die 
bekroonde  werk. 


Dramawedstryd  1977 

Gedurende  1977  het  die  Departement  van  Nasionale  Opvoeding  ’n 
dramawedstryd  bestaande  uit  ’n  Afrikaanse  en  ’n  Engelse  Afdeling 
uitgeskryf. 

Die  Departement  het  aangekondig  dat,  op  aanbeveling  van  die  beoorde- 
laars,  onderstaande  werke  in  die  onderskeie  afdelings  bekroon  is: 

Ajrikaause  A fdeling: 

(i)  Geen  eerste  prys  is  toegeken  nie. 

(ii)  ’n  Aanmoedigingsprys  van  R500  is  toegeken  aan  mej  M van  Niekerk  vir 
haar  manuskripte  Vrolike  Frans  en  Die  Kersvaders. 

Engelse  Afdeling: 

(i)  ’n  Eerste  prys  van  R750,  bekend  as  die  “Stephen  Black  Prize  for 
Drama’’,  is  toegeken  aan  mev  J Fletcher  vir  haar  manuskrip  Mr  Stone  and 
the  Architect. 

(ii)  Geen  verdere  pryse  is  in  hierdie  Afdeling  toegeken  nie. 

Mededeling  van  de  Internationale  Dichtersgroep  Diniensie 

De  internationale  Dichtersgroep  Dimensie  zoekt  voortdurend  naar 
nieuw  poëtisch  talent  voor  publikatie  in  de  verzamelbundels  HONDERD 
NIEUWE  DICHTERS  waarvan  binnenkort  deel  4 uitkomt  en  het  literaire 
tijdschrift  DIMENSIE.  Stuur  een  cheque  van  250  belgische  frank  per  boek 
en  het  wordt  per  luchtpost  thuisgestuurd.  (In  deel  3 en  4 zijn  Zuid- 
Afrikaanse  dichters  opgenomen) 

In  ieder  nummer  van  dit  literair  tijdschrift  DIMENSIE  wordt  aandacht 
besteed  aan  afrikaans  talent.  (abonnement  per  cheque  400  belgische  frank) 
Het  is  ook  de  bedoeling  met  anderstalige  dichters  van  Zuid-Afrika  in 
kontakt  te  komen  via  vertalingen  in  het  afrikaans  of  het  nederlands.  Wie 
hieraan  kan  medewerken  gelieve  kontakt  met  ons  te  nemen. 

Alle  dichters  en  dichteressen  die  willen  deelnemen  aan  de  verzamel- 
bundels  100  NIEUWE  DICHTERS  sturen  eenvoudig  5 goede  gedichten  naar 
onderstaand  adres  voor  de  selektie. 

Alle  medewerking  om  bekendheid  te  geven  aan  dit  initiatief  wordt  op 
prijs  gesteld.  We  denken  aan  oproepjes  in  studentenbladen,  literaire 
tijdschriften,  kranten  enz. 

Werk  mee  om  dit  internationaal  projekt  te  laten  slagen! 

Namens  de  internationale  dichtersgroep  Dimensie: 

jan  biezen 
haringrodestraat  81 
B-2000  antwerpen 

BOEKBESPREKINGS 


HENNIE  AUCAMP,  Kort  voor  laiik.  Tafelberg-Uitgewers,  1978,  R7,95.  153 

pp. 


Hennie  Aucamp  is  vandag  bekend  as  een  van  die  heel  voorste 
eksponente  van  die  kortverhaal  in  Afrikaans.  Met  veral  bundels  soos  'n 
Bniidsbed  vir  tant  Nonnie,  Hongerblorn  en  Dooierus  het  hy  vir  hom  ’n  plek 
verower  wat  moontlik  net  deur  Abraham  de  Vries  en  Henriette  Grové 
geëwenaar  kan  word.  Om  den  brode  is  hy  akademikus:  Dr.  Aucamp  is 
naamlik  dosent  vir  Afrikaans  in  die  Fakulteit  Opvoedkunde  aan  die 
Universiteit  van  Stellenbosch.  Hy  het  dus  te  make  met  die  opleiding  van 
onderwysers  wat  eendag  Afrikaans  gaan  gee.  In  hierdie  hoedanigheid  het  hy 
heelwat  artikels  oor  die  doseer  van  Afrikaans  in  die  onderwysblad  Klasgids 
gepubliseer.  Hierbenewens  het  Aucamp  ook  ’n  verbete  belangstelling  in  die 
kortverhaal  as  kunsvorm.  Van  die  skerpste  insigte  oor  die  kortverhaal  as 
onderskeidende  genre  het  die  Afrikaanse  kritiek  aan  hom  te  danke;  getuienis 
hiervan  is  die  artikels  in  Standpiinte,  Tydskrif  vir  letterkunde,  Tydskrif  vir 
Geesteswetenskappe  en  Contrast, 

Kort  voor  lank  is  ’n  eie  seleksie  van  sy  opstelle  oor  bogenoemde  twee 
“belangstellings”. 

Met  die  deurlees  van  hierdie  bundel  het  ek  telkens  aan  Van  Wyk  Louw 
se  woord  gedink:  “Alleen  die  baie  fyn  dink,  is  helder.”  Elke  opstel  is 
getuienis  van  ’n  íyn,  kritiese  gees;  van  iemand  met  ’n  hartstog  vir  die  letter- 
kunde  — spesifiek  vir  die  kortverhaal  — wat  diep  en  fundamenteel  gelees  en 
gedink  het  oor  hierdie  genre  wat  die  afgelope  handvol  jare  so  ’n  mooi  opvloei 
in  Afrikaans  beleef  het. 

Aucamp  se  register  is  indrukwekkend:  Die  eietydse  Afrikaanse  en 
Engelse  kortverhaal  ken  hy  grondig,  asook  kritici  en  teoretici  oor  die  kort- 
verhaal.  Telkens  dui  hy  “beginsels”  van  die  skryfkuns  aan,  werk  hy  trefseker 
met  struktuurprinsipes  soos  dit  ’n  ervare  vakman  en  skrywer  betaam. 

Om  oor  ’n  genre  te  veralgemeen,  of  dogmaties  te  verval  in  ’n  resep  of 
patroon,  is  ’n  slaggat  wat  te  dikwels  die  lot  is  van  iemand  wat  oor  die 
literatuur  teoretiseer.  Die  letterkunde  het  nou  eenmaal  diê  probleem:  hy  laat 
hom  nie  maklik  in  ’n  keurslyf  indwing  nie.  Maar  Aucamp  is  bereid  om  die 
moeilike  dialektiese  pad  te  loop:  om  telkens  die  individuele  kunswerk  op  sy 
eie  meriete  te  beoordeel.  Hy  kyk  met  ’n  koel  en  afgetrokke  oog  — dikwels 
vanaf  ’n  kille  distansie. 

Wat  mens  verder  in  hierdie  opstelle  opval,  is  Aucamp  se  waaksaamheid: 
Hy  is  sku  vir  modeverskynsels,  vir  geykte  opvattings,  vir  die  terreur  van  ’n 
maklike  gewildheid,  selfs  vir  sy  eie  clichés  . Vergelyk  die  volgeinide: 

“Daar  is  baie  vorme  van  voorskriftelikheid...  daar  is  die  stylvoorskrifte 
van  die  kritiek  wat  al  hoe  meer  na  gimnasiumtaal  begin  klink:  skryf  ‘naak’, 
‘gestroop’,  ‘ruig’,  ‘gespierd’,  ens.  Asof  jy  ruig  kan  skryf  oor  ragfyn  dinge. 
Asof  jy  gestroop  kan  skryf  oor  swoel,  barokke  omstandighede.  Taal  is 
situasiegebonde.  Wie  gaan  Dylan  Thomas  sy  baldadigheid  ontsê;  ’n  Prediker 
sy  beeldrykheid? 

“’n  Soort  ‘sensuur’  wat  gevaarliker  kan  wees  as  amptelike  sensuur, 
omdat  dit  in  sy  verbloemdheid  nie  so  maklik  as  indoktrinasie  of  selfs 
intimidasie  opval  nie,  is  dié  wat  van  skrywers  sélf  kan  uitgaan. 

“Oral  hoor  en  lees  jy  hoe  skrywerskollegas  pleit  en  eis:  ‘Skryf  oor 
Afrika.’  ‘Skryf  oor  die  eietydse  mens.’  ‘Skryf  betrokke’.  ‘Skryf  verlig.’ 

“Daar  word  selfs  gesuggereer  waaroor  daar  nie  geskryf  behoort  te  word 
nie.  Individuele  emosies  en  persoonlike  sentimente  is  skynbaar  taboe. 
Nostalgie  is  verdag.  Almal  moet  van  hier-en-nou  wees,  by  voorkeur  vryheids- 
vegters  op  papier,  of  hulle  nou  die  geneigdheid  of  die  talent  daartoe  het  of 
nie. 

“...Daarom  lyk  die  saamsnoering  van  skrywers  binne  ‘vakunies’  vir  my, 
bý  sekere  winste,  tog  gevaarlik,  want  ëên  besielende  spreker  kan  so  maklik 
die  bewussyn  van  ’n  groep  bepaal.  Die  skrywer  moet  vrý  wees;  sy  vakunie  kan 
hom,  paradoksaal,  dié  vryheid  ontsê.”  (pp.3 — 4) 

Kort  voor  lank  bestaan  uit  10  opstelle.  In  drie  hiervan  is  Aucamp  die 
akademikus  aan  die  woord;  oor  die  reisboek  en  die  essay  op  skool,  en  ’n 
opstel  oor  paragraafbou.  In  aldrie  word  met  uitvoerige  bewysmateriaal  en 
beredenering  afgetas  na  die  wese  van  die  saak:  wat  is  die  “eienskappe”  of 
“wesenstrekke”  van  die  goeie  reisboek,  hóé  kan  hy  sinvol  gedoseer  en 
geëksamineer  word.  Dieselfde  geld  vir  “Die  essay  op  skool”.  In  die  “Deel  en 
geheel:  iets  oor  paragraafbou”  blyk  duidelik  Aucamp  se  skerp  oog  vir  ver- 
houdinge,  vir  struktuur. 

Wat  die  res  van  die  opstelle  betref,  wil  ek  graag  drie  uitsonder.  In  “Die 
verskuilde  redakteur:  ’n  voorlopige  verkenning  van  die  ek-verteller  in  die 
‘Brood’-verhale  van  Abraham  H.  de  Vries”  bewys  Aucamp  dat  hy  grondig 
gedink  het  oor  die  vertellershoek  in  die  moderne  verhaalkuns.  Dis  ’n  saak 
wat  miskien  te  min  aandag  kry  in  die  eietydse  kritiek.  Meestal  word  die 
geslaagdheid  al  dan  nie  van  ’n  verhaal  hierdeur  bepaal.  Ook  in  die  opstel 
“Idee  as  spelbederwer”  — oor  Pirow  Bekker  se  “Die  peerboom  en  ander 
verhale”  — ontleed  Aucamp  vanuit  die  vertelhoek.  Selfs  in  “Herman  Charles 
Bosman;  teorie  en  praktyk”  kom  dit  na  vore.  Laasgenoemde  is  miskien  die 
beste  oorsigtelike  stuk  wat  nog  oor  die  besondere  kuns  van  Bosman  geskryf 
is. 

Kort  voor  lank  is  ’n  beduidende  bundel  kritiek  wat  ’n  wye  leserspubliek 
verdien;  nie  alleen  ter  wille  van  die  gehalte  van  elke  opstel  nie,  maar  ook  en 
veral  om  die  besondere  gesindheid  en  benadering  tot  die  literatuur  wat 
hieruit  spreek.  Die  twee-eenheid  bedrewe  kritikus  en  begaafde  skrywer  is  ’n 
gedugte  kombinasie. 


P.H.  Roodt 
Universiteit  van  Pretoria 

W.A.  DE  YAJE.RK,Die  Markplein,  Tafelberg-Uitgewers,  1978.  R5.85.  77  pp. 

Met  Die  Markplein  (Tafelberg  1978)  herbevestig  W.A.  de  Klerk  die 
belangrike  plek  wat  hy  op  die  gebied  van  die  tradisionele  toneel  in  Afrikaans 
beklee.  Daarby  getuig  hierdie  stuk  dat  De  Klerk  sy  oë  nog  steeds  oop  hou  vir 
aktuele  vraagstukke  waarmee  die  Afrikaner  te  doen  kry. 

De  Klerk  ontleed  hier,  na  aanleiding  van  ’n  ou  gevestigde  Bolandse 
familie,  die  gevolge  van  die  gees  van  materialisme  “dië  nuwe  euforie  ...  hier 
teen  die  einde  van  sestig”  toe  alle  paaie  na  die  markplein  geloop  het. 

Die  geslagte  is  daar:  Johannes  (Joe)  Marseveen,  80,  vroeëre  weduwee- 
eienares  van  Oude  Plantatie,  haar  kinders  en  skoondogters  en  haar  klein- 

seun.  Die  oudste  seun,  Johannes,  ’n  hoë  regeringsamptenaar  en  ’n  bekende 
in  kulturele  en  kerklike  kringe,  swig  voor  Mammon  en  aanvaar  omkoopgeld 
met  die  bedoeling  om  ’n  deel  van  die  ou  plaas  te  koop  en  te  voorkom  dat  dit 
in  vreemde  hande  val.  Sy  twee  jonger  broers  Pierre  en  Bertie,  wat  elk  ’n  deel 
van  die  ou  familieplaas  geërf  het,  het  nie  dieselfde  sentiment  nie.  Bertie 
aanvaar  ’n  groot  som  geld  vir  Klein  Plantatie,  en  laat  bou  ’n  vakansiehuis  by 
Masbaai  waarvoor  hulle  selfs  die  geelhoutplafonne  en  -vloere  van  Klein 
Plantatie,  een  van  die  oudste  huise  in  die  land,  gebruik.  Dis  duur  motors, 
kragbote  en  oorsese  reise.  Pierre  onderhandel  om  nog  ’n  deel  van  Oude 
Plantatie  te  verkoop  — tot  groot  ontsteltenis  van  sy  vrou  Menan. 

Dan  is  daar  Louis,  Johannes  se  seun,  uitgeweke  skrywer,  wêreld- 
beroemd.  Hy  kom  terug  “huis  toe’’,  ontdek  die  liefde  vir  die  grond  by  sy  vrou 
van  wie  hy  vervreemd  is,  en  by  hulle  seun  Louis. 

Johannes,  wat  reeds  met  diep  emosie  in  die  hof  skuld  erken  het,  kom 
afskeid  neem  van  die  ou  plaas.  Die  masjinerie  staan  gereed  om  die  ou 
wingerd  Maandag  te  begin  uitstoot.  Hy  kry  ’n  masjien  aan  die  gang  en 
verongeluk  daarmee.  As  alles  afgehandel  en  almal  weer  bymekaar  is,  sluit 
Joe  Marseveen  af  met  die  woorde  “Alles  kom  tot  ’n  einde.  Alles  moet  maar 
weer  begin.  Ek  wil  hê  ons  moet  ’n  stukkie  saamlees...’’ 

Die  Markplein  is  opgedra  aandr.  Anna  de  Villiers:  “Bolander,  kultuur- 
mens’’,  en  is  op  24  Oktober  1977  deur  die  SAUK  in  Radioteater  as  een  van 
die  Afrikaanse  Diens  se  prestige-opvoerings  van  die  jaar  uitgesaai.  Die  stuk 
is  sterk  gelaai  met  die  idee:  liefde  vir  die  grond,  vir  die  “plante,  klowe, 
klippe,  spitse,  diere”,  die  voëls,  vir  die  óh  Kaapse  woning,  met  geelhout- 
plafon  en  -vloere  en  al.  Die  nuwe  gees  van  materialisme  self  is  die  oorsaak 
van  botsings  op  alle  vlakke. 

Die  karakters  word  nie  kunsmatig  vir  ’n  naweek  saamgegooi  nie: 
Johannes  en  Louis  se  terugkoms  is  goed  gemotiveer.  Ook  Kittie  s’n,  wat  ter 
wille  van  haarself  en  die  seun  se  opvoeding  in  hierdie  omgewing  vroeër  al 
dorp  toe  getrek  het.  Menan  se  liefde  vir  die  grond  — “hierdie  heilige  grond 
van  die  Marseveens”  — is  ’n  konstante.  Haar  kinders  moet  ’n  stukkie  vaste 
grond  hê  waarheen  hulle  kan  terugkeer.  “Kan  julle  nie  besef  wat  hier  alles  op 
die  spel  is  nie”,  vra  sy.  “Dit  gaan  nie  net  om  die  grille  van  Menanteau  du 
Plessis  nie.  Dit  gaan  oor  ’n  hele  samelewing,  oor  mense  wat  nie  sommer  hier 
opgestoel  het  nie?  Wat  van  ver  af  kom  — met  pyn  dikwels;  maar  ook  met 
geloof,  en  moed?”  Haar  standpunt;  haar  skerp  veroordelings  van  Bertie  en 
Willie  se  nuwe  materialisties-geïnspireerde  metodes  en  leefwyse,  gee  aan- 
leiding  tot  verskeie  felle  familiebotsings,  uiteindelik  tussen  haar  en  haar  man 
Pierre  ook. 

Mens  sou  Die  Markplein  ’n  drama  van  insigte  kon  noem.  Aan  Bertie  (sy 
taal  is  ook  sterk  Kaaps  en  “with  it”)  en  Willie  is  geen  salf  meer  te  smeer  nie: 
hulle  het  totaal  onder  die  bekoring  van  geld  gekom.  Johannes  kom  tot  die 
besef  dat  hy  Mammon  gedien  het  en  deur  hebsug  aangejaag  was.  Daarvoor 
moes  hy  alles  verloor.  Hy  beloof  “aan  almal  wat  behoort  aan  hierdie  grond” 
dat  hy  die  ding  te  bowe  sal  kom  en  dit  ook  sal  regmaak  ook  ter  wille  van  die 
gedagtenis  aan  Anna,  sy  oorlede  vrou.  Die  feit  dat  hy  dan  verongeluk,  lyk 
daarom  dramaties  onoortuigend.  Louis  is  ’n  oortuigende  karakter.  Hy  keer 
terug  en  vind  ’n  plek  in  daardie  “gemeenskap”,  wat  hy  in  sy  jeug  nie  gehad 
het  nie.  Joe  Marseveen,  is  seker  die  karakter  wat  mens  die  langste  sal  onthou. 
Sy  ken  die  familie,  weet  waar  dinge  verkeerd  gegaan  het;  ’n  gees  wat  deur 

almal  gerespekteer  word  omdat  sy  leiding  kan  gee.  Dit  is  dan  ook  die  ou 
matriarg  wat  deurentyd  kophou  en  uit  die  verwarring  ná  die  “Tuiskoms”, 
“Die  Gewondes”  en  “Die  Afskeid”  weer  in  die  vierde  bedryf,  “Eindbegin”, 
die  drade  saamvat  en  die  toekoms  aandui.  Die  Markplein  — ’n  stuk  dus  met 
’n  sterk  en  duidelike  boodskap:  om  uit  die  verwarring  en  tragedie  wat  die 
materiële  welvaart  oor  die  Marseveen-familie  laat  kom  het,  weer  besinning 
oor  waardes  te  bring  en  uiteindelik  orde  te  skep. 

Die  Markplein  sluit  dus  nou  aan  by  sommige  van  De  Klerk  se  vroeër 
werk  waarin  die  ideële  substansie  van  deurslaggewende  belang  is.  Vir  hom 
bly  die  drama  dus,  in  sy  eie  woorde,  “’n  kernagtige  samevatting  van  lewens- 
waarhede  in  terme  van  menslike  gedrag”.  Die  gevolg  is  dat  die  algemene  en 
maatskaplike  implikasies  die  werklike  tragiese  moontlikhede  wat  ’n  karakter 
soos  Johannes  die  dramaturg  bied,  oorheers.  Johannes  se  geloof  in  bomself, 
sy  wil  om  die  ou  plaas  ten  alle  koste  te  probeer  red,  veroorsaak  ’n  etiese 
konflik.  Hy  moet  sy  egoïsme  bely,  homself  verloën,  in  die  hof,  voor  sy  moeder 
en  sy  seun,  ten  einde  homself  te  red  (wat  a.g.v.  sy  dood  nie  oortuigend 
deurgevoer  word  nie).  ’n  Werklik  tragiese  íïguur  is  hy  dus  nie,  sy  dood  selfs 
melodrama.  Is  dit  nie  die  probleem  met  die  meeste  van  De  Klerk  se  ernstige 
stukke  nie,  en  hang  dit  nie  saam  met  sy  siening  van  die  tragiese  nie? 
“Tragiek”,  sê  hy,  “is  die  ondergang  van  ’n  groot  man  of ’n  groot  gemeenskap 
deur  die  onvermoë  om  die  uiteindelike  innerlike  uitdaging  te  oorkom,  deur 
die  uiteindelike  toegee  aan  die  drang  om  die  Self  te  red  — nadat  dit  her- 
haaldelik  die  onderspit  gedelf  het.”  Hieraan  is  Johannes  redelik  getrou,  maar 
dit  lei  daartoe  dat  die  groot  tragiese  moontlikheid  ondergeskik  gemaak  word 
aan  die  idee. 

Dat  daar  heelwat  haper  aan  die  karaktervoorstelling,  spreek  teen 
hierdie  tyd  vanself.  Die  insig  waartoe  Johannes  en  Louis  en  ander  gedwing 
word,  word  te  eksplisiet  ingeklee;  die  polariteit  tussen  Johannes,  Louis  en 
Menan  enersyds  en  Bertie  en  Willie  andersyds  is  te  skerp,  die  taal  soms  te 
literatuuragtig.  As  probleemdrama  in  die  eerste  plek  is  Die  Markplein  egter 
’n  interessante  drama. 


J.H.  Senekal 
Universiteit  van  die  O.  V.S. 

DU  PLESSIS.  Hannah.  Drome  van  gister.  Randburg:  Ons  Eie  Boekklub,  1977. 

FRONEMAN,  Melt.  Wagters  van  Walhalla.  Johannesburg:  Perskor,  1977.  (Klub  707).  R2,75 

GRIESSEL,  Nita.  Nag  sondersterre.  Johannesburg:  Dagbreek-boekkring,  1978.  R2.75 

